(17 އޯގަސްޓް 2017 އާ ގުޅޭ) --"އަޅުގަނޑުގެ ކައިވެނީގައި ހުންނާން އެދޭ ވަރަށް މުހިންމު މީހަކު އެބަހުރި. އެވެސް ތި ފަދަ ބައްޕައެއް... އައިޒަންގެ ކާފަ" އައިރާ ބުނެލިއެވެ.\n"އައިރާއަށް އެނގޭތަ ނިޔާނުގެ ބައްޕަ ހުރިތަނެއް" ވިސްނަން ހުރުމަށްފަހު ހައިކަލް އަހާލިއެވެ. އެއާއެކު އަމީރުގެ ގޭގެ އެޑްރެސް އައިރާ ބުންޏެވެ.\n"ހަމަ މިއަދު ތިކަމާ ބައްޕަ އުޅޭނަން" ހައިކަލް ޔަގީންކަމާއެކު ބުންޏެވެ.\nބަސްހުއްޓިފައި ހުރި މީހަކު ފަދައިން ރުބީނާ ހުއްޓެވެ. މައުރީން އެނދުގައި ދެފައި ވަށްކޮށްލައިގެން އިނެވެ. އޭނާގެ މޫނުން ފެންނަނީ ނުރުހުމުގެ އަސަރެވެ.\n"ބައްޕަ ވެސް އިންޑިއާއަށް ބަދަލުވީ. ދޮންބެ ނިޔާވުމުން އެ ގޭގައި އުޅޭން ބޭނުންނުވާތީ. މިއަދު ދޮންބެ ހުރިނަމައޭ ހިތަށް އަރާ... މަންމަ ކީއްވެތަ ތިހެން ތި ކަންތައްކުރީ. ބޭބެއަކީ ކިހާ ރަނގަޅު މީހެއް. މައުއަކަށް ނޭނގޭ ބައްޕައާއި މަންމައާ ދެމެދު ޖެހުނީ ކޮން މައްސަލައެއްކަމެއް... އެކަމަކު މިފަހަރު މައުއަށް ޔަގީންވޭ މީ މަންމަގެ ފޯލްޓުކަން. ބޭބެއަކީ ވަރަށް ރަނގަޅު މީހެއް. ބޭބެ މައުއާއި މަންމައަށް ނުކޮށްދެނީ ކޮންކަމެއް؟ ދެން ކީއްވެތަ މަންމަ އަބަދު އައިރާގެ ފަހަތުން އުޅުނީ... ކޮންތާކަށް މައުމެން ނުކުމެގެން ދާނީ؟ މައުގެ ރައްޓެހި ކުދީންނާ ކުރިމަތިލާނެ ގޮތެއް ވެސް ނޭނގެ... މައުގެ ޚަރަދުތައް މަންމަ ބަލަހައްޓާނީ ކިހިނެއް؟ މަންމަގެ ގެއެއް ވެސް ހުރީއެއްނޫން... އައި ހޭޓް ޔޫ... އައި ހޭޓް ޔޫ... މަންމައާ ވާހަކަދައްކާކަށް ބޭނުމެއްނޫން" މައުރީން އަޑުގަދަކޮށްލިއެވެ. ދަރިފުޅުގެ ވާހަކަތައް އަހާފައި ރުބީނާ ފެންކަޅިވިއެވެ. އޭނާގެ ހިތަށް ތަދުވެސް ވެއްޖެއެވެ. އަވަސް އަވަހަށް މައުރީނުގެ ކޮޓަރީން ނުކުމެގެން އައިސް އޭނާއަށް އެގޭގައި ހުރި ކޮޓަރިއަށް ވަދެއްޖެއެވެ.\n"މަންމަތަ އަދި ދެރަވާންވީ؟ ހުރިހާ ކަމެއް ކުރީ މަންމަ އަމިއްލަ... އެންމެން ކިހާ މަލާމާތެއް ކުރާނެ އަހަންނަށް... މަންމައާއެކު ގޮސް ކޮންމޮޅެއް ވާންއޮތީ. މަންމަ ރަށަށް ދާ ވާހަކަ ބުނާއިރު މައުއަށް ކިހިނެއް ރާއްޖެތެރޭ ރަށެއްގައި އުޅެވޭނީ... ނޯވޭ.. ނުވާނެ އެކަމެއް... ބައްޕަ! އާން! ބައްޕަ ފުރުމުގެ ކުރީން މައުއާ އެ ދުވަހު ބައްދަލުކޮށްފައި ކަރުދާސްކޮޅެއް ދިން. ބޭނުންވެއްޖެނަމަ ގުޅޭނެއޭ ކިޔާފައި... ކޮންތާކަށްބާ އެ ކަރުދާސްކޮޅު ލެވުނީ... އަވަހަށް ބައްޕައަށް ގުޅާންވީ... ބައްޕައަށް ގުޅައިގެން ބައްޕަ ގާތަށް ބަދަލުވާނީ. ނޫޅެން ދެން މަންމައާއެކު އެއްވެސް ތާކަށް ދާކަށް" އެނދުމަތީން ފުންމާލުމާއެކު މައުރީންގެ ހަރަކާތް އަވަސްކޮށްލާފައި ހުރީ އެ ބުނާ ކަރުދާސްކޮޅެއް ހޯދާށެވެ.\nއިންޑިއާއަށް ފުރާން އަމީރު ނިންމުމާއެކު އޭނާ މައުރީނާއި އައިރާ ދުށުމަށް ޤައިސް އުޅޭ ގެ ހޯދައިގެން އެ ގޭ ދޮށަށް އައެވެ. ދެފަހަރު އައިސްގެން ވެސް އެމީހުންނާ ބައްދަލުވިޔަ ރުބީނާ ނުދިނީއެވެ. އެހެންވެ މައުރީނާ ބައްދަލު ކުރުމަށް އޭނާގެ ސުކޫލު ދޮށަށް އަމީރު ދިޔައީއެވެ. އެ ދުވަހު އަމީރު ދެއްކި ވާހަކަ މައުރީނު އަޑު އެހީ މަގުމަތީގައި އަޑުގަދަކޮށް ނުރުހުން ފާޅުކުރާން ނުކެރިގެންނެވެ. އަމީރަށް ގުޅޭނޭ ފޯނު ނަންބަރެއް ލިޔެފައި އޮތް ކަރުދާސްކޮޅެއް ދިނުމުން އޭނާ އަވަސް އަވަހަށް އެ ލީ އަތުގައި އޮތް ފޮތްތަކުގެ ތެރެއިން ފޮތެއްގެ ތެރެއަށެވެ. އަދި އަމީރުއާ ސަލާމްކޮށްލުމެއް ވެސް ނެތި އޭނާގެ ގާތުން އަވަހަށް ސަލާމަތްވެގެން އައިސް މައުރީނު ކާރަށް އެރީއެވެ. އެ ދުވަހު އެ ބައްޕަގެ މަދަދަށް އެދޭން ޖެހިދާނޭ އޭނާ ދުވަހަކު ވެސް ހިޔެއްނުކުރެއެވެ.\nބޮޑުކޮޓަރީގައި ޤައިސްއާއެކު ލޫކަން ސޯފާގައި ތިއްބެވެ. ކައިވެނީގެ ހަފުލާގައި ހުންނާނޭ ކުލަތަކާއި ހަފުލާ ރޭވިފައި އޮންނާނޭ ގޮތުގެ ފޮޓޯއެއް ބަލަން އެމީހުން ތިއްބެވެ. އެމީހުންގެ ސަމާލުކަން ސިޑިއާ ދިމާއަށް ހުއްޓޭން މެދުވެރިވީ ކުއްލިއަކަށް ރުބީނާގެ އަޑު އިވިގެންނެވެ. އޭނާ އާދޭސް ކުރަމުން ފައިބައިގެން އައެވެ. އޭރު މައުރީނު އޭނާގެ ބެކްޕެކް އަޅައިގެން ހުއްޓެވެ. ސޯމޫ ދެ ފޮށި ހިފައިގެން ފައިބަނީއެވެ. އެމީހުންގެ އެއްވެސް ކަމަކަށް ސަމާލުކަމެއް ދޭން ބޭނުންނުވިޔަސް ޤައިސްއާއި ލޫކަންއަށް މަޑަކުން ނުތިބެވުނެވެ. ދެ މީހުން ސޯފާއިން ތެދުވެގެން އަތުވެއްޖެއެވެ. އަންހެން ކުއްޖަކު އެކަނިމާ އެކަނި ގެއިން ނުކުމެގެން ދާން އުޅޭތީ އެކަމާ އެއްޗެއް ނުބުނެ ޤައިސްއަކަށް ވެސް ނުހުރެވުނެވެ. އޭނާ އެގެއިން ނުކުންނާން ބުނީ ރުބީނާއަށެވެ. އޭނާ ދާއިރު އޭނާގެ ބެލުމުގެ ދަށުގައި ހުންނަ ދަރިއަކު ވެސް ގެންދާން ޖެހޭނެތާއެވެ.\n"މައުރީން!... ކޮންތާކަށް؟" ޤައިސް ގޮވާލުމާއެކު މައުރީންގެ ހަރަކާތްތައް ހުއްޓުނެވެ. ޤައިސްއަށް ބަލާލިއިރު މައުރީނު ރޮއެފައި ހުރިކަން އެ ދެލޮލުން ފާޅުވެއެވެ.\n"ބައްޕަ ގާތަށް..." މަޑުމަޑުން މައުރީން ބުނެލިއެވެ.\n"އެކަނިތަ ދަނީ؟ ޑްރައިވަރު ގެންގޮސްދޭނެ" ރުބީނާއަށް ބަލާލާފައި އަލުން މައުރީނަށް ބަލާލަމުން ޤައިސް ބުންޏެވެ. އެވަގުތު އެ ތަނުގައި ހުރި ލޫކަން ބަލާލީ ތަފާތު ނަޒަރަކުންނެވެ. އޭނާގެ ސިކުނޑީގައި އަމިއްލަ އެޖެންޑާއެއް ރާވާލިއެވެ.\n"ޑޭޑް! އަޅުގަނޑު އަންނާނަން މައު ގެންގޮސްލާފައި. އޭނާ އެކަނި ދިއުމަށްވުރޭން ރަނގަޅުވާނެ" ލޫކަން މިހެން ބުނެލުމާއެކު ޤައިސް އެކަމާ އެއްބަސްވިއެވެ.\n"މައު! ދަރިފުޅާ..." ރޮވިފައި ހުރެ ރުބީނާ އަނެއްކާ ވެސް ގޮވާލިއެވެ. ނަމަވެސް އެ އަޑު އިވޭ ކަމަށް ހަދާނުލާ މައުރީން ހިނގައިގަތީ ގެއިން ނުކުންނާށެވެ. ރުބީނާ ދުވެފައި އައިސް މައުރީނުގެ ގައިގާ ފުރަގަހުން އޮޅުލައިގަތެވެ. އެހިނދު މައުރީނު ވެސް ދެ ލޯ ފުހެލިތަން ފެނުނެވެ. އަދި ފަހަތަށް އެނބުރިލާ ރުބީނާއާ ކުރިމަތިލިއެވެ.\n"މަންމައާއެކު މިހާ ދުވަހު މައު އުޅުނީ. ދެން ބޭނުންވަނީ ބައްޕައާއެކު އުޅޭން. މަންމަ ގުޅީމަ މައު ފޯނަށް އާންސާކުރާނަން. މަންމަ މީޓުކުރާން ބޭނުންވިޔަސް އެނގޭނެ ދޯ މައު ހުރީ ބައްޕަ ގާތުގައި ކަން. އެއީ މައުގެ ބައްޕައެއްނު. ދުރުހިލޭމީހެއްނޫނެއްނު. ގުޑް ބައި މަންމާ..."\nރުބީނާގެ ގައިގާ މައުރީން ލޯބިން ބައްދާލިއެވެ. ރުބީނާ އޭނާ ދޫކޮށްލަން ބޭނުންނުވި ނަމަވެސް އޭނާގެ އަތުން ވީއްލިގަނެގެން ކަހަލަ ގޮތަކަށް މައުރީން ނުކުތެވެ. އެހިނދު މީހާ ފުނޑުފުނޑުވެގެން ތިރިވިހެން ރުބީނާ ދެކަކޫ މައްޗަށް ތިރިވިތަން ޤައިސްއަށް ފެނުނެވެ. އޭނާގެ ހިތަށް އަސަރު ވެސް ކުރިއެވެ. ނަމަވެސް ހިލަ ހިތެއްގެ ވެރިއަކަށް ވުމަށް އޭނާ އަމިއްލަ ނަފްސަށް މަޖުބޫރުކުރިއެވެ. ރުބީނާއާ ދިމާއަށް އިރުކޮޅަކު ބަލަހައްޓައިގެން ހުރުމަށްފަހު ކުރިއަށް ފިޔަވަޅު އަޅާން ފެށީ ކެތްނުވެގެންނެވެ. ދޮރުކަނީގައި ބޯވިއްދާލައިގެން އިނދެ ރުބީނާ ރޯއިރު ޤައިސްގެ ހިތަށް ބަޔާންކުރާން ދަތި ގޮތްތަކެއް ވަމުންދިޔައެވެ. އޭނާ އައިސް މަޑުމަޑުން ރުބީނާގެ ކޮނޑުގެ ދެފަރާތުގައި ހިފާ ނެގިއެވެ. އެއާއެކު އޭނާގެ މޭގައި ރުބީނާ ފޮރުވިގަތެވެ. އިހުނަށްވުރެ ބޮޑަށް ރުބީނާއަށް ރޮވުނެވެ. އޭނާ ގޮވައިގެން ޤައިސް އައިސް ސޯފާގައި އިށީނެވެ. އަންހެނެއްގެ ހިތުގައި ޖެހި ރޯތަން ބެލުމަކީ ޤައިސްގެ ހިތަށް ކެތްވާނޭ ކަމެއްނޫނެވެ. ރުބީނާ ހުއްޓާލާންދެން އޭނާ ގާތްކޮށްލައިގެން ޤައިސްއަށް އިނދެވުނެވެ.\n"އަޅުގަނޑު މި އިނީ ބުނާނޭ އެއްޗެއް ވެސް ނޭނގިފައި. އެކަމަކު މިއަދު ވަރަށް އުފާ ވެސް ވެއްޖެ" ސޯފާގައި ވާހަކަދައްކަން އިން އަމީރު ބުންޏެވެ. އެޕާޓްމެންޓުގެ ބެލް އަޅާލީ އެވަގުތުއެވެ. އޭނާ މާލެ އައިތާ އަދިވީ ދެ ދުވަހެވެ.\n"އެބަ އަންނަން... އަޅުގަނޑުގެ ދަރިއަކު އަންނަވާހަކަ ބުނެފައި އޮތީ. އޭނާ އައީ ހެން ހީވަނީ" ހިނިއައިސްފައި އަމީރު ބުންޏެވެ. އަދި ތެދުވެގެން އައިސް ދޮރު ހުޅުވާލިއެވެ. އޭނާއަށް ހީވީ ރަނގަޅަށެވެ. ދޮރުމަތީގައި އިސްކޮޅުން ދިގު ޒުވާނަކާއެކު މަޑުކޮށްލައިގެން ހުރީ މައުރީނެވެ. ގޭތެރޭގައި މީހަކު އިންކަމެއް އެމީހުންނަކަށް ނޭނގެއެވެ. މައުރީން ކުއްލިއަކަށް އަމީރުގެ ގައިގާ އޮޅުލައިގަނެ ރޯންފެށިއެވެ. ދަރިފުޅަށް ވީގޮތެއް ނޭނގުނަސް އަމީރު އެ ދަރިފުޅު ގޮވައިގެން އެތެރެއަށް ހިނގައިގަތެވެ. އަދި ދޮރު މަތީ ހުރި ޒުވާނާއަށް އެތެރެއަށް ވަނުމަށް ބޮލުން އިޝާރާތްކޮށްލިއެވެ. އެއާއެކު މައުރީންގެ ފޮށިތައް އެތެރެއަށް ވެއްދުމަށްފަހު ލޫކަން ވަނެވެ.\n"މައު! ބައްޕަ މި އިނީ މީހަކާ ބައްދަލުކުރާށޭ. އެހެންނޫނަސް ރޯކަށް ނުވެއެއްނު. މިހާރު ތި ހުރީ ގެއަށް އާދެވިފައެއްނު. ހިނގާބަލަ އެތެރެއަށް..." އަމީރު މިހެން ބުނުމުން މައުރީނު ގޭތެރެއަށް ބަލާލިއެވެ. އަދި ސޯފާގައި މީހަކު އިންކަން އެނގުމުން އަވަސް އަވަހަށް ދެ ލޯ ފުހެލާފައި އެތެރެއަށް މައުރީން ދިޔައެވެ. ދަރިފުޅު ވަދެގެން ދިޔަ ދިމާއަށް ބަލަން ހުރެފައި އެނބުރިލިއިރު ގެއަށް ދެންމެ ވަދެގެން އައި ޒުވާނާއާއި ސޯފާގައި އިން މީހާއާ ދެ މީހުން ތިބީ ހިނިއައިސްފައި އެކަކު އަނެކަކާ ވާހަކަދައްކާށެވެ.\n"ހައިކަލް ދަންނަ ކުއްޖެއްތޯ މީ..." އަމީރާ ބައްދަލު ކުރާން އައިސް އިން ހައިކަލްއާ ސުވާލުކުރިއެވެ.\n"މީއޭ އައިރާ އިންނާން އުޅޭ ކުއްޖަކީ... މީ ލޫކަންއަކީ. ޤައިސްގެ ހުރި ހަމައެކަނި ދަރިފުޅު" ހިނިއައިސްފައި އިނދެ ހައިކަލް ބުންޏެވެ.\n"އަޅުގަނޑުގެ އަންހެނުން ޝިމްލާއަށް މި ޚަބަރު ލިބުމުން ވަރަށް އުފާވާނެ. އައިރާ އަޅުގަނޑުމެންނާއެކު ބަހައްޓަން ވަރަށް ބޭނުންވި. މީ އެކުއްޖާއަށް ލެއްވި ރަޙުމަތެއް..." އަމީރު ހިނިތުންވެލައިގެން އިނދެ ވާހަކަދެއްކި ނަމަވެސް އޭނާގެ ލޮލުން ކަރުނަ ނިރާލިއެވެ. ހީނލާފައި ދެ ލޯ ފުހެލީ އުފަލުންނެވެ. ދެވަނަ ފަހަރަށް އައިރާގެ ދިރިއުޅުން އާރާސްތުވުމީ އަމީރު ވެސް އެދޭ ކަމެކެވެ. ހީވެސް ނުކުރާ ފަދަ ގޮތަކަށް މިއަދު އޭނާގެ ކުރިމައްޗަށް އައިރާގެ ޚަބަރު ހިފައިގެން އެ އައީ އައިރާގެ މައްޗަށް ރައްކާތެރިވާނޭ ބައެއްކަން އަމީރަށް ޔަގީންވިއެވެ. ﷲގެ ރަޙުމަތާއި އެކަލާނގެ އަޅުންގެ މައްޗަށް ލައްވާ ނިޢުމަތް އަމީރުގެ ކުރިމަތީ ސިފަވަމުންދިޔައެވެ. ޤަދަރާއި ޢިއްޒަތާއި ބާރު ހީވެސް ނުކުރާ ފަދަ ގޮތަކަށް ލިބިގެން ހިނގައިދާނޭކަން އަމީރަށް ވިސްނުނެވެ.\n"މި އޮތީ ކައިވެނީ ކާޑު... އައިރާގެ ވެސް އަދި އަޅުގަނޑުމެންގެ ވެސް އެދުމެއް އެއީ ކައިވެނީގެ ހަފުލާފައި އަމީރާއި އަމީރުގެ ޢާއިލާ ބައިވެރިވުން" ހައިކަލް ބުންޏެވެ. ރަތްފިނިފެންމަލެއްހެން ކަނޑާނަގާފައިވާ އެ ކާޑަށް އަމީރު ބަލާލާފައި ބޯޖަހާލިއެވެ.\nހައިކަލްއާއި ލޫކަން ނުކުމެގެން ދިޔައިރު އަމީރަށް އޮތީ އައިރާއާ މެދު ރުބީނާ ކަންތައްކުރި ގޮތް އެނގި ސާފުވެފައެވެ. އެމީހުން ދިޔައީ އަމީރަށް ހުރިހާ ކަމެއް ކިޔައިދީފައެވެ. ދުވަހަކު ވެސް ބައްދަލުނުވާނޭ ކަމުގައި ހީކުރެވުނު ކާފަ ދަރިފުޅާ ވެސް ބައްދަލުވުމުގެ ފުރުޞަތު މިއަދު އަމީރަށް ލިބިއްޖެއެވެ. ހަމައެއާއެކު މައުރީން އެނބުރި ގެއަށް އައުމުން އަމީރު ހުރީ އުފަލުންނެވެ. ރުބީނާ އޭނާގެ އަންހެން ދަރިފުޅު ވެސް ހަލާކުގެތެރެއަށް ވައްޓާލާނޭކަން އަމީރަށް އެނގޭތީވެ މިހާ ދުވަހު އޭނާ ހުރީ އެކަމާ ނުހަނު ކަންބޮޑުވެފައެވެ. ނަމަވެސް އެ ދަރިފުޅު އަމިއްލައަށް އޭނާގެ ގާތަށް އަތުވެއްޖެއެވެ. ދެން އިރާދަކުރެއްވިއްޔާ މައުރީން ހުންނާނީ އަމީރުގެ ބެލުމުގެ ދަށުގައެވެ. ހެވާއި ނުބައި އެ ދަރިފުޅަށް އަމީރު ވަކިކޮށްދޭނެއެވެ.\nވަގުތު ކުޑަތަންވަމުން އައި ވަރަކަށް އައިރާގެ ހިތް ބާރަށް ތެޅެމުންދިޔައެވެ. ވަށައިގެން އެތައް ބަޔަކު ހަރަކާތްތެރިވަމުންދިޔައެވެ. އެއްބަޔަކު މޭކަޕްކޮށްދިނުމާއި އައިރާގެ ހިމަ ނިޔަފަތިތަކުގައި ކުލަޖައްސައިދެނީއެވެ. އަތްތިލަ އެއްކޮށްވަނީ ހީނާގެ ރީތި ފަރުމާއަކުން ކުރެހުން އަޅާފައެވެ. އޭނާއާއެކު އެ ތަނުގައި ޔާނާ ހަރަކާތްތެރިވަމުންދިޔައެވެ. އޭނާ ވެސް ފެންނަނީ ތަފާތު މީހެއް ހެންނެވެ. ކޮށްފައި ހުރި މޭކަޕްގެ ސަބަބުންނެވެ. އާދަޔާ ޚިލާފަށް ހަންއޮމާންވެފައި މޫނުގެ ރީތިކަން އިތުރުވެފައި ވާ ކަހަލައެވެ. އޭނާ ދޭތެރެއަކުން އައިރާގެ ކަންކަން ކޮށްދޭން ތިބި ކުދީންނަށް އިރުޝާދުދެއެވެ. އެންމެ ފަހު ކަމެއްގެ ގޮތުގައި ބުރުގާ އަޅުވަދޭން އައިސް ތިބި ކުދީން އެކަން ކުރުމަށް އަވަސްވެލިއެވެ.\nރޭގަނޑު ހަތްގަޑި ބައިވި އިރު އެންމެންހެން ތައްޔާރުވެ ނިމިއްޖެއެވެ. ކައިވެނީގެ ހަފުލާއަށް ދިއުމަށް ޓަކައި ހައިކަލްގެ ޚާއްޞަ ކާރެއް ހަމަޖެއްސިއެވެ. މާލޭގެ މަޝްހޫރު ރެސްޓޯރެންޓެއްގެ ހާމަފެންޑާގައި ބާއްވަން ހަމަޖެހިފައި އޮތްއިރު އައިރާއާއި ލޫކަން އެ ތަނަށް އައީ ވަކީންނެވެ. ދެމީހުން ވެސް ބައްދަލުވީ ކައިވެނި ކުރާ މޭޒުގެ ދޮށުންނެވެ. އިންޑިއާގެ ޝާޙީ ކައިވެންޏެއް ކުރެވޭ ކަހަލައެވެ. ޤައިސްއަކީ އިންޑިއާގެ ފަރުމާތަކަށް ލޯބިކުރާ މީހެކެވެ. އެހެންވެ އޭނާގެ އެދުން މި ކައިވެނީން ފުރިހަމަވެއްޖެއެވެ. ރަތްކުލައަކީ ހައިކަލްއަށް ޚާއްޞަ ކުލައަކަށްވާއިރު އެއީ ލޫކަންއަށް ވެސް ނުހަނު ހިތްގައިމު ކުލައެކެވެ. ހަފުލާގައިވަނީ ރަތާއި އަޅިކުލައާއި ހުދުކުލައެވެ. ދިމާދިމާލުން ފެންނަނީ ރަތްކުލައިގެ ފިނިފެންމަލެވެ. ރަންކުލައިގެ ކޮކާތަކެއް ފަދައިން ކުދިކުދި އަލިކޮޅުތައް އެކިދިމާދިމާލުން ދިއްލިފައި ހުރިއިރު މުޅިތަން ހުޅުދާންވެފައި ވެއެވެ.\nދެ ޢާއިލާގެ މީހުން ޖަމާވެފައި ވެއެވެ. ހުނުމުގެ އަޑާއި ގުރޫޕުތަކުގެ ވާހަކަދެއްކުމުގެ އަޑުތައް އިވެމުންދިޔައެވެ. ލޫކަންއަށް ބެލެނީ އައިރާއަށެވެ. އެ ރީތިކަން މިރޭ އިންތިހާއެވެ. ބޭއިޚްތިޔާރުގައި ވެސް ލޫކަންއަށް ހިނިތުންވެވުނެވެ. ތަފާތު ޚިޔާލުތައް އޭނާގެ ހިތާއި ސިކުނޑިއަށް އަރާ ފައިބަމުންދިޔައެވެ. ނަމަވެސް އައިރާ ހީވަނީ މީހުން ގިނަކަމުން ހާސްވެފައި އިންހެނެވެ. ޔާނާ އޭނާގެ ހާސްކަން ކުޑަކުރެވޭތޯ މަސައްކަތް ވެސް ކުރެއެވެ. އެންމެ ހިނދުކޮޅަކަށް ވެސް ހައިކަލް ދުރަކަށް ނުދެއެވެ. އައިރާއަށް އެފަދަ މާޙައުލަކީ ކިހާ އާ ކަންތައްތައްކަން އޭނާ ދެނަހުއްޓެވެ. އެހެންމީހުންގެ ސަބަބުން އޭނާގެ އެ ދަރިފުޅަށް ކުރެވެންއުޅޭ ކައިވެނީގެ އުފާވެރިކަން އުނިވެގެން ދާކަށް ހައިކަލް ނޭދެއެވެ. ގިނައިރެއްނުވެ އެންމެންގެ އިންތިޒާރު ނިމިއްޖެއެވެ. މުޅި ތަނަށް ހިމޭންކަން ވެރިވެގެންދިޔައެވެ. ޤައިސްއާއެކު ވަދެގެން އަންނަ ޤާޟީއާއި އެހީތެރިން އެންމެންނަށް ވެސް ފެނުނީއެވެ. (ނުނިމޭ)


Jinsee gonaa ge massalaige, medical report ah ehves nufooze foruvaafai veythw balanjeyhe - AO News\nޖިންސީ ގޯނާގެ މައްސަލައިގައި މެޑިކަލް ރިޕޯޓަށް އެއްވެސް ވަރަކަށް ނުޒޫފް ފޯރުވާފައިވޭތޯ ބަލަންޖެހޭ\nއައްޑޫގައި ހަ އަހަރުގެ އަންހެން ކުއްޖަކަށް ޖިންސީ ގޯނާ ކުރި މައްސަލައިގައި މެޑިކަލް ރިޕޯޓަށް އެއްވެސް ވަރަކަށް ނުޒޫފް ފޯރުވާފައިވޭތޯ ބެލުމަށް ރައްޔިތުންގެ މަޖިލިހުގެ ހިތަދޫ ދެކުނު ދާއިރާގެ މެމްބަރު އިބްރާހިމް ނާޒިލް އެދިވަޑައިގެންފިއެވެ.\nމިއަދު ކުރިއަށް ދިޔަ ހިއުމަން ރައިޓްސް ކޮމިޓީގެ ބައްދަލުވުމުގައި ވާހަކަދައްކަވަމުން ނާޒިލް ވިދާޅުވީ އެ މައްސަލައިގައި ރައްދުވާ ފަރާތާއި، ކުޑަކުއްޖާއަކީ އޭނާގެ ދާއިރާއަށް އުފަން ދެ ފަރާތް ކަމަށެވެ. އަދި މި މައްސަލައަކީ އައްޑޫއިން ވަރަށް ގިނަ މީހުން ކަންބޮޑުވުން ފާޅުކޮށް ވާހަކަދެއްކަމުންދާ މައްސަލައެއްކަން ފާހަގަކޮށް ނާޒިލް ވިދާޅުވީވީހާވެސް އަވަހަކަށް ފުލުހުންގެ ތެރެއިން ނިންމެން އޮތް ގޮތަކަށް މި މައްސަލަ ނިންމާ، ބެލެން އޮތް ގޮތަކަށް މި މައްސަލަ ބަލުމަށް ފުލުހުންގެ އިދާރާގައި އެދިވަޑައިގަންނަވާ ކަމަށެވެ.\nމީގެ އިތުރުން ނާޒިލް ވިދާޅުވީ ޖިންސީ އަނިޔާ ލިބުނު ކުއްޖާ ފުރަތަމަ ދެއްކި ޑޮކްޓަރަކީ އާއިލީ ގޮތުން ތިމާގެ ޑޮކްޓަރެއްކަމަށް މައުލޫމާތު ލިބޭ ކަމަށާއި އެހެންކަމުން ވަކި ބަޔަކު ބޭނުން ގޮތަކަށް މެޑިކަލް ރިޕޯޓް ހެދިތޯ ބަލަން ޖެހޭކަމަށެވެ.\nމި މައްސަލައިގައި ހައްޔަރުކޮށްފައިވާ އުމުރުން ދުވަސްވީ އަންހެންމީހާ އަކީ ބަލި މީހެއް ކަން ފާހަގަކުރައްވާ ނާޒިލް ވިދާޅުވީ އެ އަންހެން މިހާ ސްކޫލްގައި މަސައްކަތް ކުރާތާ 29 އަހަރަށްވުރެ ގިނަ ދުވަސްވެފައިވާކަމަށެވެ. އަދި މި މައްސަލަ އާއި ގުޅިގެން ޕްރިންސަޕަލުންނާއި ލީޑިން ޓީޒަރުންނާއި އަދި ސްކޫލްގައި ތިބި މަސައްކަތު މީހުންނާއި ވެސް ނާޒިލް ވާހަކަދައްކާފައިވާއިރު، އެކަހަލަ އެއްވެސް ޝަކުވާއެއް ނުވަތަ އެކަހަލަ ކަމެއް ފެނިފައިވާ ކަމަށް ބުނާ އެކަކު ވެސް ނެތްކަމަށް ނާޒިލް ވިދާޅުވިއެވެ.\nމީގެ އިތުރުން ނާޒިލް ވިދާޅުވީ ހައްޔަރުކޮށްފައިވާ އަންހެން މީހާއަކީ އުމުރުން ދުވަސްވީ ބަލި މީހަކަށްވާއިރު، ރަނގަޅަށް ނުހިނގޭ މީހެއް ކަމަށެވެ. އެހެންކަމުން މި މައްސަލަ ނިމެންދެއްވެސް އެ މީހާ އަށް ލުއި ގޮތެއް ހޯދައިދޭން މަސައްކަތް ކުރަން ޖެހޭ ކަމަށް ނާޒިލް ވިދާޅުވިއެވެ.\nރައްޔަތުންގެ މަޖިލީސްއިބްރާހިމް ނާޒިލްޖިންސީ ގޯނާ\nއިންތިހާބު ކުރީ ބަހުސް ކުރަން، އެޅިހާ ބަތަކަށް ރިހަ އަޅާކަށް ނޫން: އީވާ


Ras Online - މިލިއަނަކަށްވުރެގިނަ ބަރަހާނާ ފޮޓޯއާއި ވީޑިއޯ ލީކުކޮށްލިމީހާ ޝަރީޢަތް ނިމެންދެން ބަންދު!\nމިލިއަނަކަށްވުރެގިނަ ބަރަހާނާ ފޮޓޯއާއި ވީޑިއޯ ލީކުކޮށްލިމީހާ ޝަރީޢަތް ނިމެންދެން ބަންދު!\nއަހުމަދު މަސްނޫމް 13 އޮކްޓޯބަރު 2021 - 13:1\nމީހުންގެ ޒާތީ މައުލޫމާތާއި ބަރަހަނާ މަންޒަރު ދައްކުވައިދޭ ފޮޓޯ އަދި ވީޑިއޯ، ސޯޝަލް މީޑިއާގެ ޕްލެޓްފޯމްތަކުގައި ހާމަކުރި މައްސަލައިގައި ހައްޔަރުކުރި މއ. އިސްޕަންޖުގެ، މުޙައްމަދު މަސާޢިދު ޝަރީއަތް ނިމެންދެން ބަންދު ކުރުމަށް ކްރިމިނަލް ކޯޓުން އަމުރުކޮށްފިއެވެ.\nޓެލެގްރާމްގައި މީހުންގެ ޒާތީ މައުލޫމާތާއި ބަރަހަނާ ފޮޓޯއާއި ވީޑިއޯ އާއްމުކުރުމުގެ މައްސަލައިގައި ހައްޔަރުކުރި މއ. އިސްޕަންޖުގެ މުހައްމަދު މަސާއިދު ބިން ސަމީއުގެ މައްޗަށް 11 ދައުވާއެއް ކްރިމިނަލް ކޯޓުގައި ވަނީ އުފުލާފައެވެ.\nމިމައްސަލައިގައި ގިނަ ބައެއްގެ ޒާތީ މައުލޫމާތު ހިމެނޭތީ ކްރިމިނަލް ކޯޓުގައި ކުރިއަށްދާ އަޑުއެހުންތައް ސިއްރުން ކުރިއަށް ގެންދަން ގާޒީ ވަނީ ނިންމަވާފައެވެ.\nޕްރޮސިކިއުޓަރ ޖެނެރަލްގެ އޮފީހުން މަސާއިދުގެ މައްޗަށް އުފުލާފައިވާ ދައުވާތަކުގެ ތެރޭގައި އޮރިޔާން ކާޑު ގެންގުޅުމުގެ ކުށުގެ3ދަޢުވާއަކާއި، އޮރިޔާން ކާޑު ފެތުރުމުގެ ކުށުގެ3ދަޢުވާގެ އިތުރުން އެނގިހުރެ ހުއްދަނޫން ގޮތުގައި މަޢުލޫމާތު ހޯދުމުގެ ކުށުގެ ދަޢުވާ ހިމެނެއެވެ.\nމީގެ އިތުރުން، ޢަދުލުއިންސާފު ޤާއިމުކުރުމަށް ހުރަސްއެޅުމުގެ ކުށުގެ ދައުވާއަކާއި، އެހެން މީހެއްގެ މުދަލެއްގެ މައްޗަށް ހުއްދަނޫން ގޮތެއްގައި ބާރުހިންގުމުގެ ކުށުގެ ދަޢުވާއެއްގެ އިތުރުން އެނގިހުރެ ހުއްދަނޫން ތަނަކަށް ވަނުމުގެ ކުށުގެ ދަޢުވާ ވެސް ހިމެނެއެވެ.\nސައިބަރ ކްރައިމްގެ ތުހުމަތުގައި ފުލުހުން ހައްޔަރުކޮށްފައިވާ، މއ. އިސްޕަންޖުގޭ މުހައްމަދު މަސާއިދު ބިން ސަމީއު، 36، ގެ ބަންދު އަމުރުގައި ވަނީ، އޭނާގެ އޮފީހުގައި އޮތް ދެ ޓީބީގެ ހާޑް ޑްރައިވަކުން މިލިއަނެއްހާ ފޮޓޯ އާއި ޕާސަނަލް ފައިލް ފެނިފައިވާ ކަމަށެވެ. އޭނާ ބަންދު ކޮށްފައިވަނީ މީހެއްގެ ފޯނެއް ހެކްކޮށް އެ ފޯނުގައި ހުރި ފޮޓޯތަކެއް ސޯޝަލްމީޑިއާއަށް ލީކްކޮށްލިކަމަށް ތުހުމަތުކުރެވޭ މައްސަލައިގައެވެ.\nފުލުހުން ވަނީ މަސާއިދު ބޭނުންކުރި ކަމަށް ބުނާ އައިޕީ އެޑްރެސް މެދުވެރިކޮށް، ވިކްޓިމްގެ ފޮޓޯތަކެއް ސޯޝަލް މީޑިއާއަށް ލީކްކޮށްފައިވާކަން އެނގޭ ސްނެޕްޝޮޓްތަކެއް ކޯޓަށް ހުށަހަޅައިފަ އެވެ. އޭގެ އިތުރުން އޭނާގެ އޮފީހުގައި ބޭނުންކުރާ ސިސްޓަމުގެ2ޓީބީ ހާޑް ޑްރައިވް ތަހުލީލުކުރުމުން 1 މިލިއަނަށްވުރެއް ގިނަ ފޮޓޯއާއި ފާސަނަލް ފައިލްސް ފެނިފައިވާކަމަށާއި, އޭނާގެ އޮފީހުގެ ވަތްގަނޑުގެ ތެރެއިން އިތުރު2ހާޑް ޑްރައިވް އަދި އޭނާގެ ގެއިން7ހާޑްޑްރައިވް ފެނިފައިވާކަމަށް ފުލުހުން ވަނީ ބުނެފައެވެ.


Dhivehi Anhenunge Kuda Hulhu | #Dhiislam\nދިވެހި އަންހެނުންގެ ކުޑަހުޅު\n7 months ago |0comment| July 26, 2017 |\nމަގުމަތިން ދިމާވި ދެ އަންހެނުނެވެ. އެކަކު ހުރީ މޫނު ބުރުގާ އަޅައިގެންނެވެ. އަނެކަކުވެސް ހުރީ ބުރުގަލެއް އަޅައިގެންނެވެ. މޫނުބުރުގާ އަޅައިގެންހުރި އަންހެން މީހާ އަނެއްއަންހެންމީހާގެ އަތުގައިހިފާފައި އޭ ނުވެސް އިނގުނުދޯ! މީ ފަރާއޭ! (އަސްލު ނަމެއްނޫން) މިހާރު އިނގިއްޖެތަ؟ މިހެން ބުނިއަޑަށް މަގުމަތީ، ގެއެއްގެތޮރުމަތީ، ސައިކަލެއްގެމަތީ، މަޑުކޮށްލައިގެން ރައްޓެއްސެއްގެ އިންތިޒާރުގައިއިން އަޅުގަނޑަށް ކުއްލިއަކަށް ބަލައިލެވިއްޖެއެވެ. ފުރަތަމަ އެކުއްޖާއަކަށް މޫނުބުރުގާ އަޅައިގެން ހުރީކާކުކަން އެނގުނުހެނެއް ހިއެއްނުވެއެވެ. ނޭނގުނު! ކޮންފަރާއެއް. ބޮލުގައި ވައިލެޓު ކުލައިގެ ފޮތި ބޮނޑިއެއް އޮޅާފައި ހުރި މިކުއްޖާއަށް، މީ އެކުގައި ކިޔަވަން އުޅުނު ފަރާކަން އެނގުނީ އިތުރަށް ކިޔައިދިނީމައެވެ.\nއަޅުގަނޑަށް ހުރެވުނީ މިދެމީހުންގެ ވާހަކައަށް ސަމާލުކަން ދީގެންނެވެ. ބަލާބެލުމަށް ދެމީހުންނަކީ ވަރަށް ގާތްކޮށް ކިޔަވަން އުޅުނު ދެމީހުންކަން އެނގުނެވެ. މިހާރު ދެމީހުނަށްވެސް އެތިބީ ބަދަލުތަކެއް އައިސްފައިކަންވެސް އެނގުނެވެ. ނޭނގޭނެއެއްނު! މުޅިމީހާ ތިހިރީ ނިންޖާއެއްހެން ވިއްޔާ! ދެން ތިވަރު ނުކުރިޔަސް ވެދާނެއެއްނު؟ ތީދެން މާބޮޑުުވަރު ފަރާ! އެހެންނޫނަސް އަންހެނާގެ އައުރައަކީ މޫނާ ދެއަތްތިލަ ފިޔަވާ ދެންހުރި ތަނެއްނު؟ އަހަރުންވެސް މިތިބީ ބުރުގާ އަޅައިގެންނޭ! އަދި މޫނުވެސް ނިވާކުރަންޖެހޭތަ؟. އޭގެޖަވާބުގައި ފަރާ އެއްވެސް އެއްޗެއް ނުބުނެއެވެ. ހަމައެކަނި ހީލިއެވެ.\nއަޅުގަނޑަކީވެސް ދީނީކަންކަމަށް ކޮންމެވެސް ވަރެއްގެ ލޯތްބެއް ހުންނަމީހެއްކަމުން، މިކުއްޖާގެ ވާހަކައަށް ނުރުހެވުނެވެ. އަދި އޭނާއަށް ބަލާލެވުނުއިރު މިފެންނަނީ ގަޔަށްބާރު ޖިންސަކާއި ފުންނާބު އުސްފައިވާނަކަށް އަރައިގެން ހުރި އަންހެނެކެވެ. އޭނާގެ ބޮލުގައި އޮޅާފައިއޮތް ބުރުގާ ވައްތަރީ ކަފަލޮލީއަކާއެވެ. ދަތްދޮޅިން ތިރިއަށް ގާތްގަނޑަކަށް އިންޗިއެއްވަރު ހުރިއިރު ބޮލުންމައްޗަށް އޮތްބައިގައި 8ވަރަކަށް 10ވަރަކަށް އިންޗި ހުންނާނެއެވެ. މުޅިމޫނުގައި އޮތީ ފައުންޑޭޝަން އުގުޅާފައެވެ. ތުންފަތުގައި ހީވަނީ ގްލޮސް ޕެއިންޓް ހޭކިފައިހުރިހެނެވެ. އޭނާލައިގެންހުރީ ހުދުކުލައިގެ ހެދުންބުރިއެކެވެ. އޭގެ އަތްކުރި ހުރީ އަތުގެ ކުޑަހުޅާއި އުޅަބޮއްޓާދެމެދު، އުޅަބޮއްޓާއި ކައިރިކޮށެވެ. އަޅުގަނޑު ހިތައް އެރިއެވެ. މީނާއަށް މިހާރަނގަޅަށް އަންހެނާގެ އައުރަ އިނގޭއިރު މީނާ މިހިރީ އައުރަނިވާކުރަން ބުރުގާ އަޅާއިގެންބާއޭ؟ ނުވަތަ މީ އެހެންކަމަކުއެޅި އެއްޗެއްބާއޭ؟ ކޮންމެއަކަސް އަންހެނާގެ އައުރައަކީ މޫނާ ދެއަތް ތިލަނޫން އެހެން ހުރިހާތަނަކަށްވެފައި، އޭނާވެސް އެހެރީ ބުރުގާއަޅައިގެން ކަމަށްވާނަ އަޅުގަނޑުދެން ޤަބޫލުކުރާނީ ދިވެހި އަންހެނުންގެ ކުޑަހުޅު މިހާރު މައްޗަށް ޖެހެން ފަށާފައިވާކަމަށެވެ.


Thimphu athun molhuve Eagles qualifying ge dhevana burah - AO News\nތިމްޕޫ ސިޓީއާ ދެކޮޅަށް ކްލަބް އީގަލްސް ކުޅުނު މެޗުގެ ތެރެއިން. --ފޮޓޯ: އޭއެފްސީ.ކޮމް\nއޭއެފްސީ ކަޕް ކޮލިފައިން ފުރަތަމަ ބުރުގައި މިއަދު ހަވީރު ކުޅުނު މެޗުން ބޫޓަންގެ ތިމްޕޫ ސިޓީ އަތުން 2-0 އިން ހޯދީ މޮޅާއެކު ރާއްޖޭގެ ކްލަބް އީގަލްސް އެ މުބާރާތުގެ ޕްރިލިމިނަރީ ދެވަނަ ބުރަށް ދަތުރުކޮށްފިއެވެ.\nމިއީ އީގަލްސްގެ 31 އަހަރުވީ ކުރު މާޒީގައި އެ ޓީމުން ކުޅުނު ބައިނަލް އަގްވާމީ ފުރަތަމަ މެޗެވެ. އަދި މިއީ އެ ޓީމު އެންމެ ފަހުން ކުޅުނު ތިން މެޗުގެ ތެރެއިން މޮޅުވި ދެވަނަ މެޗެވެ.\nގަލޮޅު ރަސްމީ ފުޓްބޯޅަ ދަނޑުގައި މިއަދު ހަވީރު ކުޅުނު މި މެޗުގެ ފުރަތަމަ ހާފުގެ ކުޅުން ފެށިގެން ނުވަވަނަ މިނެޓުގައި އީގަލްސް އިން ލީޑްނެގީ ހަސަން ރާއިފް އަހުމަދު (ހަންނަ) ކާމިޔާބުކުރި ގޯލުންނެވެ. މިއީ އީގަލްސްގެ މުހައްމަދު ނާއިމް ޕެނަލްޓީއޭރިޔާބޭރުން ނަގައިދިން ހުރަހެއް އެ ޓީމުގެ މިސްރު ފޯވާޑް އެލް ސާއިދު މަހުމޫދު (އޮސާމާ) ފޮނުވާލަން އުޅުމުގެ ތެރޭގައި ފަޔަށް އަރާގޮތް ނުވިނަމަވެސް ހަންނަ އަށް ލިބުމުން ވަރަށް ހަމަޖެހިލާފައި އޭނާ ކާމިޔާބުކުރި ގޯލެކެވެ.\nމި ހާފުގެ ކުރީކޮޅު ތިމްޕޫ ޓީމަށް މާއެދެވޭ ކުޅުމެއް ދެއްކިފައިނުވާއިރު، އީގަލްސް އިން ގިނަވަގުތު ބޯޅަ ގެންގުޅުމުގެ ނަތީޖާއެއްގެ ގޮތުން ތިމްޕޫ ޓީމުން ބޮޑުބައި ކުޅުނީ އަމިއްލަ ހާފުގެ ތެރޭގައެވެ. ފުރަތަމަ ހާފުގައި ތިމްޕޫ އަށް ލިބުނު އެންމެ ރަނގަޅު ފުރުޞަތުގައި މެޗުގެ 41 ވަނަ މިނެޓުގައި އެ ޓީމުގެ އޮރްގްޔެން ޝެރިން ފޮނުވާލި ބޯޅަ ދިޔައީ ގޯލްގެ ހުރަސްދަނޑިމަތިން ބޭރަށެވެ.\nދެވަނަ ހާފުގެ ކުޅުން ފެށިގެން އީގަލްސް އިން ލީޑް ފުޅާކުރުމަށް ކުރި މަސައްކަތުގައި އެ ޓީމުގެ އުއްމީދީ ފޯވާޑް ހަންނަ ފޮނުވާލި ބޯޅަ ތިމްޕޫގެ ޑިފެންޑަރު ޓެންޒިން ނޯބޫ ބްލޮކްކުރިއިރު، އެ ޓީމުގެ މިޑްފީލްޑަރު އިމްރާން ނަޝީދު ފޮނުވާލި ހަމަލާގެ ހުރަހަކަށްވީ ތިމްޕޫގެ ގޯލްކީޕަރު އެންގަވަން ޖަމްފެލް އެވެ. އަދި އޭގެފަހުން ތިމްޕޫ އަށް ނަތީޖާ ހަމަހަމަކުރުމަށް ލިބުނު އެންމެ ރަނގަޅު އެއް ފުރުޞަތުގައި ނޯބޫ ބޮލުން ފޮނުވާލި ބޯޅަ ދިޔައީ ހުރަސްދަނޑިމަތިންނެވެ.\nމި މެޗުގައި އީގަލްސްގެ ކޯޗު މުހައްމަދު ޝާޒްލީ ވަނީ ފަހު 15 މިނެޓަށް ތަޖުރިބާކާރު ކުޅުންތެރިޔާ އަސްހަދު އަލީ (އަޑުބަރޭ) ކުޅެން ނެރެފައެވެ. މިއީ ވޭތުވެދިޔަ ހަތަރުވަރަކަށް އަހަރުގެ ތެރޭގައި މި މުބާރާތުގައި އަޑުބަރޭ ކުޅުނު ފުރަތަމަ މެޗެވެ.\nއީގަލްސް އިން މި މެޗުގައި ޖެހި ދެވަނަ ލަނޑު، މެޗު ނިމެން މިނެޓަކަށްވެފައިވަނިކޮށް ކާމިޔާބުކޮށްދިނީ ނާއިމް އެވެ. މިއީ އެ ޓީމުގެ ހަންނަ އަށް ތިމްޕޫގެ ކުޅުންތެރިއަކު ކުރި ފައުލަކަށް ރެފްރީ ދިން ހިލޭޖެހުމަކުން ނާއިމް ކާމިޔާބުކުރި ގޯލެކެވެ.\nމި މެޗުން މޮޅުވުމާއެކު އީގަލްސް އިން މި މުބާރާތުގެ ކޮލިފައިންގެ ދެވަނަ ބުރުގައި އަންނަ ހަފްތާގެ ބުދަ ދުވަހު ބަންގްލަދޭޝްގައި ނިކުންނާނީ އެ ގައުމުގެ ޗެމްޕިއަން ޑާކާ އަބަހާނީއާ ދެކޮޅަށެވެ. އެ މެޗުން އީގަލްސް މޮޅުވެއްޖެނަމަ އޭއެފްސީ ކަޕްގެ ކޮލިފައިންގެ ޕްލޭއޮފުން އެ ޓީމަށް ޖާގަ ލިބޭނެއެވެ.\nރާއްޖެކުޅިވަރުކްލަބް އީގަލްސްއޭއެފްސީ ކަޕްއޭއެފްސީ ކަޕް 2021ތިމްޕޫ ސިޓީޕްރިމިލިނަރީ ބުރު


"Hum Dil De Chuke Sanam"ge hageegee haadhisaaeh\n"ހަމް ދިލް ދޭ ޗުކޭ ސަނަމް"ގެ ހަގީގީ ހާދިސާއެއް\nއައިޝްވަރިޔާ އާއި ސަލްމާން "ހަމް ދިލް ދޭ ޗުކޭ ސަނަމް"ގެ މަންޒަރެއްގައި\nހިންދީ ފިލްމު ބަލާ މީހުންގެ މެދުގައި 1999 ގައި ރިލީޒްކުރި "ހަމް ދިލް ދޭ ޗުކޭ ސަނަމް" ވަރަށް މަގްބޫލު ވެފައި ވެއެވެ. އެ ފިލްމުގައި އަޖޭ ދޭވްގަން އޭނާގެ އަންހެނުން ބޭރު ގައުމެއްގައި ހުރި އޭނާގެ ލޯބިވެރިޔާ ކައިރިއަށް ގޮވައިގެން ދެއެވެ. އަދި ދެ ލޯބިވެރިންގެ ގުޅުވަން މަސައްކަތް ކުރެ އެވެ. އެ ލޯބިވެރިޔާގެ ރޯލު ފިލްމުގައި ކުޅުނީ ސަލްމާން ހާނެވެ.\nމިފަދަ ހަގީގީ ހާދިސާއެއް އިންޑިޔާގެ ބިހާރުގައި ދާދިފަހުން ވަނީ ހިނގާފަ އެވެ. އަންހެނުންގެ ލޯބިވެރިޔާ އާއި އަންހެނުންނާ ކައިވެނި ކޮށްދޭން ފިރިމީހާ މަސައްކަތް ކުރީ އެވެ.\nސަޕްނާ ކުމާރީ ކިޔާ މި އަންހެންމީހާ އަކީ ކަގާރިއާ އަވަށުގެ މީހެކެވެ. އުއްތަމް މަންޑަލް ކިޔާ މީހަކާ ސަޕްނާ ކައިވެނިކުރީ 2014 ގައެވެ. އަދި އުއްތަމް އާއި ސަޕްނާ އަށް ދެ ދަރިން ވެސް ލިބިފައި ވެއެވެ. ނަމަވެސް ރާޖޫ ކިޔާ މީހަކު ދެކެ ފަހުން ސަޕްނާ އަށް ލޯބި ވެވުނީ އެވެ. ރާޖޫ އަކީ ވެސް އެ ސަރަހައްދުގައި ދިރިއުޅޭ މީހެކެވެ.\nއުއްތަމް އަށް އޭނާގެ އަންހެނުންނާއި ރާޖޫ ލޯބީގެ ގޮތުން ގުޅިގެން އުޅޭކަން އެނގުމުން ފުރަތަމައިނުން މިކަމާ ވަރަށް ރުޅިއައެވެ. އަދި ސަޕްނާ އާ ދެމީހުން ވަރަށް ގަދަޔަށް އަރާރުން ވެސް ވިއެވެ. ނަމަވެސް ފިރިމީހާ އާ މައްސަލަ ޖެހުނަސް ސަޕްނާ އާއި ރާޖޫގެ ލޯބި ދުވަހެއް ދުވަހަކަށް ދިޔައީ ވަރުގަދަ ވަމުންނެވެ. ސަޕްނާގެ މައިންބަފައިންނާއި އޭނާގެ ފިރިމީހާގެ މައިންބަފައިން ވެސް ސަޕްނާ އަށް ވިސްނައިދޭން ވަރަށް މަސައްކަތް ކުރި އެވެ. ނަމަވެސް ރާޖޫގެ ލޯބީގައި އޭނާ ޖެހިފައިވާލެއް ވަރުގަދަކަމުން އެކަކު ދެއްކި ވާހަކައެއް ވެސް އަޑެއް ނޭހި އެވެ.\nސަޕްނާ އާއި ރާޖޫ ވަކި ނުކުރެވޭނެކަން އުއްތަމް އަށް އެންމެ ފަހުން ޔަގީންވުމުން އެ ދެ މީހުން ގުޅުވަން އޭނާ އިސްނަގައިގެން މަސައްކަތް ފެށީ އެވެ.\n"އަހަރެން ދުވަސްކޮޅެއް ވަންދެން ވަރަށް ރުޅިއައިސްގެން އަދި ދެރަވެގެން އުޅުނިން. ދެން ފަހުން ވިސްނީ މި މައްސަލަ ހައްލުކުރާނެ ގޮތެއް. އަހަރެން މިހެން ނުހެދިނަމަ ތިން މީހެއްގެ ދިރިއުޅުން މުޅިން ބަރުބާދުވީސް. އަހަރެންނަށް ފެނުނު އެންމެ ރަނގަޅަކަށް މިކަން މި ނިންމީ. އޭރުން ހުރިހާ މީހުންނަށް ވެސް އުފަލުގައި އުޅެވޭނެ އެއްނު،" އުއްތަމު ބުންޏެވެ.\nއުއްތަމު ވަނީ ސަޕްނާ ވަރިކޮށް ރާޖޫ އާއި ސަޕްނާގެ ކައިވެނި ކޮށްދީފަ އެވެ. މި ކައިވެނީގެ ރަސްމިއްޔާތު އޮތީ ފައްޅިއެއްގައި އުއްތަމުގެ އާއިލާގެ މެމްބަރުންގެ ކުރިމަތީގަ އެވެ. މިއީ އާދަޔާޚިލާފު ގޮތަކަށް ކުރެވޭ ކައިވެންޏަކަށް ވާތީ މި މަންޒަރު ބަލަން އެ ފައްޅި ކައިރިއަށް ކައިރިއަވަށްތަކުގެ މީހުން ވެސް ޖަމާވި އެވެ.\nކައިވެނިކޮށްދިނުމަށްފަހު އުއްތަމު ވަނީ އަލަތު ކައިވެނީގެ ދެމަފިރިންނަށް ހެޔޮ ދުއާ ކޮށްފަ އެވެ.\nއުއްތަމު ބުނީ އޭނާ އާއި ސަޕްނާ އަށް ލިބިފައި ތިބި ދެ ދަރިން ބެލުމުގެ ޒިންމާ ވެސް ސަޕްނާ ނުނެގި ކަމަށެވެ. އެހެންވެ ދެ ދަރިންނާ ވެސް އޭނާ ހަވާލުވެފައި ރާޖޫ އާއެކު ސަޕްނާ ފޮނުވާލީ އެވެ.\nއިންޑިއާ ސަލްމާން ހާން އައިޝްވާރިޔާ ރާއީ + ވަރި ކައިވެނި އަޖޭ ދޭވްގަން\n25 ފަހަރު ގެއިން ފިލިޔަސް އަނބިމީހާ ބޭނުން


ކޮވިޑް ކޭސްތައް ގިނަވެ، އައިޕީއެލް މެދުކަނޑާލައިފި\nމި މުބާރާތުގައި މިހާތަނަށް ވަނީ 29 މެޗު ކުޅެފައި\nގިނަ ޓީމުތަކުން ވަނީ ކޮވިޑުގެ ޕޮޒިޓިވް ކޭސްތައް ފެނިފައި\n4 މެއި 2021 | އަންގާރަ 17:50\nމި އަހަރުގެ އިންޑިއަން ޕްރިމިއާ ލީގު (އައިޕީއެލް) ގެ ތެރެއިން\nއިންޑިއާގައި ކޮވިޑް-19 ކޭސްތައް ގިނަވެ، މަޝްހޫރު ކްރިކެޓް ލީގު ކަމަށްވާ އިންޑިއަން ޕްރިމިއާ ލީގު (އައިޕީއެލް) މެދުކަނޑާލައިފިއެވެ.\nއައިޕީއެލް މެދުކަނޑާލަން ނިންމީ އެ ލީގުގެ ގަވާނިން ކައުންސިލާއި ބޯޑް އޮފް ކޮންޓްރޯލް ފޯ ކްރިކެޓް އިން އިންޑިއާ (ބީސީސީއައި) އިން އަންގާރަ ދުވަހު ބޭއްވި ކުއްލި ބައްދަލުވުމަށް ފަހުގައެވެ.\nރިޕޯޓުތައް ބުނާ ގޮތުން އިންޑިއާއިން ކޮވިޑުގެ ކޭސްތައް ފެންނަ މިންވަރު އިންތިހާއަށް އިތުރުވެފައިވާއިރު، ފާއިތުވި 48 ގަޑިއިރު ތެރޭގައި އައިޕީއެލްގައި ވާދަކުރާ ގިނަ ޓީމުތަކުން ވަނީ ކޮވިޑުގެ ޕޮޒިޓިވް ކޭސްތައް ފެނިފައެވެ. މިކަން އައިޕީއެލްގެ ސަމާލުކަމަށް އައީ ކޮވިޑުގެ ކޭސްތަކުގެ ސަބަބުން ރޯޔަލް ބެންގަލޫރު ޗެލެންޖް (އާރްބީސީ) އާއި ކަލްކަތާ ނައިޓް ރައިޑާސް (ކޭކޭއާރް) މެޗު ފަސްކުރަން ޖެހުމުގެ ސަބަބުންނެވެ. އެ މެޗު ފަސްކުރަން ޖެހުނީ ކަލްކަތާ ޓީމުގެ ތެރެއިން ކޮވިޑުގެ ކްލަސްޓާއެއް އުފެދުމުންނެވެ. އެގޮތުން އެ ޓީމުގެ ދެ ކުޅުންތެރިންގެ އިތުރުން ކޯޗާއި އޮފިޝަލަކު ކޮވިޑަށް ޕޮޒިޓިވްވެފައިވާ ކަމަށް ރިޕޯޓުތައް ބުނެއެވެ.\nބީސީސީއައިއިން ނެރުނު ބަޔާނެއްގައި ބުނީ ކޮވިޑުގެ ކޭސްތައް އިންޑިއާގައި އިތުރުވިއިރުވެސް މީގެ ކުރިން އެ މުބާރާތް ކުރިއަށްގެންދިޔައީ ޓީމުތަކުގެ މެދުގައި ކޭސްތަކެއް ނެތުމުން ކަމަށެވެ. އެކަމަކު މި ވަގުތު އެންމެ މުހިންމީ ކުޅުންތެރިންގެ ސިއްހަތު ކަމަށާއި، ކުޅުންތެރިންގެ މެދުގައި ކޭސްތައް އިތުރުވާ ވަގުތެއްގައި މެޗުތައް ކުޅެން ރަނގަޅު ނުވާނެތީ ލީގު މެދުކަނޑާލަން ނިންމާފައިވާ ކަމަށްވެސް ވަނީ ބުނެފައެވެ.\nމި ފަހަރުގެ އައިޕީއެލް މެދުކަނޑާލިއިރު، މި މުބާރާތުގައި މިހާތަނަށް ވަނީ 29 މެޗު ކުޅެފައެވެ. މި އަހަރުގެ އައިޕީއެލް އިންޑިއާގައި ކުރިއަށްދާއިރު، ކޮވިޑާ ގުޅިގެން މިދިޔަ އަހަރުގެ މުބާރާތް ކުޅެފައިވަނީ ޔުނައިޓެޑް އަރަބި އެމިރޭޓްސް (ޔޫއޭއީ) ގައެވެ.\nއިންޑިއަން ޕްރިމިއާ ލީގު (އައިޕީއެލް)


ރޮނާލްޑޯ އާއި މެސީގެ ފޯރިގަދަ މެޗެއް ފިތުރު އީދު ދުވަހު ހަވީރު – Ungoofaaru\nބަނޑޭރިގަނޑު/ޙަބަރު/ރޮނާލްޑޯ އާއި މެސީގެ ފޯރިގަދަ މެޗެއް ފިތުރު އީދު ދުވަހު ހަވީރު\nއިބްރާހީމް ޒަޔާން 22 ޖޫން 2017\n2 573 މިނެޓެއް ނުވަނިސް ކިޔާލެވޭ\nއުނގޫފާރުގައި ތިބި ރޮނާލްޑޯގެ ފޭނުންނާއި މެސީގެ ފޭނުންނާއި ދެމެދު އެކުވެރިކަމުގެ މެޗެއްކުޅޭގޮތަށް ހަމަޖެހިއްޖެއެވެ. މިމެޗު ކުޅެވޭނީ ފިތުރު އީދު ދުވަހުގެ ހަވީރު އުނގޫފާރު ރަސްމީ ފުޓުބޯޅަ ދަނޑުގައެވެ.\nފިތުރު އީދުގެ މުނާސަބަތާއި ގުޅުވައިގެން ކުޅެވޭ މިމެޗުގައި ރޮނާލްޑޯ އަދި މެސީއަށް ތާއީދުކުރާ ގިނައަދަދެއްގެ ކުޅުންތެރިން ބައިވެރިވާނެއެވެ. މިމެޗު އިންތިޒާމް ކުރުމުގައި އިސްކޮށްއުޅުއްވާ މުހައްމަދު މަދުހޫނު އުނގޫފާރު ޑޮޓްކޮމް އަށް މައުލޫމާތު ދެއްވަމުން ވިދާޅުވީ މިއީ ވަރަށްތަފާތު މެޗެއްކަމަށާއި މިމެޗުގެ ފޯރި ވަރަށްގަދަވާނެ ކަމަށެވެ.\nމިފަދަ މެޗެއްކުޅުމެ ބޭނުމަކީ ޓެކްސް އަށް މަކަރުހެދި ކަމުގެތުހުމަތުގައި މެސީއަށް ޖަލުހުކުމެއް އިއްވާ އަދި ރޮނަލްޑޯގެ މައްޗަށް ދައުވާ ކުރަން ތައްޔާރުވަމުން ދާއިރު މިކަމާއި ގުޅިގެން ފޭނުންގެ މެދުގައިއޮތް ކަންބޮޑުވުމާއި ނުތަނަވަސްކަން ކުޑަކޮށް އެންޖޯއީ ކޮށްލުން ކަމަށެވެ. އަދި މިދެކުޅުންތެރިންގެ ފޭނުން އަބަދުވެސް އެކުޅުންތެރިންނާއެކު ތިބިކަން އެހެން ކުޅުންތެރިންގެ ފޭނުންނަށާއި ފުޓުބޯޅައަށް ލޯބިކުރާ ފަރާތްތަކަށް ހާމަކޮށްދިނުން ކަމަށެވެ.\nޓެކްސް އަށް މަކަރު ހެދުމުގެ ތުހުމަތުގައި މެސީގެ މަށްޗަށް 21 މަސްދުވަހުގެ ޖަލުހުކުމެއް އިއްވާފައިވާއިރު ސްޕެއިންގެ ޓެކްސް އިދާރާއިން އަންނަނީ ރޮނަލްޑޯގެ މަށްޗަށްވެސް 14.7 މިލިއަން ޔޫރޯގެ ޓެކްސް ފައިސާއަށް މަކަރުހެދިކަމުގެ ތުހުމަތު ކުރަމުންނެވެ. މިމައްސަލާގައި ޖުލައި 31 ވަނަ ދުވަހު ކޯޓަށް ހާޒިރުވުމަށް ރޮނާލްޑޯ އަށްވަނީ މިހާރު އަންގާފައެވެ.\nދުނިޔޭގެ އެންމެ މައްޝޫރު މިދެކުޅުންތެރިންގެ ސަޕޯޓަރުންގެ މެދުގައިވެސް ބޮޑު ވާދަވެރިކަމެއް އަބަދުވެސް އޮވެއެވެ. މައުލޫމާތު ލިބިފައިވާގޮތުން މިއީ މިފަދަ ގޮތަކަށް އިންތިޒާމު ކުރެވިގެން ކުޅެވޭ ފުރަތަމަ މެޗެވެ.\nVarah ragalhu kameh maves messy


National Film Awards | Mihaaru\nއަމްޖަދު އިބްރާހީމް (އަމްޖޭ) މިހާތަނަށް ގެނެސްދިން ފިލްމުތަކުގެ ތެރެއިން އެންމެ ބޮޑު ތަރުހީބެއް ލިބުނު ބިރުވެރި ފިލްމު "އުދަބާނި" ގެ ދެވަނަ ބައިގެ މަސައްކަތް ރޯދައިގެ ފަހުން ފަށަން ތައްޔާރުވަމުން އަންނަ ކަމަށް ބުނެފި އެވެ.\nMarch 07, 2018 21\nޒީނަތުގެ އުމުރުން ކިހާވަރެއް؟\nބަތަލާ ޒީނަތު އައްބާސް މިހާރު ހުރި ގޮތާއި ފިލްމީ ދާއިރާ އަށް އޭނާ ނުކުތް އިރު ހުރި ގޮތް އަޅާބަލާއިރު އަދިވެސް މާ ބޮޑު ތަފާތެއް ނެތެވެ. ހީވަނީ މިހާރު ކުރިއަށް ވުރެ ވެސް ޒުވާންވެފައި ލޫޅާފަތި ކަމަށެވެ.


Footboalhai ge hidhumaiyhtheri Sattharu FAM in vaki kohfi\nފުޓްބޯޅައިގެ ހިދުމަތްތެރިޔާ ސައްތާރު އެފްއޭއެމުން ވަކިކޮށްފި\nސައްތާރު، އޭނާ ވަނީ 23 އަހަރަށް ވުރެ ގިނަ ދުވަސްވަންދެން ފުޓްބޯޅައަށް ހިދުމަތް ކޮށްފަ ---\nގިނަ ދުވަސްތަކެއް ވަންދެން ދިވެހި ފުޓްބޯޅައަށް ހިދުމަތްތަކެއް ކުރި، އަބްދު ސައްތާރު އެފްއޭއެމްގެ ވަޒީފާއިން ވަކި ކޮށްފި އެވެ.\nގައުމީ ޓީމުގެ ކިޓް މެނޭޖަރުގެ ގޮތުގައި، ސައްތާރު އެފްއޭއެމްގެ ވަޒީފާ އަށް ވަނީ، 2015 ވަނަ އަހަރު ކުރީ ކޮޅު އެވެ. އެފްއޭއެމްގެ ވަޒީފާއިން އޭނާ ވަކި ކުރީ، މިދިޔަ މަހުގެ 20 ވަނަ ދުވަހު އެވެ.\nނިއު ރޭޑިއަންޓް ސްޕޯޓްސް ކުލަބުގެ ކިޓް މެނޭޖަރުގެ ގޮތުގައި ސައްތާރު ވަނީ ހިލޭ ސާބަހަށް އެ ކުލަބަށް ގިނަ ހިދުމަތްތަކެއް ކޮށްފަ އެވެ. ކުލަބަށް ކުޅުނު ކޮންމެ ކުޅުންތެރިޔެއްގެ ހިތުގައި ސައްތާރަށް ބޮޑު އިހްތިރާމެއް އޮވެ އެވެ.\nވަޒީފާއިން ވަކި ކުރުމުން ސައްތާރު ބުނީ އޭނާއަށް އުނދަގޫތަކެއް އިހްސާސް ކުރެވުނު ކަމަށާއި ފުޓްބޯޅައިގައި މަސައްކަތް ކުރަމުން ދިޔައީ ވަރަށް ޝައުގުވެރި ކަމާއެކު ކަމަށެވެ.\n"ވަޒީފާ ގެއްލުމަކުން އެހާ ދެރައެއް ނުވޭ، ނަމަވެސް ދެރަ ވަނީ ކުއްލިއަކަށް ފުޓްބޯޅައާ ދުރަށް ދާން ޖެހުނީމަ،" ސައްތާރު އޭނާގެ ސޫއޫރުތައް ހިއްސާ ކުރި އެވެ. "23 އަހަރަށް ވުރެ ގިނަ ދުވަސް ވެއްޖެ އަޅުގަނޑު ފުޓްބޯޅައިގައި މަސައްކަތް ކުރަމުން ދާތާ، ކުއްލިއަކަށް އެ ކަމުން ދުރަށް ދާން ޖެހުމުން ނަފުސާނީ ގޮތުން އުނދަގޫތަކެއް އިހްސާސް ކުރެވުނު."\nއެފްއޭއެމްގެ ޖެނަރަލް ސެކެޓްރީ ހުސައިން ޖަވާޒު ވިދާޅުވީ، ގައުމީ ޓީމުން ސައްތާރު ވަކި ނުކުރާ ކަމަށާއި ނަމަވެސް އެފްއޭއެމްގެ ވަޒީފާއިން ވަކި ކޮށްފައިވާ ކަމަށެވެ.\n"ގައުމީ ޓީމުން ސައްތާރު ޑިސްމިސް ނުކުރޭ، ސަބަބަކީ ގައުމީ ޓީމުގެ މަގާމުތަކާ ބެހޭގޮތުން ހުރިހާ ނިންމުންތަކެއް ނިންމާނީ ނެޝަނަލް ޓީމު ކޮމިޓީން."\nސައްތާރު ބުނީ އެފްއޭއެމްގެ ހުރިހާ ވަޒީފާއަކުން ވަކި ކޮށްފައިވާކަން ސިޓީގައި ބެނެފައިވާ ކަމަށާއި ބުނީ، އޭނާގެ ބެލުމުގެ ދަށުގައި ހުރި، ގައުމީ ޓީމުގެ ސާމާނުތައް އެފްއޭއެމްއާ ހަވާލުވެސް ކޮށްފައިވާ ކަމަށެވެ.\nއަށް މަސް ފަހުން އިމްރާނަށް ފައިސާ ދީފި\nޓަވަރޭޒްގެ މުސާރައާ ގުޅިގެން ނިއުއަށް ފަހުގެ އިންޒާރު\nނިއުގެ ބަދަލުގައި އިތުރު ޓީމެއް ލީގަށް ނުގެންނާނެ


Hangandugai kalhuvefai hunna than than ali kurevidhane4remedy eh - AO News\nހަންގަނޑުގައި ކަޅު ވެފައި ހުންނަ ތަންތަން އަލި ކުރެވިދާނެ 4ރެމެޑީއެއް\nހަންގަނޑު ކަޅުވުމަކީ އަޅުގަނޑުމެން އޭޝިއާބައްރުގެ މީހުންނަށް އާންމުކޮށް ދިމާވާ މައްސަލައެކެވެ. އާންމު ގޮތެއްގައި އުޅަބޮށްޓާއި ކިހިލިފަތް، އަދި އުކުޅުވަޅު ފަދަ ސަރައްދުތައް އަޅުގަނޑުމެން އޭޝިއާއަށް ނިސްބަތްވާ މީހުންގެ ކަޅުވުން ވަރަށްގިނައިން ދިމާވެއެވެ.\nހަމުގެ ޑޮކްޓަރުން ބުނާގޮތުގައި މިހެންދިމާވަނީ ހޯމޯނަލް އިންބެލެންސް އެއްގެ ސަބަބުންނާއި، ހަންގަނޑަށް ދިމާވާ އެހެން މައްސަލަތަކާއި ފަލަވުމުގެ ސަބަބުންނެވެ. ތިރީގައި މިވަނީ ހަންގަނޑު ކަޅުވެފައިވާ ނަމަ ކުލަ އަލިކޮށްލުމަށް ގޭގައި ދެވިދާނެ ބައެއްފަރުފާތަކެވެ.\nކާށިތެޔޮ އަދި ލުނބޯ ހުތް:\nހަންގަނޑުގައި ކަޅުވެފައިވާ ސަރަހައްދު އެންމެ ފަސޭހައިން އަލިކޮށްލެވޭނީ ލުބޮލުގެ ހުތުންނެވެ. ލުބޮލަކީ އޭގައި ގިނައަދަދަކަށް ވިޓަމިން “ސީ” އެކުލެވޭއެއްޗެކެވެ. ލުބޯޖޫހާއި ކާށިތެޔޮ އެއްކޮށްލުމަށްފަހު ހަންގަނޑުގައި ކަޅުވެފައި ހުންނަ ސަރަހައްދުގައި އުނގުޅާލުމަށްފަހު 10-15 މިނެޓް ވަންދެން ބެހެއްޓުމަށްފަހު ދޮވެލާށެވެ. ކަޅުވެފައިވާ ސަރަހައްދު އަލިވަންދެން މި ރިމެޑީ ބޭނުން ކުރެވިދާނެއެވެ.\nބޭކިންގ ސޮޑާއި ފެންފޮދެއް އެއްކުރުމަށްފަހު ޕޭސްޓް ތައްޔާރުކޮށްފައި ހަންގަނޑުގައި ކަޅުވެފައިވާ ސަރަހައްދުގައި އުނގުޅާށެވެ. 10-15 މިނެޓްވަންދެން ބެހެއްޓުމަށްފަހު ދޮވެލާށެވެ. ބޭކިންގސޮޑާއަކީ ބާރުގަދަ އެއްޗަކަށް ވުމުން ހަންގަނޑުގައި އުނގުޅުމުގެ ކުރިން ޓެސްޓްކޮށްލާފައި އުނގުޅުން ރަނގަޅެވެ.\nއަލޮވެރާ އަކީ އޭގައި ޖާދޫއެއް އެކުލެވިގެންވާ އެއްޗެކޭވެސް ބުނެވިދާނެއެވެ. ހަންގަނޑުގައި ހަލާކުވެފައި ހުންނަ ތަންތާގައި އަލޮވެރާ ޖެލްކޮޅެއް އުނގުޅުމުން ހަނގަޑު ރަނގަޅުވެއެވެ. ކަޅުވެފައި ހުންނަ ސަރަހައްދުގައި އަލޮވެރާ ޖެލްކޮޅެއް އުނގުޅާލުމަށްފަހު ހިކެންދެން ބަހައްޓާށެވެ. އަލޮވެރާގައި ހިމެނޭ ޖަދުވީ މާއްދާއެއް ކަމަށްވާ އެލޮއިން އިން ހަންގަނޑު އަލިކޮށްދީ ރީތިކޮށްދެއެވެ.\nއަލުއްވެއް ފޮތިކޮށްފައި ހަންގަނޑުގައި ކަޅުވެފައިވާ ސަރަހައްދުގައި އުނގުޅާށެވެ. 10މިނެޓްވަންދެން އަލުވިފޮތިން ހަންގަނޑު މަސާޖްކުރުމަށްފަހު ދޮވެލާށެވެ. އަލުވީގައި ހިމެނޭ ކެޓެކޮލޭސް ކިޔާ މިމާއްދާއިން ހަންގަނޑު އަލިކޮށްދީ ރީތިކޮށްދޭނެއެވެ.\nހަށިގަނޑުގައި ފޮރުވިފައިވާ ސަރަހައްދު ތައް ކަޅުވުން ފަދަ ކަންކަން ދިމާވީމަ އަޅުގަނޑުމެން ނަށް ގިނަފަހަރު ޑޮކްޓަރަށް ދެއްކުމަށް ދާންފަސްޖެހި އެވާހަކަ ދައްކަން ލަދު ގަނެއެވެ. އެފަދަ ހާލަތެއްގައި މަތީގައި މިގެނެސްދެވުނު ރެމެޑީތައް ބޭނުން ކޮށްގެން އަޅުގަނޑުމެން އަމިއްލައަށް ގޭގައި ފަރުވާދެވިދާނެއެވެ.\nއައިޝްވަރިޔާ ރީތިވުމަށް ބޭނުންކުރާ މި ރެމެޑީތަކުގެ އަޖުމަ ބަލާލުން ކީއްތޯ؟


Covid jehi dhe mas dhuvahu Coma gai oiy sihhathu rangalhu meeheh\nކޮވިޑް ޖެހި ދެ މަސް ދުވަހު ކޯމާގައި\nވިނީ ސިލްވާ ހޮސްޕިޓަލުގައި އެޑްމިޓްކޮށްފައި\nވިނީ ސިލްވާއަށް ކޮވިޑް-19 ޖެހި ހޮސްޕިޓަލުގައި 110 ދުވަސް ހޭދަ ކުރުމަށް ފަހު ގެއަށް އާދެވުމުން ކުރެވުނީ ވަރަށް ތަފާތު އިހްސާސެކެވެ. ވަރަށް އުނދަގޫ ދިގު ދަތުރެއްގައި އުޅެފައި އެނބުރި ގެއަށް އާދެވުމުން އެ ކުރެވޭ ކަހަލަ އިހްސާސެކެވެ.\n"މިހާ އުނދަގޫ ދަތުރެއް ނިންމާލެވުނީތީ އެކަމަށް ޝުކުރުވެރިވާން ޖެހޭ. މި ދަތުރުގައި ހޭދަކުރި ކޮންމެ ދުވަހަކީ ވެސް "މުއުޖިޒާތެއް" ފަދަ ދުވަހެއް. ކޮންމެ ދުވަހަކީ ވެސް ކާމިޔާބީއެއް،" ގްލޯބަލް ނިއުސްއަށް ދިން އިންޓަވިއު އެއްގައި ޕޯޗުގީޒުގެ ރައްޔިތެއް ކަމަށްވާ ސިލްވާ ބުންޏެވެ.\nސިލްވާ، 48، އަކީ މާވަޑިއެކެވެ. އޭނާއަށް ނޭވާ ލާން ފަސޭހަ ކޮށްދިނުމަށްޓަކައި އަނގައިގެ ތެރެއިން އެތައް ބައިވަރު ހޮޅިތަކެއް ގުޅާފައި އެތައް މަހެއް އޮތުމުގެ ސަބަބުން އޭނާގެ އަޑު ވަނީ ކުރަކިވެފަ އެވެ.\nސިލްވާ ބުނި ގޮތުގައި ކޮވިޑް ޖެހިގެން އޭނާ މިހާ ބޮޑަށް ބަލިވެދާނެ ކަމަށް ހިޔާލަށް ވެސް ނާދެ އެވެ.\nއެއީ މިދިޔަ އަހަރުގެ ނޮވެމްބަރު މަހުގެ 22 ވަނަ ދުވަހެވެ. ކެނެޑާގެ އޮންޓާރިއޯގައި ނިއުމާކެޓުގައި ގެއެއްގެ ވަޑާމުގެ މަސައްކަތުގައި ސިލްވާ އުޅުނީ ސަބްކޮންޓްރެކްޓަރެއްގެ ގޮތުގައި އެ މަސައްކަތް ނަގައިގެންނެވެ. ކުއްލިއަކަށް އޭނާއަށް ނޭވާލާން އުނދަގޫވާން ފެށި އެވެ. އެހެންވެ އަވަހަށް ހޮސްޕިޓަލަށް ދިޔައީ އެވެ. ޓެސްޓުކުރިއިރު އޭނާ ކޮރޯނާވައިރަޖަށް ޕޮޒިޓިވް އެވެ.\nހޮސްޕިޓަލުގައި އެޑްމިޓް ކުރިތާ ދެ ދުވަސް ތެރޭ އައިސީޔޫއަށް ބަދަލުކުރި އެވެ. އެތަނުގައި ހޭދަކުރި 60 ދުވަހުގެ މާ ބޮޑު ހަނދާނެއް ސިލްވާގެ ނެތެވެ. އެ ދުވަސްތަކުގެ ތެރޭގައި އޭނާގެ ހިތް ހުއްޓުނެވެ. ސްޓްރޯކެއް ވެސް ޖެހުނެވެ. އަދި ދެ މަސް ދުވަހު ކޯމާގައި ވެސް އޮތެވެ.\nއޭނާގެ އަންހެނުން ޑެނީލީ ފެނާންޑެސް ވެސް ޕޮޒިޓިވް ވިއެވެ. ނަމަވެސް ވަސް ނުދުވުން ކަހަލަ އާދައިގެ އަލާމާތްތަކެއް ފެނިފައި ރަނގަޅުވީ އެވެ.\nޑެނީލީ ބުނީ ފިރިމީހާއަށް އެހާ ބޮޑުވަރުވުމުން ވަރަށް ބޮޑު ޝޮކެއް ލިބުނު ކަމަށެވެ. ސަބަބަކީ ސިލްވާއަކީ ވަރަށް ރަނގަޅު ސިއްހަތެއްގައި ހުރި ވަރަށް ބުރަ މަސައްކަތްތަކެއް ކުރާ ދުޅަހެޔޮ މީހަކަށް ވާތީ އެވެ.\n"ވިއްސަކަށް ދުވަހު އަހަރެންނަށް އޭނާ ފެނުނީ ހަމައެކަނި ބިއްލޫރި ކުޑަދޮރެއްގެ އަނެއް ފަރާތުން. އަހަރެން އެ ކޮޓަރިއަށް ނުވެސް ވެއްދި. އޭނާގެ މުޅި ހަށިގަނޑުގައި އޮތީ ހޮޅިތައް ގުޅާފަ،" ޑެނީލީ ބުންޏެވެ.\nސިލްވާގެ ފުއްޕާމެޔަށް ވައިރަސް ވަދެ ހަމަލާ ދެމުން ދާތީ އޭނާގެ ފުރާނަ ސަލާމަތް ވުމުގެ އޮތީ 50 ޕަސެންޓް ޗާންސް ކަމަށް ޑޮކްޓަރުން ޑެނީލީ ކައިރީ ބުންޏެވެ.\nސިލްވާގެ ދެމަފިރިންގެ ގަޔަށް ވައިރަސް އެރިގޮތެއް ބުނާކަށް އެމީހުންނަކަށް ނޭނގެ އެވެ. ބޭރަށް ނުކުންނަމަ އެމީހުން ތިބެނީ އަބަދުވެސް މާސްކް އަޅައިގެންނެވެ. އެމީހުންނާއެކު މަސައްކަތްކުރާ އެކަކުވެސް ބައްޔެއް ނުވެ އެވެ. އެމީހުން ދެން އާންމުކޮށް ގޮސް އުޅެނީ ގްރޯސަރީ ފިހާރަތަކަށާއި ގޭސް ގަންނާށެވެ.\nއޮންޓާރިއޯއަށް ކޯވިޑްގެ ތިން ވަނަ ރާޅެއް ބިންދާލާފައިވާއިރު ސިލްވާ އާއި އޭނާގެ އަންހެނުންގެ ވެސް އިލްތިމާސް އަކީ މިއީ އާދައިގެ ބައްޔެއް ކަމަށް ނުދެކި ފަރުވާތެރި ވުމަށެވެ.\n"ގިނަ މީހުންނަށް ހީވެދާނެ މީ ޖޯކެކޭ. އަހަރެން ބުނާނީ އެހެން ހީނުކުރާށޭ. މިއީ ސީރިއަސް މައްސަލައެކޭ. އަހަރެން ހިތަށް އަރާ ސިލްވާ އުޅުނު ހާލު އެހެން މީހުންނަށް ފެނުނު ނަމައޭ،" ޑެނީލީ ބުންޏެވެ.


Galaxy Fold: 1,980 dollar ge phone April gai | Mihaaru\n24 ފެބުރުއަރީ 2019 - 06:585comments\nސެމްސަންގް ފޯލްޑް އޭޕްރީލް 26 ގައި އެމެރިކާގެ މާކެޓަށް ނެރޭނެ އެވެ. އަދި ޔޫރަޕްގައި މެއި3ގައި ވިއްކަން ފަށާނެ އެވެ.\nފޮތެއްހެން ލައްޕާލާފައި އޮންނައިރު މީގެ ސްކްރީން ސައިޒަކީ 4.6 އިންޗި އެވެ. ހުޅުވާލުމުން 7.3 އިންޗި އެވެ. ކުޑަ ސްކްރީން އިންނާނީ ލައްޕާލާފައި އޮންނައިރު އެވެ. ބޮޑު ސްކްރީނަކީ ފޯނު ހުޅުވާލުމުން އެތެރެއިން ފާޅުވާ ބައެކެވެ.\nމީގެ 4ޖީ އަދި 5ޖީ ވެސް އެބަހުއްޓެވެ. މީގައި 12ޖީބީގެ ރެމް އާއި 512 ޖީބީގެ ސްޓޮރޭޖް ހިމެނެ އެވެ. ސްކްރީންގެ ސައިޒަށް ފުދޭ ގޮތަށް ދެ ބެޓެރީ ވެސް ހިމެނޭ މި ފޯނުގައި ހަ ކެމެރާ އިނދެ އެވެ. އެއީ ފަހަތުގައި ތިން ކެމެރާ، ބޮޑު ސްކްރީނުގައި ދެ ކެމެރާ އަދި ކުރިމަތީގައި ކެމެރާއެކެވެ. އެއީ ފޯނު ފަތްޖަހާލީމައި ފެންނަން އިންނަ ސެލްފީ ކެމެރާ އެވެ.\nގެލެކްސީ ފޯލްޑް: ވީޑިއޯ\nފަތްޖެހޭ ފޯނު އުފެއްދުމުގެ ފޯރި ގަދަވެފައި ވާއިރު މިއީ ސެމްސަންގުން ފޯނު މާކެޓްގެ މަގާމު ދަމަހައްޓަން މުހިންމު އުފެއްދުމަކަށް ވާނެ ކަމަށް ތަޖުރިބާކާރުން ދެކެ އެވެ. މިއީ މާކެޓްގައި މިވަގުތު އެންމެ އަގުބޮޑު އެއް ފޯނެވެ. އެއީ 1،989 ޑޮލަރެވެ.


Majileehugai mainge kotarieh qaaimukohfi – Iru\nމަޖިލީހުގައި މައިންގެ ކޮޓަރިއެއް ޤާއިމުކޮށްފި\nވަކި ހާއްސަ ހާލަތްތަކެއްގައި މެންބަރުންގެ ދަރިން ބެއިތިއްބުމަށް ރައްޔިތުންގެ މަޖިލީހުގައި ފުރަތަމަ ފަހަރަށް “މައިންގެ” ކޮޓިރިއެއް ހުޅުވައިފިއެވެ.\nރައްޔިތުންގެ މަޖިލީހުގެ މިއަދުގެ ޖަލްސާގައި ވާހަކަ ދައްކަވަމުން ރައީސް ނަޝީދު ވިދާޅުވީ މަޖިލީހުގައި “މައިންގެ” ކޮޓަރިއެއް މިހާރު ހުންނާނެ ކަމަށެވެ.\nމިއަދު އެކޮޓަރީގެ ބޭނުން ކުރަންފެށޭނެ ކަމަށް ވިދާޅުވެ ވާހަކަ ދައްކަވަމުން ރައީސް ނަޝިދު ވިދާޅުވީ އެއްވެސް މެމްބަރެއްގެ ކުޑަކުދިން ވަގުތު ކޮޅަކަށް އެހެން ތަނަކަށް ފޮނުވެން ނެތްކަމަށް ވާނަމަ މަޖިލީހުގައި އެކުދިން ބެލެހެއްޓޭނެ ކަމަށެވެ.\nރައީސް ނަޝީދު ވިދާޅުވީ މެންބަރުންގެ ދަރިން އެހެން ތަނަކަށް ފޮނުވެން ނެތް ނަމަ މަޖިލީހުގައި ހުޅުވި މައިންގެ ކޮޓަރީގައި ބެއިތިއްބޭނެ ކަމަށެވެ. އަދި އެ ކޮޓަރީގައި އެ ކުދިންނަށް ކުޅެވޭނެ އިންތިޒާމު ވެސް ހަމަޖައްސާފައިވާ ކަމަށެވެ.\nމާދަމާއިން ފެށިގެން ހުރިހާ ހޮސްޕިޓަލެއްގައި ކޯވިޑް ވެކްސިން ޖަހާނެ\nރައީސް ނަޝީދު ވަނީ މައިންގެ ކޮޓަރިއެއް މަޖިލީހުގައި ހުރި ނަމަވެސް ބުއްދިވެރި ގޮތަކީ ތުއްތުކުދިން ޢާއިލާ ކައިރީގައި ބޭތިއްބުންކަމަށް ވެސް ވިދާޅުވެފައެވެ. އަދި އެއީ އެއްވެސް ބޭފުޅަކަށް އޮޅިފައިވާނެކަމެއް ނޫންކަމަށް ވެސް ނަޝީދު ވަނީ ވިދާޅުވެފައެވެ.


Nashaa show in karuvaali Sanya mihaaru aligadha tharieh\nނަށާ ޝޯއިން ކަޓުވާލި ސާންޔާ މިހާރު ތަރިއެއް\nސާންޔާ: އަމިއްލަ ހުނަރުން ކުރިއަރަމުން އަންނަ ބަތަލާއެއް\nސާންޔާ މަލްހޯތުރާއަކީ ބޮލީވުޑްގެ ފިލްމީ އާއިލާތަކާ އެއްވެސް ގުޅުމެއް ހުރި އެކްޓަރެއް ނޫނެވެ. ނަމަވެސް ކުރު މުއްދަތެއްގެ ތެރޭގައި ސާންޔާ ވަނީ އޭނާގެ ހުނަރުން މީހުންގެ ހިތުން ޖާގަ ހޯދާފަ އެވެ. އޭނާގެ އެންމެ ފަހުން ރިލީޒްކުރި ފިލްމު "ޕަގްލައިޓު" ގައި ސާންޔާ ކުޅެފައިވާ ރޯލަށް ގިނަ ބަޔަކު ދަނީ ތައުރީފު ކުރަމުންނެވެ. ބޮލީވުޑް ފަންނާނުން ވެސް މި ފިލްމު ބަލާފައި ސާންޔާއަށް ތައުރީފު ކޮށްނުލާ ނުހުރެވިގެން ސޯޝަލް މީޑިއާގައި ތަފާތު ޝުއޫރުތައް ދަނީ ފާޅު ކުރަމުންނެވެ.\nނަމަވެސ ސާންޔާގެ ބޮލީވުޑް ދަތުރު ތި ހީކުރާހާ ފަސޭހައެއް ނޫނެވެ. ވަރަށް ގިނަ ނާކާމިޔާބީތަކާ އޭނާއަށް ކުރިމަތިވެފައި ވެއެވެ.\nސާންޔާގެ ހަ އަހަރުވީ ފިލްމީ ކެރިއަރު ފެށުނު ތަނާ ކުރީކޮޅު އޭނާ އޮޑިޝަން ދިން ވަރަށް ގިނަ ރޯލުތައް އޭނާއަކަށް ނުލިބުނެވެ. ކޮންމެ ފަހަރަކު ވެސް އޭނާއަށް ކުރިމަތިވީ ބޮޑު ނާކާމިޔާބަކާ އެވެ.\nދާދިފަހުން ޑާންސް ރިއަލިޓީ ޝޯއެއްގައި ސާންޔާ ބައިވެރިވި އެވެ. އޭނާގެ ފިލްމު "ޕަގްލައިޓު" ޕްރޮމޯޓް ކުރުމުގެ ގޮތުންނެވެ. ސާންޔާ ބައިވެރިވި ޝޯ "ޑާންސް ދިވާނޭ 3"ގެ ފަނޑިޔާރުންނަކީ މާދުރީ ޑިކްޝިޓް އާއި ތުޝާރު ކާލިއާ އަދި ދަރްމޭޝް ޔަލާންޑޭ އެވެ.\nމި ޝޯގައި ވާހަކަ ދައްކަމުން ސާންޔާ ބުނީ ޑާންސް ޝޯއަކަށް ވެސް އޭނާ އޮޑިޝަން ދީ ފެއިލްވެފައިވާ ކަމަށެވެ. އަދި އެ އޮޑިޝަންގައި ފަނޑިޔާރަކަށް އިނީ "ޑާންސް ދިވާނޭ" ގެ އެއް ޖަޖު ކަމަށްވާ ދަރްމޭޝް ކަމަށް ވެސް ސާންޔާ ބުންޏެވެ.\n"އެ ޝޯ އިން އަހަރެން ކަޓުވާލީމަ ރޮމުން ރޮމުން ރައްޓެއްސަކަށް ގުޅާފަ ބަލާ އައިސްދޭށޭ ބުނިން،" ސާންޔާ ބުންޏެވެ.\nދަރްމޭޝް އާ މުހާތަބުކޮށް ސާންޔާ ބުނީ އޭނާ އެ ޝޯއަށް ނުހޮވުނީ ދަރްމޭޝްގެ ސަބަބުން ކަމަށެވެ.\n"އެ ދުވަހު އަހަރެން ނުހޮވިޔަސް މިއަދު ބަލާބަލަ ނިކަން. އަހަރެން މިއިނީ އައިސް ތި މީހުންގެ ޝޯއަށް އަހަރެންގެ ފިލްމެއް ޕްރޮމޯޓް ކުރަން،" ދަރްމޭޝް އާ ދިމާލަށް ސަމާސާއަކަށް ހަދާފައި ސާންޔާ ބުންޏެވެ.\nއަސްލު ވެސް ސާންޔާ ބުނީ ތެދެކެވެ. ފިލްމު އިންޑަސްޓްރީގައި ތިމާގެ މީހުން ނެތަސް ހުނަރު ހުރިއްޔާ ކާމިޔާބު ކުރެވިދާނެކަން ސާންޔާ ވަނީ އަމަލުން ދައްކާފަ އެވެ.\nނެށުން ޓީވީ ސީރީޒް ސަންޔާ މަލްހޯތްރާ\nކޮވިޑް ޓެސްޓް ނެގެޓިވްވުމުން މަދޫރީ ރާއްޖެއަށް\nކައިވެނި ކުރާނެ މީހަކު ހޯދައެއް ނުދިން: ނައުޝީން


Alhugandah Oiy Maguboolu Kameh Nugelley: Nasheed – adduLIVE\nއަޅުގަނޑަށް އޮތް މަގުބޫލު ކަމެއް ނުގެއްލޭ: ނަޝީދު\n1 Apr 12, 2021, 09:50 ހަސަން ރަޝީދު\nރައްޔިތުންގެ މަޖިލީހުގެ ރައީސް މުހައްމަދު ނަޝީދު - ފޮޓޯ: މުންޝިދު\nކައުންސިލް އިންތިހާބުން އެމްޑީޕީ އަށް ނާކާމިޔާބުވި ނަމަވެސް އެމަނިކުފާނަށް އޮތް މަގުބޫލުކަން ގެއްލިގެން ގޮސްފައިވާ ކަމަށް ދެކެވަޑައިނުގަންނަވާ ކަމަށް އެ ޕާޓީގެ ރައީސް މުހައްމަދު ނަޝީދު ވިދާޅުވެއްޖެއެވެ.\nއިއްޔެ ބޭއްވި ނޫސްވެރިންގެ ބައްދަލުވުމެއްގައި ނަޝީދު ވިދާޅުވީ އެއްވެސް ސިޔާސީ ލީޑަރެއް ވެސް، އެއްވެސް ސިޔާސީ ޕާޓީއެއް ވެސް އަދި އެއްވެސް ފިކުރެއް ވެސް މާ މޮޅު ބަޔަކަށް ވެގެން އުޅެވިދާނެ ކަމަށް ދެކިގެން ނުވާނެ ކަމަށާއި ކޮންމެ މީހަކު ވެސް ނިމިގެންދާނީ ތިން ފިލާގައި ކަމަށެވެ.\nއަދި އިންތިހާބުގެ ނަތީޖާ ކޮންމެ ގޮތަކަށް ނިކުތް ނަމަވެސް އެމްޑީޕީ އަށް ކުރިއަށް އޮތް ތަނުގައި ވޯޓު ނުލިބިދާނެ ކަމަށް ގަބޫލުނުކުރައްވާ ކަމަށާއި މިއީ ފަހަތަށް ޖެހެންވީ ވަގުތެއް ނޫން ކަމަށްވެސް ނަޝީދު ވިދާޅުވިއެވެ.\n"އަދި އަޅުގަނޑު ނުދެކެން، ޒާތީ ގޮތުން އަޅުގަނޑުގެ ސިޔާސީ ހަޔާތުގައި އޮތް މަގުބޫލު ކަމެއް ގެއްލި ގޮސްފި ކަމަކަށް ވެސް. އަޅުގަނޑު ދެކޭގޮތުގައި، އަޅުގަނޑު މިކަމުން ވަކިވާކަށް ނޫން ޖެހެނީ. އަދި ބޮޑަށް ބައިވެރިވާން ޖެހެނީ. އަޅުގަނޑު މިހުރީ އަދި މިއަށް ވުރެ ބޮޑަށް ބައިވެރިވާން ތައްޔާރަށް" ނަޝީދު ވިދާޅުވިއެވެ.\nކައުންސިލް އިންތިހާބުގައި އެމްޑީޕީ އަށް މާލޭ ސިޓީގެ މޭޔަރުކަމާއި، އެ ކައުންސިލްގެ މެޖޯރިޓީ ގެއްލިފައިވާއިރު އަތޮޅުތެރެއިން ވެސް އެމްޑީޕީ އަށް ތާއީދު ބޮޑު ރަށްތަކުގެ މެޖޯރިޓީ އެޕާޓީ އަށް ވަނީ ގެއްލިގެން ގޮސްފައެވެ. މިއީ 11 އަހަރަށްފަހު އެމްޑީޕީ އަށް މާލޭގެ މެޖޯރިޓީ ގެއްލުނު ފުރަތަމަ ފަހަރެވެ.\nމި ނާކާމިޔާބީއާ ގުޅިގެން އެމްޑީޕީގެ ލީޑަޝިޕަށް ބަދަލުތައް ގެންނަން އެ ޕާޓީގެ ބައެއް ސަޕޯޓަރުން ގޮވާލި ނަމަވެސް ނަޝީދު ވަނީ އެމަނިކުފާނު ޕާޓީގެ ލީޑަޝިޕުން ދުރަށް ޖެހިވަޑައިނުގަންނަވާނެ ކަމަށް ވިދާޅުވެފައެވެ.


Addu City Councilge idhaaraage belumuge dhashugaivaa vehicle thakah beynunvaa spare parts supply kohdheyne faraatheh hoadhumah\nއައްޑޫ ސިޓީ ކައުންސިލްގެ އިދާރާގެ ބެލުމުގެ ދަށުގައިވާ ވެހިކަލްތަކަށް ބޭނުންވާ ސްޕެއަރ ޕާރޓްސް ސަޕްލައި ކޮށްދޭނެ ފަރާތެއް ހޯދުމަށް\nއައްޑޫ ސިޓީ ކައުންސިލްގެ އިދާރާގެ ބެލުމުގެ ދަށުގައިވާ ވެހިކަލްތައް މަރާމާތު ކުރުމުގައި އެކި ފަހަރުމަތިން ބޭނުންވާ ސްޕެއަރ ޕާރޓްސްތައް ސަޕްލައި ކޮށްދޭނެ ފަރާތެއް ހޯދަން ބޭނުންވެއްޖެއެވެ.\nބީލަންތައް ބައްލަވައިގަންނަވާ ފަރާތްތަކަށް ބާއްވާ މައުލޫމާތު ސެޝަން އޮންނާނީ 2019 ޖުލައި 17 ވާ ބުދަ ދުވަހުގެ 13:00 ގައި ކައުންސިލްގެ އިދާރާގެ ހޯލްގައެވެ. ބީލަންތައް ބަލައިގަތުމާއި، އަދި ބީލަންހުޅުވުން އޮންނާނީ 2019 ޖުލައި 21 ވާ އާދިއްތަ ދުވަހުގެ 13:00ގައި ކައުންސިލްގެ އިދާރާގެ ހޯލްގައެވެ.


Gdh.Madavelli: Rasha aumuge 1 gadi iru kurina Councilla ekan enguma ilthimaazu koffi - AO News\nރަށުން ބޭރުގައި އުޅެފައި ރަށަށް އަންނަ ފަރާތްތަކުން ރަށަށް އެރުމުގެ ކުރިން އެފަރާތެއް ރަށަށް އަންނަކަން އެންގުމަށް ހުވަދުއަތޮޅު ދެކުނުބުރީ މަޑަވެލީ ކައުންސިލްގެ އިދާރާ އިން އެދިއްޖެއެވެ.\nއެ ކައުންސިލުން ކުރި އިއުލާނެއްގައި ބުނީ ރަށުން ބޭރުގައި އުޅެފައި ރަށަށް އަންނަ ފަރާތްތަކުން ރަށަށް އެރުމުގެ ކުރިން އެފަރާތެއް ރަށަށް އަންނަކަން، ފޯނުން ގުޅައި އަންގައި ދިނުމަށް އެދޭކަމަށެވެ. އަދި ރަށުގައި ދަތުރުފަތުރުގެ ޚިދުމަތް ފޯރުކޮށްދެމުންދާ ފަރާތްތަކުންވެސް، ރަށަށް އަންނަ ފަރާތްތަކުގެ މަޢުލޫމާތު ފޯނުން ގުޅުއި ހިއްސާކުރުމަށް އެ ކައުންސިލުން ވަނީ އެދިފައެވެ.\nމިކަމަކީ ދުނިޔޭގައި ހަލުވިކޮށް ފެތުރެމުންދާ ކޮވިޑް-19 ވައިރަސްއަށް އެރަށުން ބަޔަކު ފައްސިވުމާއި ގުޅިގެން އަދި ރަށް މޮނިޓަރިންގ އަށް ލުމާއި ގުޅިގެން، ރަށުގައި ދިރިއުޅޭ ރައްޔިތުންގެ ސިއްޙީ ސަލާމަތާއި ރައްކާތެރިކަން ޔަގީންކުރުމަށްޓަކައި އަޅާ ފިޔަވަޅެއްކަމުގައި އެ ރަށު ކައުންސިލުން ވަނީ ބުނެފައެވެ،\nކައުންސިލުން އެންގޭ މިފަދަ އެންގުންތަކަކީ ރަށުފެންވަރުގައި ހުރިހާ ރައްޔިތުންގެ ރައްކާތެރިކަމަށް ކުރެވޭ މަސައްކަތަކަށް ވާތީ، މިއަދުން ފެށިގެން ރަށުން ބޭރުގައި (ރާއްޖެއިން ބޭރުގައި، އެކި ރިސޯޓްތަކާއި، މާލެ އަދި އަތޮޅުތެރޭ ރަށްތަކުގައި) އުޅުމަށްފަހު ރަށަށް އަންނަ ފަރާތްތަކުން ރަށަށް އައުމުގެ ކުރިން ލަސްވެގެން 1 ގަޑިއިރުތެރޭގައި ކައުންސިލަރ، މުޙައްމަދު ޝިރާޢު ޒާހިރު ގެ މޮބައިލް ނަމްބަރު: 7332200 އަށް ފޯނުން ގުޅައި މައުލޫމާތު ހިއްސާކުރުމަށް ވަނީ އެދިފައެވެ. އަދި ކައުންސިލުން ދެއްވާ އިރުޝާދުގެ މަތިން އެފަރާތްތަކުގެ ޢަމަލު ބެހެއްޓުމަށްވެސް ވަނީ އިލްތިމާޒުކޮށްފައެވެ.\nކޮވިޑް ރާއްޖޭގެ ހާލަތުގދ.މަޑަވެލީ ކައުންސިލް


"Qanoonah badhalu genesgen vote gathun huttuvanjehey"\n"ގާނޫނަށް ބަދަލު ގެނެސްގެން ވޯޓު ގަތުން ހުއްޓުވަންޖެހޭ"\n0 June 20th, 2019 - 7:31 PM\nގާނޫނަށް ބަދަލު ގެނެސްގެން ވޯޓު ގަތުން ހުއްޓުވަން ޓްރާންސްޕޭރަންސީ މޯލްޑިވްސް، ޓީއެމް އިން އިލްތިމާސްކޮށްފިއެވެ.\nއެ ޖަމިއްޔާއިން މިގޮތަށް އިލްތިމާސް ކޮށްފައިވަނީ، ނަވާރަ ވަނަ ރައްޔިތުންގެ މަޖިލީހުގެ އިންތިހާބު އޮބްޒާވު ކުރުމަށްފަހު އެކުލަވާލާ އާންމު ކުރުމަށް ތައްޔާރުވަމުން އަންނަ ރިޕޯޓުގައެވެ.\nމި ރިޕޯޓު އެކުލަވަލާނީ ހަތަރު ބައެއްގެ މައްޗަށް ބަހާލައިގެންނެވެ. އެއީ އިންތިހާބު ކުރިއަށް ދިޔައިރު ސިޔާސީ މާހައުލު އޮތްގޮތާ، އިދާރީ ކަންކަން އޮތް ގޮތާ، އިންތިހާބީ މާހައުލު އޮތް ގޮތާއި، އަދި އިންތިހާބުގެ ދުވަހު ކަންތައްތައް ކުރިއަށް ދިޔަގޮތަށެވެ.\nމިގޮތުން ރިޕޯޓުގެ އިންތިހާބީ މާހައުލާ ގުޅޭގޮތުން ރިޕޯޓުގައި ހިމެނުމަށް ހަމަޖެހިފައިވާ ކަންތައްތަކާ ގުޅޭގޮތުން ވާހަކަ ދައްކަވަމުން ޓީއެމްގެ ރިސާޗް އެންޑް އޮޑްވަކަސީ މެނޭޖާ, ފަޒްލާ އަބްދުއްސަމަދު ވިދާޅުވީ، އިންތިހާބާ ދިމާކޮށް ދައުލަތުގެ މުދާ ނަހަމަގޮތުގައި ހުރިހާ ސަރުކާރަކުންވެސް ބޭނުންކުރާކަމަށެވެ.\n"ދައުލަތުގެ ވަސީލަތްތައް ނަހަމަ ގޮތުގައި ބޭނުންކުރާތާ ޒަމާންތަކެއް ވެއްޖެ"\nއިންތިހާބީ މާހައުލާ ގުޅޭގޮތުން ފުރަތަމަ ކަމެއްގެ ގޮތުގައި މިއޮތީ ރިޕޯޓުގައި ފާހަގަކޮށްފައި ވަނީ ވެސް ދައުލަތުގެ ވަސީލަތްތައް ނަހަމަގޮތުގައި ބޭނުންކުރާ މައްސަލައެވެ.\n"މިކަމަކީ 2008 ވަނަ އަހަރު އަޅުގަނޑުމެން އޮބްޒާވް ކުރަންް ފެށީއްސުރެ ކުރަމުންއަންްނަކަމެއް. ހުރިހާ ސަރުކާރަކުން ވެސް ކުރާކަމެއް. މީގެ ތެރެގަ އެބަ ހިމެނޭ ދައުލަތުގެ ވަސީލަތްތައް ކެމްޕޭނު ތެރޭގަ ބޭނުންކުރުމާ. ވަސީލަތްތައް މިސާލަކަށް ރިސޯސްތަކާ ވެހިކަލްތައް ބޭނުންކުރުން ހިމެނޭ. އިންތިހާބާއި ގާތްކޮށް ތަރައްގީގެ މަޝްްރޫތައް ފެށުމާއި އެފަދަ މަޝްރޫތައް ނިންމުން އިއުލާނު ކުރުންވެސް ހިމެނޭ،"\nޓީއެމްގެ ފަރާތުން މި މައްސަލާގައި ކޮށްފައިވާ ފުރަތަމަ ރިކޮމަންޑޭޝަން ނުވަތަ އިލްތިމާސްއަކީ ކެމޕޭނުތެރޭގާ ސަރުކާރުގެ ޕްރޮޖެކުޓައް ފަށަން އިއުލާނުކުރުން ހުއްޓުވުމާ، ޕްރޮޖެކްްޓުތަކުގެ ނިންމުން ކެމްޕޭނުތެރޭގައި އިއުލާނުކުރުން ގާނޫނުތަކަށް ބަދަލުގެނެސްގެން މަނާކުރުމެވެ.\nދައުލަތުގެ މުއައްސަސާތަކުނާއި މަދަނީ ޖަމިއްޔާތަކުން ކުރިއަށްް ގެންދާ ރައްޔިތުން ހޭލުންތެރިކުރުމުގެ ޕްރޮގްރާމްްތަކުގައި "ވޯޓުގަތުމާ ވޯޓު ވިއްކުން" ހިމަނައިގެން އެކަމާމެދު ރައްޔިތުން ހޭލުންތެރިކުރުމަށް ވަނީ ރިކޮމަންޑު ކޮށްފައެވެ.\nއަދި މިފަދަ މައްސަލަތައް މީޑިއާތަކުގައި ރިޕޯޓުކުރާ މިންވަަރު އިތުރުކުރުމަށްވެސް ޓީީއެމް އިން ވަނީ އިލްތިމާސް ކޮށްފައެވެ.\nޓްރާންސް ޕޭރަންސީ މޯލްޑްވްސްގެ ތަފާސް ހިސާބުތައް ދައްކާގޮތުން ރާއްޖޭގެ 37 ޕަސަންޓު މީހުންނަށް ވޯޓު ގަތުމަށް ފައިސާ ނުވަތަ ހަދިޔާ ދިނުމަށް ހުށަހަޅާފައިވެއެވެ. ނުވަތަ އެމީހުންގެ އާއިލީ މީހަކަށް/ މީހަކަށް ވޯޓު ވިއްކާލުމަށް ފައިސާ ނުވަތަ ހަދިޔާ ދިން މަންޒަރު ފެނިފައިވެއެވެ.


Sidibarithah hulhuvaalan huhdha eh nudheveyne: Mahloof - vNews.mv\nގައުމީ ޓީމުގެ ސަޕޯޓަރުން ---\nސިޑިބަރިތައް ހުޅުވާލަން ހުއްދައެއް ނުދެވޭނެ: މަހުލޫފް\nއިސްމާޢީލް ޝާހު (ކުޑަ ޝާހު) Male' | 08 November 2019, 00:01\nރެނދުލުމާއި ގުޅިގެން ބަންދުކުރި ގައުމީ ފުޓްބޯޅަ ދަނޑުގެ ދެކުނު ފަރާތާއި އިރުމަތީ ފަރާތުގެ ސިޑިބަރިތައް ކުރިއަށް އޮތް ދެ މެޗުގައި ބޭނުންކުރެވޭނެ ގޮތެއްވޭތޯ ބެލި ނަމަވެސް، ސިޑިބަރިތައް ހުޅުވަން ހުއްދަ ނުދެވޭނެ ކަމަށް ކުޅިވަރާ ބެހޭ ވަޒީރު އަހުމަދު މަހުލޫފް ވިދާޅުވެއްޖެ އެވެ.\nޕްލޭނިން މިިނިސްޓްރީން ނެރުނު ރިޕޯޓަކަށް ރިއާޔަތްކޮށް ދަނޑުގެ ދެކުނު ފަރާތާއި އިރުމަތީ ފަރާތުގެ ސިޑިބަރިތައް ގުޅިފައިވާ އިމާރާތްތަކުގެ ތަނބުތަކާ ބެރިތައް އަދި ޝީޓުގައި ރެނދުލާފައި ހުރުމުގެ ސަބަބުން ސިޑިބަރިތައް ބަންދުކޮށްފައިވަނީ މިއަހަރުގެ ޖޫން މަހުގެ ތެރޭގައެވެ. އޭގެ ފަހުން މިނިވަން ދުވަހުގެ ހަރަކާތްތަކުގައި އެ ސިޑިބަރިތައް ބޭނުންކުރި ނަމަވެސް، ގައުމީ ޓީމުން ފީފާ ވޯލްޑް ކަޕް އަދި އޭއެފްސީ އޭޝިއަން ކަޕްގެ ޖޮއިންޓް ކޮލިފިކޭޝަނުގައި ޗައިނާއާ ދެކޮޅަށް ކުޅުނު މެޗަށްވެސް އެ ސިޑިބަރިތައް ބޭނުން ކޮށްފައެއް ނުވެއެވެ.\nމިދިޔަ މަހުގެ ފަހުކޮޅު ގައުމީ ފުޓްބޯޅަ ޓީމު ކޮމިޓީގެ ޗެއާމަން އަދި ފަތުރުވެރިކަމާ ބެހޭ ވަޒީރު އަލީ ވަހީދު ވަނީ ކުރިއަށް އޮތް ދެ މެޗަށް ކޮންމެވެސް ގޮތަކުން އެ ސިޑިބަރިތައް އަލުން ހުޅުވުމަށް މަސައްކަތް ކުރަމުން އަންނަ ކަމަށާއި، ޕްލޭނިން މިނިސްޓްރީއާ ގުޅިގެން އެ މަސައްކަތް ކުރިއަށް ގެންދަމުން އަންނަ ކަމަށް ވިދާޅުވެފައެވެ.\nއެކަމަކު މިއަދު ވީސްޕޯޓްސްއަށް ދިން އިންޓަވިއުއެއްގައި މަހުލޫފް ވިދާޅުވީ ސިޑިބަރިތައް އަލުން ހުޅުވުމަށް މަސައްކަތް ކުރި ނަމަވެސް، ރައްޔިތުންގެ ފުރާނައަށް ގެއްލުމެއް ލިބިދާނެ ކަމެއް ކުރަން ހުއްދަ ނުދެވޭނެ ކަމަށާއި، އެހެންކަމުން ސިޑިބަރިތައް ބޭނުންނުކުރެވޭނެކަން މިއަދު އެފްއޭއެމްއަށް އަންގާފައިވާނެ ކަމަށެވެ. އެކަމަކު ސިޑިބަރިތައް ބޭނުން ނުކުރެވުނަސް މި ދެ މެޗަށް އޮލިމްޕަހާއި ދިމާލުގައި ދަނޑު ބޭރުން ބޮޑު ސްކްރީން ހަރުކުރާނެ ކަމަށާއި، އޭރަށް ދަނޑަށް ނުވަދެވޭ ސަޕޯޓަރުންނަށްވެސް އެ މާހައުލުގައި މެޗު ބަލާލުމުގެ ފުރުސަތު ލިބިގެންދާނެ ކަމަށްވެސް ވިދާޅުވި އެވެ.\nވޯލްޑް ކަޕް އަދި އޭޝިއަން ކަޕްގެ ޖޮއިންޓް ކޮލިފިކޭޝަނުގައި ރާއްޖެ ކުޅޭ ހަތަރުވަނަ މެޗުގައި މިމަހުގެ 14 ވަނަ ދުވަހު ގައުމީ ފުޓްބޯޅަ ދަނޑުގައި ޕިލިޕީންސްއާ ދެކޮޅަށް ކުޅޭނެއެވެ. އަދި 19 ވަނަ ދުވަހު ގުއާމާ ދެކޮޅަށް ކުޅޭނެއެވެ.


ޕުރޮސެކިއުޓާ ޖެނެރަލް އޮފީހުގެ ގޮތްޕެއް މިއަދު ނ. އަތޮޅު މަނަދޫގައި ހުޅުވައިފި\n19 hoursdays ago\nޕުރޮސެކިއުޓާ ޖެނެރަލް އޮފީހުގެ ގޮތްޕެއް މިއަދު ނ. އަތޮޅު މަނަދޫގައިހުޅުވައިފިއެވެ. ޕީޖީ އޮފީހުގެ މީޑިއާ އޮފިޝަލް ވިދާޅުވީ އެ ގޮފި ހުޅުވާފައިވަނީ މިއަދު އެކަމަށްޓަކައި މަނަދޫގައި ބޭއްވި ހާއްސަ ރަސްމިއްޔާތެއްގައި ވެލިދޫ ދާއިރާގެ މެމްބަރު އަބްދުﷲ ޔާމީން...\tކުޑަކުއްޖަކާ ގަދަކަމުން ބަދުއަހުލާޤީ އަމަލު ހިންގިކަމުގެ ތުހުމަތުގައި މީހަކު ހައްޔަރުކޮށްފި\n15 hoursdays ago 11 އަހަރުގެ އަންހެން ކުއްޖަކާ ގަދަކަމުން ބަދުއަހުލާޤީ ޢަމަލު ހިންގިކަމުގެ ތުހުމަތުގައި މީހަކު ގއ....\n3 daysdays ago ރޭ ކުރިއަށް ދިޔަ މުޒާހަރާގައި 193 މީހަކު ހައްޔަރުކޮށްފައި ވާކަމަށް ފުލުހުން ވިދާޅުވެއްޖެއެވެ. ރޭ...\nޑިފެންސް މިނިސްޓަރު ނަމުގައި އުޅެނީ ފޭކް އައިޑީއެއް – އެމްއެންޑީއެފް\n3 daysdays ago މިނިސްޓަރ އޮފް ޑިފެންސް އެންޑް ނޭޝަނަލް ސެކިއުރިޓީ މޭޖަރ ޖެނެރަލް ރިޓަޔަރޑް މޫސާ ޢަލީ...\n5 daysdays ago6ވަނަ ފަހަރަށް ވައްކަމުގެ ކުށް މީހެއްގެ މައްޗަށް ސާބިތުވެ، އެމީހާ 8 އަހަރަށް ޖަލަށް ލުމަށް ކްރިމިނަލް ކޯޓުން ޙުކުމް ކޮށްފި އެވެ. މީހުން ދިރިއުޅޭތަނަކުން...\tސެޓްފިކެޓް3ތިންކޯހެއްގެ އޮރިއެންޓޭޝަން މަންދު ކޮލެޖުގައި ފެށިއްޖެ\n6 daysdays ago ރާއްޖޭގެ އެކި ކަންކޮޅުތަކުގައި ތިބި ރައްޔިތުންނަށް މަތީތަޢުލީމުގެ ފުރުޞަތު ވީހާވެސް ލުއިފަސޭހަ ކޮށްދިނުމުގެ ޕްރޮގްރާމްގެ ދަށުން މުޅިން ހިލޭ ހިންގާ ސެޓްފިކެޓް ލެވެލް3ގެ ކޯސްތަކުގެ...\tރާއްޖޭގައި އިސްލާމީ ޔުނިވާސިޓީއެއް އުފައްދަން މަޖިލީހުން ފާސްކޮށްފި\n6 daysdays ago ރާއްޖޭގައި އިސްލާމީ ޔުނިވާސިޓީ އުފައްދަން މަޖިލީހުން ފާސްކޮށްފި އެވެ. މި ބިލް މިއަދު ފާސްކުރީ 55 މެންބަރުން ވޯޓް ދެއްވައިގެނެވެ. ބިލް ފާސްކުރީ ކޮމެޓީން އެބިލް ދިރާސާކޮށް...\tދަރަންޏެއް ނުވަތަ ވަސިއްޔަތެއް އޮތްތޯބެލުން\nފުލުހުންގެ ތައްޔާރީ ޙާލަތު ބެލުމަށް ޚާއްޞަ ދުވުމެއް މާލޭގައި ބާއްވައިފި\n6 daysdays ago ބނ 2015 މޭ 1 ވަނަ ދުވަހު މާލޭގައި ފުލުހުން ހިންގާ ޚާއްޞަ އޮޕަރޭޝަންތަކަކަށް ފުލުހުން ވެފައިވާ ތައްޔާރީ ޙާލަތު ބަލައި ފުލުހުންގެ ސަފުތަކުގެ ބަދަހިކަން ވަރުގަދަ...\tބަނގުރާ ފުޅިތަކަކާއެކު5ބިދޭސީއަކު ފުލުހުންގެ ބެލުމުގެ ދަށަށް ގެނެސްފި\n6 daysdays ago ޑްރަގް އެންފޯސްމަންޓް ޑިޕާޓްމަންޓުން ހިންގި އޮޕަރޭޝަނެއްގައި މާލޭ ގެއެއް ބަލައިފާސްކޮށް ބަނގުރާކަމަށް ޝައްކުކުރެވޭ އެއްޗެއްހުރި ގިނަ ޢަދަދެއްގެ ފުޅިތަކަކާއެކު5ބިދޭސީއަކު ފުލުހުންގެ ބެލުމުގެ ދަށަށް ގެނެސްފިއެވެ....\tއެއް ޖިންސުން ގުޅުން ހިންގަން ތިބިކަމަށް ތުހުމަތުކުރެވޭ2މީހަކު މަސްތުވާތަކެއްޗާއެކު ހައްއޔަރުކޮށްފި\n6 daysdays ago އެއް ޖިންސުން ގުޅުން ހިންގަން ތިބިކަމަށް ތުހުމަތުކުރެވޭ2މީހަކު މަސްތުވާތަކެތިކަމަށް ޝައްކުކުރެވޭ އެއްޗެއްހުރި ޕެކެޓްތަކަކާއެކު ފުލުހުންގެ ބެލުމުގެ ދަށަށް ގެނެސްފިއެވެ. މިމައްސަލައާއި ގުޅިގެން ފުލުހުންގެ ބެލުމުގެ...\tޞައްޙަނޫން ކާޑެއް ބޭނުންކޮށްގެން ވިޔަފާރިކުރި މީހަކު 1 އަހަރާއި5މަހަށް ޖަލަށް\n7 daysdays ago ޞައްޙަނޫން ކާޑެއް ބޭނުންކޮށްގެން ވިޔަފާރިކުރި މީހަކު 1 އަހަރާއި5މަހަށް ޖަލަށްލުމަށް ކްރިމިނަލް ކޯޓުން ޙުކުމް ކޮށްފިއެވެ. ކްރިމިނަލް ކޯޓުން މިމަހުގެ 26 ވަނަ ދުވަހު...\tއަންހެނަކާ ގަދަކަމުން ބަދުއަޚްލާޤީް ޢަމަލު ހިންގިކަމުގެ ތުހުމަތުގައި މީހަކު ހޯދަނީ\n7 daysdays ago ޢުމުރުން 35 އަހަރުގެ އަންހެނަކާ ގަދަކަމުން ބަދުއަޚްލާޤީ ޢަމަލު ހިންގި މައްސަލައަކާ ގުޅިގެން ހޯދަން ބޭނުންވެ މިހާތަނަށް ފުލުހުން ކުރި މަސައްކަތުން ހޯދައި ނުފެނިފައިވާ ބ. ގޮއިދޫ،...\tއައްޑޫގައި ހިނގި އެކްސިޑެންޓެއްގައި އަނިޔާވި3މީހަކަށް ހޮސްޕިޓަލުގައި ފަރުވާދޭން ފަށައިފި\n7 daysdays ago ހިތަދޫ ބޮޑުމަގު، ހެޕީ ޒޯން ފިހާރަ ކައިރީގައި ޕިކަޕަކާއި ސައިކަލެއްޖެހި ހިނގި އެކްސިޑެންޓެއްގައި އަނިޔާވި3މީހަކަށް ހިތަދޫ ރީޖަނަލް ހޮސްޕިޓަލުގައި ފަރުވާދޭން ފަށައިފިއެވެ. މިއަދު ހަވީރު...\tޕްރައިމަރީއަކާ ނުލާ ދިއްގަރު ދާއިރާގެ އެމްޑީޕީ ޓިކެޓް ރާޒީއަށް ލިބިއްޖެ\n1 weekdays ago ރައްޔިތުންގެ މަޖިލީހުގެ ދިއްގަރު ދާއިރާގެ ހުސްވެފައިވާ ގޮނޑިއަށް އެމްޑީޕީގެ ޓިކެޓްގައި ވާދަކުރެއްވުމަށް ކުރިމަތިލީ ދެ ބޭފުޅުންގެ ތެރެއިން މާފަންނު ތްރީއޭވިލާ އިބްރާހިމް ޖިހާދުގެ ނަން އަނބުރާ ގެންދެވުމުން...\tމި އަހަރުގެ ފުރަތަމަ ކުއާޓާގައި މީރާއަށް ލިބުނު އާމްދަނީ 33.6 ޕަސެންޓް އިތުރުވެއްޖެ\n1 weekdays ago މި އަހަރުގެ ފުރަތަމަ ކުއާޓާ މީރާއަށް ލިބުނު އާމްދަނީ 33.6 ޕަސެންޓް އިތުރު ވެއްޖެ އެވެ. މީރާ އިން އާއްމުކުރި ފުރަތަމަ ކުއާޓާގެ ހިސާބުތައް ދައްކާ ގޮތުގައި...\tޝަންގްރިއްލާ އިން 68000 ޑޮލަރު ވަގަށް ނެގި މުވައްޒަފަކު ހައްޔަރުކޮށްފި\n2 weeksdays ago 123 ވަނަ ސިފައިންގެ ދުވަހުގެ މުނާސަބަތުގައި ބާއްވާ ސިފައިންގެ ޝަރަފުގެ ހިނގާލުން 2015 އޭޕްރީލް 25 ވާ ހޮނިހިރު ދުވަހު އޮންނާނެ ކަމަށް އެމްއެންޑީއެފް އިން ބުނެފިއެވެ....\tޕީޕީއެމް ދިއްގަރު ދާއިރާގެ ޕްރައިމަރީ ފާރިޝް މައުމޫން ކާމިޔާބު ކުރައްވައިފި\n2 weeksdays ago ޕީޕީއެމް ދިއްގަރު ދާއިރާގެ ޕްރައިމަރީ މައުމޫންގެ ދަރިކަލުން ފާރިޝް މައުމޫން ކާމިޔާބު ކުރައްވަފި އެވެ. މިއަދު މެންދުރު ފަހު 2:00 އިން ފެށިގެން ދާއިރާގެ ރަށްތަކުގަ އާއި...\tއަންހެން ދަރިފުޅުގެ ޢުމުރުން 8 އަހަރުން ފެށިގެން ޖިންސީގޯނާކުރި ބައްޕަ 20 އަހަރަށް ޖަލަށް\n2 weeksdays ago އަންހެން ދަރިފުޅުގެ ޢުމުރުން 8 އަހަރުން ފެށިގެން ޖިންސީގޯނާކުރި ބައްޕައަކު 20 އަހަރަށް ޖަލަށްލުމަށް ހއ. އުލިގަން މެޖިސްޓްރޭޓް ކޯޓަކުން މިއަދު ޙުކުމްކޮށްފިއެވެ. މި މައްސަލަ ސާބިތުވުމާ...\tހަފްތާގެ އެންމެ މަގްބޫލް\nއެއް ޖިންސުން ގުޅުން ހިންގަން ތިބިކަމަށް ތުހުމަތުކުރެވޭ2މީހަކު މަސްތ... އަންހެނަކާ ގަދަކަމުން ބަދުއަޚްލާޤީް ޢަމަލު ހިންގިކަމުގެ ތުހުމަތުގައި މ... ފުލުހުންގެ ތައްޔާރީ ޙާލަތު ބެލުމަށް ޚާއްޞަ ދުވުމެއް މާލޭގައި ބާއްވައިފ... އަންހެން ދަރިފުޅުގެ ޢުމުރުން 8 އަހަރުން ފެށިގެން ޖިންސީގޯނާކުރި ބައްޕަ... ސެޓްފިކެޓް3ތިންކޯހެއްގެ އޮރިއެންޓޭޝަން މަންދު ކޮލެޖުގައި ފެށިއްޖެ... ޞައްޙަނޫން ކާޑެއް ބޭނުންކޮށްގެން ވިޔަފާރިކުރި މީހަކު 1 އަހަރާއި5މަހަ... މުޒާހަރާގައި 193 މީހަކު ވަނީ ހައްޔަރު ކޮށްފައި – ފުލުހުން... ޕްރައިމަރީއަކާ ނުލާ ދިއްގަރު ދާއިރާގެ އެމްޑީޕީ ޓިކެޓް ރާޒީއަށް ލިބިއްޖ... ގަލްފު ހަނގުރާމަތެރޭން ކަނޑުގައި ބިރުވެރި 45 މިނިޓް... ހަ ވަނަ ފަހަރަށް ވައްކަމުގެ ކުށް ސާބިތުވި މީހަކު 8 އަހަރަށް ޖަލަށް ލުމ...


ބާރުތައް މަޖިލީސް ރައީސަށް ޖަމާކުރާތީ ޖުމްހޫރީ ޕާޓީގެ ފާޑުކިޔުން ނަޝީދަށް! | Sandhaanu\nބާރުތައް މަޖިލީސް ރައީސަށް ޖަމާކުރާތީ ޖުމްހޫރީ ޕާޓީގެ ފާޑުކިޔުން ނަޝީދަށް!\nބާރުތައް މަޖިލީސް ރައީސް ޖަމާކުރާތީ ޖުމްހޫރީ ޕާޓީގެ ފާޑުކިޔުން ނަޝީދަށް އަމާޒުވެއްޖެއެވެ.\nޖުމްހޫރީ ޕާޓީގެ ނާއިބު ރައީސް އަހުމަދު ސައުދު ވަނީ މަޖިލިސް ރައީސް ނަޝީދަށް ވަރަށް ބޮޑަށް ފާޑު ވިދާޅުވެ ވާހަކަފުޅު ދައްކަވާފައެވެ. “މަޖިލީސްއަށް ހުރިހާ ބާރެއް ޖަމާ ކުރުމަކީ، ގާނޫނު އަސާސީ ބުނާ ތިން ބާރު ވަކިވުންތޯ؟ މީތޯ ރައްޔިތުން އިތުބާރު ކުރި ގޮތަކީ؟” ސައުދު ސުވާލުކުރެއްވިއެވެ.\nސައުދު އިތުރަށް ވިދާޅުވީ ރާއްޖޭގެ ރައީސްގެ ބާރުތައް މަޖިލީހުގެ ތެރެއަށް ގެންދިއުމަކީ ހުދުމުހުތާރު ސިފައެއް ކަމަށާ ހުރިހާ ބާރެއް މަޖިލީހަށް ޖަމާ ކުރުމަކީ ބޮޑު ގޯހެއް ކަމަށެވެ. އަދި މަޖިލީހުން މިހާރު އަމަލު ކުރަމުން ގެންދަނީ ރައްޔިތުން ދިން އިތުބާރުގެ މައްޗަށް ނޫން ކަމަށެވެ. އަދި ރައީސުލްޖުމްހޫރިއްޔާގެ ބާރުތައް ރައްޔިތުންގެ މަޖިލީހުގެ ތެރެއަށް ގެންދިއުމަކީ ހުދުމުހުތާރު ސިފައެއް ކަމަށްވެސް ސައުދު ވިދާޅުވިއެވެ.\nފަހަކަށް އައިސް މަޖިލިހުން ޤައުމުގެ ހުރިހާ ކަމެއްގައި ބަސް ބުނެ ކަންކަން ނިންމަމުންދާތީ ގިނަ ބަޔަކު ދަނީ މިއީ މަޖިލީހުން ހިންގާ ވެރިކަމެއްތޯ ސުވާލުކުރަމުންނެވެ. ސަރުކާރުން ނިންމަން ޖެހޭ ކަންކަމުގެ މައްޗަށް ބަސް ބުނެ، ތަހުގީގީ އިދާރާތަކުން ކުރަންޖެހޭ ކަންކަމަށް އަތްބާނާ ހަދާތީ އެމްޑީޕީގެ ސުޕާރ މެޖޯރިޓީ އޮތް މަޖިލީހަށް ގިނަ ބައެއްގެ ފާޑުކިޔުން ވަނީ އަމާޒުވެފައެވެ.


Qaanoonul ugoobaathah bodethi badhalu thakeh genaumah husha alhany – adduLIVE\nގާނޫނުލް އުގޫބާތަށް ބަދަލުތަކެއް ގެންނަނީ\n0 Jan 11, 2018, 14:46 ލިޔުނީ އަހުމަދު ނަސޫހް\nއާ ގާނޫނުލް އުގޫބާތަށް ބަދަލު ގެނައުމަށް ސަރުކާރުން ނިންމައި، އިސްލާހުތަކެއް ހުށައަޅައިފި އެވެ.\nޖުލައި 2015 އިން ފެށިގެން އަމަލު ކުރަން ފެށި އާ ގާނޫނުލް އުގޫބާތަށް ބަދަލު ގެނައުމަށް ދެ ބިލެއް މަޖިލިސް ފެށުމުން ހުށައަޅާނެ ކަމަށް ބަންޑާރަ ނައިބު މުހައްމަދު އަނިލް ވަނީ ވިދާޅުވެފަ އެވެ.\nރޭ ޓީވީއެމްގެ "ރާއްޖެ މިއަދު" ޕްރޮގްރާމުގައި ބައިވެރިވެ ވަޑައިގެން އަނިލް ވިދާޅުވެފައިވަނީ އެއް އިސްލާހަކަށް ދައުލަތަށް ޚިޔާނާތްތެރިވުމުގެ ކުށުގެ ޗެޕްޓަރު އެކުލަވާލުމަށް ހުށައަޅާނެ ކަމަށެވެ. އޭގައި ދައުލަތަށް ޚިޔާނާތްތެރިވުމާއި، ބަޣާވާތް ކުރުން ހިމެނޭނެ ކަމަށް އަނިލް ވިދާޅުވެފައިވެއެވެ.\nއަދި މިހާރު ގާނޫނުލް އުގޫބާތުގައި ނުހިމެނޭ ކުށްތައް ހިމަނާނެ ކަމަށާއި އޭގެ ތެރޭގައި ކޮރަޕްޝަނުގެ ވަރަށް ގިނަ އަމަލުތައް ހިމެނޭނެ ކަމަށްވެސް ބަންޑާރަ ނައިބު އަނިލް ވިދާޅުވެފައިވެއެވެ. ރިޝްވަތު ދީގެން ހިންގާ އަމަލުތަކާއި ރިޝްވަތުގައި ހިފުމުގެ ކުށްތައް ސަރީހަކޮށް ހިމަނާނެ ކަމަށްވެސް އަނިލް ވިދާޅުވިއެވެ.\nކޮރަޕްޝަނުގެ މައްސަލަތަކުގައި މިހާރު ބޭނުންކުރާ 2000 ވަނަ އަހަރު އަމަލު ކުރަން ފެށި ކޮރަޕްޝަން ހުއްޓުވުމާއި މަނާކުރުމުގެ ގާނޫނު މިޒަމާނަށް ނުފެތޭ ކަމަށާއި ކޮރަޕްޝަނާ ގުޅޭ އެކިއެކި ކުށްތަށް ހިމެނޭ ގާނޫނެއް މިއަދު މުހިންމުކަމަށް އެންޓި ކޮރަޕްޝަން ކޮމިޝަނުން ވަނީ ބަންޑާރަ ނައިބަށް ލަފާ އަރުވާފައެވެ.


SunOnline: Gellun vanee hakuru hunna buinthakun, duty naganee fizzy drinkun\nއެޗްޕީއޭ އަދި ޓޯބާކޯ ކޮންޓްރޯލް ބޯޑު މަޖިލީހުގެ އިގްތިސާދީ ކޮމިޓީގައި މެމްބަރުންގެ ސުވާލުތަކަށް ޖަވާބުދެއްވަނީ --- ސަން ފޮޓޯ// ފަޔާޒު މޫސާ\nގެއްލުންވަނީ ހަކުރު ހުންނަ ބުއިންތަކުން، ޑިއުޓީ ނަގަނީ ފިޒީ ޑްރިންކްްސުން!؟\nކަސްޓަމްސުން ސޮފްޓް ޑްރިންކްސް ގޮތަށް ބަލަނީ ފިޒީ ޑްރިންކްސް\nފިޒީ ޑްރިންކުން ސިއްހީ ގެއްލުމެއް ނެތް: އެޗްޕީއޭ\nގެއްލުންވާނީ ހަކުރު ހުންނަ ބުއިންތަކުން\n1 އަހަރު4މަސް ކުރިން - 16 ފެބްރުއަރީ 2017 19\nގެއްލުން ހުރި ބުއިންތަކަކީ ހަކުރު ހުންނަ ބުއިންތަކުން ކަމަށް އެޗްޕީއޭއިން ބުނާއިރު، މިހުރިހާ ދުވަހު ޑިއުޓީ ނަގަމުން ދިޔައީ ފިޒީ ޑްރިންކްސްއިން ކަން ހާމަވެއްޖެ އެވެ.\nސިނގިރެޓާއި އެނާޖީ ޑްރިންކް އަދި ސޮފްޓް ޑްރިންކުން ނަގާ ޑިއުޓީ ބޮޑުކުރަން މަޖިލީހަށް ހުށަހަޅާފައިވާ އިސްލާހު ދިރާސާކުރާ މަރުހަލާގައި މިއަދު މަޖިލީހުގެ އިގްތިސާދީ ކޮމިޓީން ވަނީ ތިން މުއައްސަސާއަކާ ބައްދަލުކޮށްފައެވެ.\nމިއަދު މަޖިލީހުގެ އިގްތިސާދީ ކޮމިޓީއަށް ކަސްޓަމްސްގެ އިސްބޭފުޅުން ހާޒިރުކޮށް ސުވާލު ކުރުމުން އެބޭފުޅުން ވިދާޅުވީ ސޮފްޓް ޑްރިންކްސްގެ ގޮތުގައި އެ ބޭފުޅުން ބަލަނީ ފިޒީ ޑްރިކްސް ކަމަށެވެ.\n"ކާބޮނޭޓެޑް ވޯޓާ ހުރީމަ ސޮފްޓް ޑްރީންކްސް ގޮތަަށް ކަސްޓަމްސްއިން މާނަކުރަނީ، އެހެންވީމަ ކާބޮނޭޓެޑް ނޫން ހުރިހާ އެއްޗަކަށް މިހާރުވެސް ނަގާނީ ސުން ޕަސެންޓް ޑިއުޓީ ޗާޖް،" ކޮމިޝަނާ ޖެނެރަލް އޮފް ކަސްޓަމްސް އިބްރާހިމް ޝަރީފު ވިދާޅުވި އެވެ.\nޓޮބާކޯ ކޮންޓްރޯލް ބޯޑު އަދި އެޗްޕީއޭ ކޮމެޓީއަށް ހާޒިރުކޮށް މެމްބަރުން ސުވާލު ކުރުމުން ހެލްތް މިނިސްޓްރީގެ ސްޓޭޓް މިނިސްޓަރު ޑރ. އައިޝަތު ރަމީލާ ވިދާޅުވީ ސިއްހަތަށް ގެއްލުންވާނީ ހަކުރު ހުންނަ ބުއިންތަކުން ކަމަށެވެ. އެބޭފުޅުންގެ އެންމެ ބޮޑު ކަންބޮޑުވުމަކީވެސް ހަކުރު ހުންނަ ބުއިންތައް ގިނަވުންކަމަށް ރަމީލާ ވިދާޅުވި އެވެ.\n"ފިޒީ ޑްރިންކެއް ވެސް ހުރެދާނެ ޒީރޯ ޝުގާ ހުންނަ ޑްރިންކްސް. އާދައިގެ ފުރުޓް ޖޫހެއް ވެސް ފިޒީކޮށްލެވިދާނެ. ސްޕާކްލޮންގް ވޯޓާވެސް ފިޒީ ދެއްތޯ. އޭގެން ސިއްހީ ގެއްލުމެއް ނެތް،" ރަމީލާ ވިދާޅުވި އެވެ.\nކާބަނޭޓެޑް ވޯޓާ އަޅައިގެން ފިޒީކޮށްފައި ހުންނަ ބުއިންތަކަކީ ވަކި ކެޓަގަރީއެއްގެ ބުއިންތަކެއްކަން ރަމީލާ ވަނީ ފާހަގަކޮށްފަ އެވެ.\n"އަޅުގަނޑުމެންގެ ކަންބޮޑުވުމަކީ ހަކުރު ބުއިންތަކުގައި ހުރުން" ރަމީލާ ވިދާޅުވި އެވެ.\nއެނާޖީ ޑްރިންކާއި ސޮފްޓް ޑްރިންކަކީ ގެއްލުން ހުރި ދޭތި ކަމަށާއި ނަމަވެސް އެނާޖީ ޑްރިންކުގެ ގެއްލުން އިތުރަށް ބޮޑު ކަމަށް ރަމީލާ ވިދާޅުވި އެވެ. އެއީ އެނާޖީ ޑްރިންކުގައި ކެފެއިން އިތުރުވުމުން ކަމަށް ރަމީލާ ވިދާޅުވި އެވެ.\n"އެކްސަސައިޒް ކުރަން ނުވަތަ ދުވަން ދިއުމުގެ ކުރިން އެނާޖީ ޑްރިންކެއް ބޯލައިގެން ދިޔައިމަ ކުއްލިއަކަށް ހާޓްއެޓޭކެއް ޖެހޭނީ،" ރަމީލާ ވިދާޅުވި އެވެ.\nެއެނާޖީ ޑްރިންކާއި ސޮފްޓް ޑްރިންކުން އެއްވެސް ފައިދާއެއް ނުވާނެކަން ތަކުރާރުކޮށް ރަމީލާ ފާހަގަކުރި އެވެ.\nފާހަގަކޮށްލަން ޖެހޭ ކަމަކީ މިހުރިހާ ދުވަހު ކަސްޓަމްސްއިން ޑިއުޓީ ނަގަމުންދިޔައީ ސިއްހަތަށް ގެއްލުމެއް ނުވާ އަދި ސޮފްޓް ޑްރިންކްސްގެ ތެރޭގައި ވެސް ނުހިމެނޭ ފިޒީ ޑްރިންކްސްއިން ކަމެވެ.\nއެނާޖީ ޑްރިންކާއި ސޮފްޓް ޑްރިންކުން ނަގާ ޑިއުޓީ ހަތަރު ރުފިޔާ 60 ލާރިއަށް ބޮޑުކުރަން މަޖިލީހަށް ވަނީ ހުށަހަޅާފަ އެވެ. އަދި ސިނގިރެޓުން ނަގާ ޑިއުޓީ ދެރުފިޔާއަށް ބޮޑުކުރަން ވެސް މަޖިލީހަށް ވަނީ ހުށަހަޅާފަ އެވެ.\nމަޖިލިސް ކަސްޓަމްސް އެޗްޕީއޭ މަޖިލީހުގެ އިގްތިޞާދީ ކޮމިޓީ\nއެހެން ގައުމެއްގެ ރައްޔިތުކަން ދޫކޮށްލިތާ 10 އަހަރު ނުވާނަމަ އިންތިޚާބުގައި ވާދަނުކުރެވޭ ގޮތަށް އިސްލާހު ގެންނަނީ 55 މިނެޓް 48 ސިކުންތު ކުރިން\nރަޝިއާގައި ހުންނަ ނޮން ރެޒިޑެންޓް ސަފީރަކަށް މުންދު އައްޔަނު ކުރަނީ3ގަޑި 25 މިނެޓް ކުރިން\nއިންތިޚާބުތަކުގެ ގާނޫނަށް ހުށަހެޅި އިސްލާހުތައް މާދަމާގެ ޖަލްސާއަށް އެޖެންޑާ ކޮށްފި5ގަޑި 39 މިނެޓް ކުރިން\nއިދިކޮޅު މެމްބަރުން މަޖިލީހަށް ހާޒިރުވި ކަމަށް ހާޒިރީން ދައްކައިފި2ހަފްތާ4ދުވަސް ކުރިން\nރައްޔިތުންގެ މަޖިލީހުގެ އަމީން އާންމުކަމުގެ މަގާމަށް ކުރިމަތިލުމަށް ހުޅުވާލައިފި2ހަފްތާ5ދުވަސް ކުރިން


HIYAA FLAT LIST (H8): Male' Rahvehinnah Haassa - Vaguthu\nހިޔާ ފްލެޓް ލިސްޓް (އެޗް8): މާލޭ ރަށްވެހިންނަށް ޚާއްސަ\nހިޔާ ފްލެޓް: އެޗް8 އިން ފްލެޓަށް އެދި ހުށަހަޅާފައިވާ މީހުންގެ ލިސްޓު - މި ކެޓަގަރީން ފްލެޓް ލިބޭނީ އެންމެ މަތިން ޕޮއިންޓް ލިބިފައިވާ 1050 ފަރާތަށް.\nފްލެޓް ޕޮއިންޓު ދިން ގޮތުގެ ތަފްޞީލް ހާމަކުރަންްޖެހޭ.\nޢެހެން ނޫނީ މިއީ މުޢިއްޒު ހިންގާފައިވާ ޖަރީމާއެއް.\nއޮކްޓޯބަރ 10, 2018 01:03\nމީމުއީޒު ގެ މުދާތެ ހިތަ އެރިގޮތަކައްބަހަ\nއޮކްޓޯބަރ 9, 2018 22:21\nމާތްﷲ އިރާދަކުރެއްވިއްޔާ ތި މުއީޒު ބޭއިންސާފުން ކުރި ކަންތަކުގެ ސަޒާ މި ދުނިޔެ މަތީ ދެއްވާންދޭވެ...އާމީން...ކޮރަޕްޓް މީހާގަނޑު\nއޮކްޓޯބަރ 9, 2018 23:08\nރިޔާސީ ވައުދެއްގެ ގޮތުގަ އޮތް އަލަތު ކައިވެނީގެ ފުލެޓްގެ ވާހަކަ.. އަދިވެސް އޭގެ ހިލަމެއް ނުވޭ.. ވައުދު ނުފުއްދާ އެހެން ކަންކަމާ މިއުޅެނީ.. ދެން ކިހިނެއް ކުރާކަމެއްގަ ބަރަކާތް ހުންނާނި.. ލަޢުމަތް ހުންނާނި އެފަދަ މީހުންނަށް. އަހުދެއް ވެއްޖެއްޔާ އެއާ ޚިލާފުވުން އެއީ ޔަހޫދީ ސިފައެއް\nއޮކްޓޯބަރ 10, 2018 07:19\nޔަހޫދީން ފެނަނާނެ 17ނޮވެންބަރުގެ ފަހުން!! ޥައުދުތަ ހަދަން ކުރާތި!!\nއޮކްޓޯބަރ 9, 2018 23:29\nރަނގަޅު ރައީސް ޔާމީނުގެ ސަރުކާރުގެ ބޯހިޔާވަހިކަމުގެ މަޝްރޫއުން ފްލެޓްލިބޭ މީހުންވެސް ހަމަ މިސަރުކާރުން ނިންމަންވާނެ. އެހެން ނޫނީއްޔާމު ވާނެގޮތަކީ ގުޅިފައިވާ އިއްތިހާދު އައިމާ އެމީހުންނަށް އެއްގަލަކަށް ނޭރިގެން ތިޔަ ފްލެޓްވެސް ނުލިބިގެންދާނީ. މައުމޫނަށް، ގާސިމަށް، ނަޝީދަށް، އިމްރާނަށް، ދެން ޖަލުގައި ތިބި ބައާވާތުގެ ބައިވެރިންނަށް ބަޔެއްދީގެން ރައްޔިތުން އަނެއްކާވެސް ބިކަވާނީ. ތިހެދީ ހަމަ ރަނގަޅަށް. ވަރަށް ސަލާމް.\nއޮކްޓޯބަރ 9, 2018 23:37\nމިދިޔަފަހަރު ލިބުނީ 78 ޕޮަންޓް އެކަމު މިފަހަރު ލިބުނީ 47 ޕޮންޓް އަދި މިފަހަރު ދަރިންވެސްަ އިތުރުވީ އެކަމަކުވެސް ލިބުނީ 47 ވަރަށް ދެރަ..... ޔަގީނުންވެސް ބޭއިންސާފް ކަންމިޔޮތީ އިގެން...\nއޮކްޓޯބަރ 10, 2018 00:15\nމާލޭ މީހުން މާލޭގަ އުޅޭނެ ތަނެއްނެތިގެން އުޅޭއިރު ރާއްޖެތެރޭ މީހުންނައް މާލެއިން ފުލެޓް ރާއްޖެތެރޭގައި އަމިއްލަ ބައްޕަ މަންމަ ބިންހުންނައިރުވެސް މީ ބޮޑުވެގެންވާ އަޖައިބެއް އިންސާފު ކޮބާތަ\nމާލޭމީހުނަށް ވުރެދަތި ހާލުގައި ފިތިގެން އުޅޭބައެއް ނެތް އިރު މާލޭމީހުނަށް ދޭންޖެހޭ ބިންކޮޅުގެ ބޭނުން ރާއްޖެތެރެ އަައި ޓީޗަރުންނާއި ދަފްތަރާ އެންމެނަށްދީގެން ކޮންލުޔެއްބާ މާލޭގެ ކުދިތަންތަންކޮޅުގަ އުޅޭމީހުނަށް ވާނީ\nއޮކްޓޯބަރ 10, 2018 06:09\nމިދިޔަ ފަހަރު 78 މިފަހަރު އެއް ކުއްޖަކު އިތުރު ލިބުނީ 71 ދަފްތަރުގަ އިންނަތާ 15 އަހަރު ސަރުކާރަށް 21 އަހަރު ޚިދުމަތް ކުރި ކަމުގެ ލިޔުން ވެސް ހުށަހަޅާފަ3ދަރިން ތިބޭ...


ރައީސް ސޯލިހު މިއަދު ގައުމާ މުހާތަބު ކުރައްވަނީ – DhiDaily\nމާރޗް 12, 2020\nރައީސް ސޯލިހު ގައުމާ މުހާތަބު ކުރައްވަން ހަމަޖެހިފައި މިވަނީ ކޮވިޑް 19 ރާއްޖެއިން ފެނިފައިވާއިރު ރައީސް ސޯލިހު ގައުމާ މުހާތަބު ނުކުރައްވާތީ އިދިކޮޅު ފަރާތްތަކުގެ ފާޑުކިޔުންތައް އަމާޒުވެފައި ވަނިކޮށެވެ.\nރައީސް އޮފީހުން ބުނީ މިއަދު 2:00ގައި ރައީސް ގައުމާ މުހާތަބު ކުރައްވާނެ ކަމަށެވެ. އެހެންކަމުން ބެލެވެނީ ރައީސްގެ ވާހަކަފުޅުގައި ގައުމުގެ މިހާރުގެ ހާލަތާއި ކޮވިޑް19 އިން ރައްކާތެރިވުމަށާއި ސަލާމަތްވުމަށް ސަރުކާރުން ކުރާ މަސައްކަތްތަކުގެ މައުލޫމާތުތައް ހިއްސާ ކުރައްވާނެ ކަމަށެވެ.\nރާއްޖެއިން މުޅި ޖުމްހަ ކޮވިޑް19 އަށް 8 މީހަކު ޕޮޒިޓިވް ވެފައިވާއިރު މި އެންމެންނަކީވެސް ރިސޯޓުތަކުގައި ތިބި މީހުންނެވެ. އަދި އެ ރިސޯޓުތައް ބަންދުކުރުމަށްފަހު ރޭ ވަނީ ހުޅުވާލާފައެވެ. ނަމަވެސް އެ ރިސޯޓުތަކުގެ ބައެއް ވަނީ ބަންދުކޮށްފައެވެ. ސަރުކާރުން ބުނެފައިވަނީ ކޮވިޑް 19 ޖެހިފައިވާ އެންމެންގެ ހާލަތުވެސް ރަނގަޅު ކަމަށެވެ.


Addu gai fen boduvanee maguthakah vure gethah thirivumun: Sobe | Mihaaru\nޚަބަރު / އައްޑޫ މޭޔަރު އަބްދުﷲ ސޯދިގު (ސޯބެ)\nއައްޑޫގައި ފެން ބޮޑުވަނީ މަގުތަކަށް ވުރެ ގެތައް ތިރިވުމުން: ސޯބެ\n13 އޮކްޓޯބަރ 2019 - 13:35\nހުކުރު ދުވަހާއި އިއްޔެ އައްޑު އަށް ކުރި ބޯ ވިއްސާރައިގައި އައްޑޫގެ 60 ޕަސަންޓް ގެއަށް ފެނުގެ އަސަރުކޮށް ގެއްލުން ވަނީ ލިބިފަ އެވެ.\nސޯބެ ވިދާޅުވީ އެ މައްސަލަ ހައްލުކުރެވެން އޮތް އެއް ގޮތަކީ ގެތައް އުސްކުރުން ކަމަށެވެ. އައްޑޫގެ ގިނަ ގެތައް މަގަށް ވުރެ ތިރިވުމުން، ވާރޭ ވެހި މަގުތަކުގައި ފެން ބޮޑުވުމުން ގެތަކަށް އެ ފެން ވަންނަނީ ކަމަށް އޭނާ ވިދާޅުވި އެވެ.\nގެ ހުންނަ ލެވެލް އަށް ވުރެ މަގުތައް އުސްވަނީ މަގު ހަދާ ކޮންމެ ފަހަރަކު ވެލި އަޅާތީ އެވެ. މިއީ އައްޑޫގެ އަޑިގުޑަން މަގުތައް އެއްވަރުކުރަން އަބަދުވެސް ކުރާ ކަމެކެވެ.\n"ފެންބޮޑުވާ މައްސަލަ އަށް ދާއިމީ ހައްލެއް ހޯދަން ބަލާ އިރު މީގައި އޮތީ މުހިއްމު ދެ ގޮތެއް. އެއްގޮތަކަކީ މަގުތަކަށް ވުރެ ގެތައް އުސްކުރުން. އަނެއް ގޮތަކީ ސްޓޯމް ވޯޓާ ޑްރައިނޭޖް ސިސްޓަމް ގާއިމްކުރުން،" ސޯބެ ވިދާޅުވި އެވެ.\nއޭނާ ވިދާޅުވި ގޮތުގައި ގެތައް އުސްކުރެވެން އޮތް މީހުން އެ ބަދަލު ގެނެސްފި ނަމަ ފެން ބޮޑުވުމުން ރައްކާތެރިވެވިދާނެ އެވެ. އަދި އޭގެ ނަތީޖާ ފެންނަން އެބަހުރި ކަމަށް ވެސް ވިދާޅުވި އެވެ.\n"މިހާރު އިމާރާތްކޮށްފައި ހުރި ގެތަކަށް މިކަހަލަ ބަދަލެއް ގެނައުމަކީ މާލީ ގޮތުން ހުރިހާ އެންމެންނަކަށް ކުރެވޭނެ ކަހަލަ ކަމަކަށް ވެސް ނުވެދާނެ. އެކަމަކު އަލުން ގެ އިމާރާތްކުރާ އިރު އައްޑޫގައި މިހާރު ވަރަށް ބޮޑަށް އިސްކަންދޭން ޖެހިފައި އޮތް ކަމެއް މިއީ،" ސޯބެ ވިދާޅުވި އެވެ.\n"މިކަހަލަ ބަދަލުތަކަށް ވެސް ވިސްނައިގެން ގެ އިމާރާތްކުރުމަކީ ވަރަށް މުހިއްމު ކަމެއް."\n"ކައުންސިލުން ވަރަށް ބޮޑަށް އެދޭ ކަމެއް ގެތައް އުސްކުރެވެން ހުރި މީސްމީހުން އެކަން ކުރުމަކީ."\nއޭނާ ވިދާޅުވި ގޮތުގައި ފެންބޮޑުވާ މައްސަލާގައި ހެދި އެސެސްމަންޓެއްގެ ތެރޭގައި ވެސް ގެތައް ތިރިކޮށް ހުންނަ މައްސަލަ ފާހަގަކުރެވިގެން، ބަދަލުތަކެއް ގެންނަން އެދިގެން އެފަދަ ބަދަލުތައް ގެނައި ގެތަކަށް މި ފަހަރުގެ ވިއްސާރައިގައި ފެން ވަދެ ގެއްލުން ވެފައެއް ނެތެވެ.\n"އެއީ ވަރަށް ބޮޑަށް ފާހަގަކުރެވުނު ކަމެއް. އެހެންވެ ކައުންސިލުން ވަރަށް ބޮޑަށް އެދޭ ކަމެއް ގެތައް އުސްކުރެވެން ހުރި މީސްމީހުން އެކަން ކުރުމަކީ. މީގެ ސަބަބުން ވިއްސާރައިގައި ލިބޭ ގެއްލުންތައް ކުޑަކުރެވޭނެ،" މޭޔަރު ވިދާޅުވި އެވެ.\nއޭނާ ވިދާޅުވި ގޮތުގައި ގެތަކަށް ވުރެ މަގުތައް އުސްކޮށް ހުންނާތީ މަގުތައް ކޮނެ ތިރިކުރަން ވެސް ކައުންސިލުން ކުރިން ވިސްނުން ގެންގުޅުނެވެ. ނަމަވެސް އެއީ ފަސޭހަ ކަމެއް ނޫން ކަމަށް ވިދާޅުވި އެވެ.\n"އެ ވެސް ވަރަށް ޗެލެންޖިން ބޮޑު ކަމަކަށް ވާނީ،" ސޯބެ ވިދާޅުވި އެވެ.\nވިއްސާރައިގައި މަގެއްގައި ފެންބޮޑިވެފައި.\nއޭނާ ވިދާޅުވި ގޮތުގައި ސްޓޯމް ވޯޓާ ޑްރައިނޭޖް ސިސްޓަމެއް ގާއިމް ކުރެވިއްޖެ ނަމަ ފެން ބޭރުކުރެވިދާނެ އެވެ. އެ މަސައްކަތުގައި ދުވެލި މަޑު ނަމަވެސް ކުރިއަށްދާ ކަމަށް ވިދާޅުވި އެވެ.\n"މިހާތަނަށް ފާހަގަކުރެވުނު ގޮތުގައި ފެންބޮޑުވުމުގެ މައްސަލަ އެންމެ ބޮޑީ ފޭދޫގައި. އެކަމަކު މިހާރު ފޭދޫގައި މަސައްކަތްތަކެއް ކުރެވެމުންދާތީ ކުރިއާ އަޅާބަލާ އިރު ފެންބޮޑުވާ މައްސަލަ ކުޑަވާނެ،" ސޯބެ ވިދާޅުވި އެވެ.\nއައްޑޫގައި ސްޓޯމް ވޯޓާ ޑްރައިނޭޖް ސިސްޓަމެއް ގާއިމްކުރަން މި އަހަރުގެ ބަޖެޓްގައި ހިމަނާފައި އޮތެވެ. ނަމަވެސް އެ މަސައްކަތް އެކަށީގެންވާ ގޮތަށް ކުރިއަށް ނުދާތީ ރައްޔިތުންގެ މަޖިލީހުގެ މަރަދޫ ދާއިރާގެ މެމްބަރު އިބްރާހީމް ޝަރީފް ވެސް ކަންބޮޑުވުން ފާޅުކުރެއްވި އެވެ. އަދި އެ މަސައްކަތް އަވަަސްކޮށް ދެއްވުމަށް އޭނާ ވަނީ ސަރުކާރުގެ ކަމާ ބެހޭ އިދާރާތަކަށް ގޮވާލައްވައިފަ އެވެ.\nAddu gai fenboduvaa massala hallu kurumah fen hindhaa nizaamuge masakkaiy avaskodhee: MP Shareef\nއައްްޑު އަށް މި ފަހަރު މި ކުރި ވިއްސާރައިގައި 100 އަށް ވުރެ ގިނަ ގެތަކަށް ފެން ވަދެ އެކި ވަރުގެ ގެއްލުންތައް ލިބުނެވެ. އަދި ނުވަ ގެއެއްގެ މީހުން އެހެން ތަނަކަށް ބަދަލުކުރަން ވެސް ޖެހުނެވެ.\nވިއްސާރައިގައި ލިބުނު ގެއްލުންތައް ބައްލަވާލެއްވުމަށް ޑިފެންސް މިނިސްޓަރު މާރިޔާ އަހުމަދުދީދީ މިއަދު އައްޑު އަށް ވަޑައިގަންނަވާ ގޮތަށް ވަނީ ހަމަޖެހިފަ އެވެ.\nއައްޑޫ ފެންބޮޑުވުން ވާރޭ އައްޑޫ މޭޔަރު އަބްދުﷲ ސޯދިގު (ސޯބެ)\n46 ކޮމެންޓް, 41 ރިއެކްޝަންސް\nވިއްސާރަ ނުވިނަމަ ފެންބޮޑުނުވީސް އޭބުނިނަމަ މާރީތިވީސް، މަގު އެއީ ދިރޭއެއްޗެއްނޫން، ގަސްގާހާގެހި ހެން މައްޗައް ދިރިގެން އަރާ، އަދިމުރަކަތަކެއްނޫން، ދިރިގެންމައްޗަށްއަރާކަށް، ތިޔަކަހަލަ ވާހަކަތަކުން ތިމާމެންގެ ނާގާބިލްކަން ފެނިގެން ދަނީ، ކީއްވެތޯ6ރައީސުން ބަދަލްވެ7ވަނަ ރައީސް ތަޙުތިގައި ވެޑުވިފަހުން، 12 މަސްވަނީ... ހަމަތަފާތެއްނެތް\nފެންބޮޑުވަނީއެއް ނޫން. ރަށްރަށް އުފައްދަވާފައިވާ ގުދުރަތީ ނިޒާމަށް ބޮޑެތި ބަދަލުތައް ގެނެސް، ފެން ހިނދެން ހުންނަ ހުރިހާ މަގުތަކެއް ބަންދުކޮށްފަ، ފެންބޮޑުވީމަ ފޮޓޯ ނަގާފަ، ސޯޝަލް މީޑިއާއަށް ލަނީ. ދެން ބަލަނީ ކިތައް ލައިކްސް ކިތައް ޝެއާރ ލިބޭތޯ. ސިކުނޑިގެ މައްސަލަ ބޮޑީ.\nގޯސް ވާހަކައެއް. ކަންކަން ކުރަން ނޭނގޭތީ ވާގޮތް. ބަލާބަލަ އެއޮތް ސިޓީ ސްކެއަރ އަޅާފަ އޮތްހާ ބޭކާރު ސިމެންތިތައް. ދެން އަނެއްކޮޅުން ތިމާވެއްޓޭ ކިޔާނެ. ޒުވާން ޖީލަށް ގައުމު ހިންގުމަށް ފުރުސަތު ދޭން ޖެހޭ.\nޢައްޑޫ ގަން ދުވަހަކުވެސް ފެންބޮޑުނުވޭ! ކީވެބާ؟\nވަރަށް ފެންވަރު ރަނގަޅުކޮށް އިނގިރޭސީން ، ޕާކިސްތާން އަދި ފަޙުރުވެރި އައްޑޫ ރައްޔަތުންކޮށްފަ އޮތް މަސައްކަތެއް އެއީ.ގަމުގަ ބޯޓްފަހަރު ކާރިކުރަން ހަދާފަ އޮންނަ ބަނދަރުވެސް އެއީ ނަމޫނާއެއް.50 އަހަރުވެގެން ދިޔައިރުވެސް އަދި ބަދަލެއް ނާދޭ.ގަމުގެ މަގުތަކުން ފެންފޮނުވަން ހަދާހަ ހުންނަ ކާނުތެރޭގަ މީހަކަށް ފިލާއޮވެވޭނެ ، އެހާ ވެސް ތަނަވަސްކޮށް ހަދާފަ ހުރީ.އެފެންވަރަށް ހަދައިފިނަމަ އައްޑޫގެ މަގުތަކުގަ ފެންބޮޑުނުވާނެ.ވ.ވެދުން\nފެންބޮޑުވާ މައްސަލައަށް ރަށުމީހުނަށް ހައްލު ހޯދަން އެގޭނެ. ކައުންސިލުން ރައްޔިތުންގެ އަތުގަހިފައިގެން ނިކުންނަންވީ.\nބަލަ ފެންބޮޑުވަނީ ބޯކޮށް ގިނައިރުވަންދެން ވާރޭ ވެހުނީމަ. އެއީ އެގޮތަށް އިރާދަކުރެއްވީމަ. ފަންޕުތަކުން ފެންހިއްކޭނީވެސް ވަކވަރަކަށް.\nރަށް ރަށުގަ ދިވެހިން ގެ އަޅާފަހުންނަނީ މަގާ އެއް ލެވަލްއެއްގަ. ކިރިޔާ ފެންކޮޅެއް ބޮޑުވެލާއިރަށް ފެންވަންނާނީ ގެޔަށް. ދެން ގޯސްކުރާނީ އެއިރެއްގަ އޮންނަ ސަރުކާރު.\nކޯއްޗެއްތަ ތި މަގުތައް ހަދާ ޑިސައިނަރުން ކިޔަެވީ. ވަށައިގެން މޫދު އޮންނަ ތަނެއްގައި ރަގަަޅު ފެންހިދޭ ނިޒާމެއް ގާއިމްނުވުމަކީ ބޮޑު ޖޯކެއް\nސޯބޭ ކޮން މިރައްތައް އުފެދުނުއިރު ހުރިހާކަމެއްވެސް އޮތީ ރަނގަޅަށް. ގޯތިދީ އިމާރާތްކުރިފަހުން މަގުތަކަށް ވެލިއަޅާ މަގުތައް އުސްކުރީ އެކި ސަރުކާރުތަކުން ވީމާ މަގުތައް ތިރިކޮށްފަ ކުޅިތަކަށް ފެންދެމޭނެ ނިޒާމުހަދާ. ލިންކްރޯޑް ވެސް ފެންތައް މޫދަށް ދެވޭނެގޮތް ހަދާ. ކުޅިތަކުން ސީދާ މޫދަށް ފެންބޭރުކުރެވޭނެގޮތްހަދާ. ތިމާއަށް ފެންނަހާގޮތަކަށް ކަންތަށްނުކޮށް ފަންނީމީހުންގެ ލަފާގެމަތިން މިކަން ހައްލުކުރޭ.\nރަށުމެދައް އަޑިކޮށް އޮތީމަ، ސިވިލް އިންޖިނޭރިންގެ ފުރިހަމަ މިސާލެއް!


مادة التوحيد ٦ (ف2، د 1 – އިސްލާމްކަން ގެއްލޭ ކަންތައްތައް) – DhiSalafiyyah\nއިސްލާމްކަން ގެއްލޭ ކަންތައްތައް\nފުރަތަމައީ: ﷲ ތަޢާލާއަށް އަޅުކަންކުރުމުގައި އެއިލާހަށް ޝަރީކުކުރުމެވެ. (އެބަހީ: އެހެން ފަރާތެއް ބައިވެރިކުރުމެވެ.) އެކަމުގެ ދަލީލަކީ ﷲ ތަޢާލާގެ އަންނަނިވި ވަޙީބަސްފުޅެވެ.\n﴿إِنَّ اللَّـهَ لَا يَغْفِرُ أَن يُشْرَكَ بِهِ وَيَغْفِرُ مَا دُونَ ذَٰلِكَ لِمَن يَشَاءُ ۚوَمَن يُشْرِكْ بِاللَّهِ فَقَدِ افْتَرَىٰ إِثْمًا عَظِيمًا﴾ [سورة النساء ٤٨]\nމާނައީ: “ހަމަކަށަވަރުން ﷲ، އެއިލާހަށް ޝަރީކުކުރުމުގެ ފާފައެއް ނުފުއްސަވާނެއެވެ. އެ ނޫން ފާފަތައް، އެއިލާހު އިރާދަކުރައްވާ މީހަކަށް ފުއްސަވާނެއެވެ. އަދި ﷲއަށް ޝަރީކުކުރާމީހާ (ދަންނައެވެ!) ފަހެ، އެމީހާ ބޮޑުވެގެންވާ ދޮގެއްހަދައި ފާފައަކަށް އަރައިގެންފިކަން ކަށަވަރެވެ.”\n﴿إِنَّهُ مَن يُشْرِكْ بِاللَّهِ فَقَدْ حَرَّمَ اللَّهُ عَلَيْهِ الْجَنَّةَ وَمَأْوَاهُ النَّارُ ۖ وَمَا لِلظَّالِمِينَ مِنْ أَنصَارٍ﴾ [سورة المائدة ٧٢] \nމާނައީ: “ހަމަކަށަވަރުން ﷲއަށް ޝަރީކުކުރާ މީހާ (ދަންނައެވެ!) ފަހެ ﷲ އެމީހާގެ މައްޗަށް ސުވަރުގެ ޙަރާމްކުރެއްވިކަން ކަށަވަރެވެ. އަދި އެމީހެއްގެ ހިޔާވެހިކަމަކީ ނަރަކައެވެ. އަދި އަނިޔާވެރިންނަށް (އެބަހީ: ޝަރީކުކުރާ މީހުންނަށް) ނަޞްރުދޭނޭ އެއްވެސް ބަޔަކު ނުވެއެވެ.”\nއެކަމުގެ ތެރޭގައި ﷲ ނޫން ފަރާތަކަށް (ޖަނަވާރެއް) ކަތިލުން ހިމެނެއެވެ. އެއީ ޖިންނީންނަށް ނުވަތަ މަރުވެފައިވާ މީހަކަށް (މާތްކޮށް ހިތުމުގެ ގޮތުން ނުވަތަ ކުއްތަންވުމުގެ ގޮތުން) ކަތިލުން ފަދަ ކަންކަމެވެ.\nދެވަނައީ: އެ މީހަކާ މާތް ﷲ އާ ދެމެދު މެދެވެރިންތަކެއް ލައިފި މީހެކެވެ. އެ ފަރާތްތަކަށް (އެބަހީ: އެ މެދުވެރިންނަށް) ދުޢާކޮށް، ޝަފާޢަތަށް އެދި، ވަކީލުކޮށްފި މީހަކު ދަންނައެވެ. ޢިލްމުވެރިން އިޖުމާޢުވެވަޑައިގެންފައިވަނީ އެފަދައިން ޢަމަލުކޮށްފިމީހަކީ ކާފިރެއްކަމުގައެވެ.\nތިންވަނައީ: މުޝްރިކުން ކާފިރު ނުކޮށް ނުވަތަ އެމީހުންގެ ކާފިރުކަމާމެދު ޝައްކުކޮށް ނުވަތަ އެމީހުންގެ ގޮތަކީ ރަނގަޅު ގޮތްކަމުގައި ޤަބޫލުކުރާ މީހާއެވެ. ޢިލްމުވެރިން އިޖުމާޢުވެވަޑައިގެންފައިވަނީ އެފަދައިން ޢަމަލުކޮށްފިމީހަކީ ކާފިރެއްކަމުގައެވެ. \n* އިސްލާމްކަން ގެއްލޭ ކަންތައްތަކަކީ އެކަމެއް ކުރުމުން މީހެއްގެ އިސްލާމްކަން ބާޠިލުވެ، އެމީހަކު ކާފިރަކަށްވެ، މިއްލަތުން ބޭރުވާ ކަންތައްތަކެވެ.\n* ޝިރުކުކުރުމަކީ: ﷲ ތަޢާލާއަށް ޚާއްޞަވެގެންވާ ކަމެއްގައި އެހެން ފަރާތެއް އެއިލާހާ ހަމަހަމަކުރުމެވެ. އެއީ އެންމެ ބޮޑު ފާފައެވެ. އަދި އެއީ އެއިލާހުގެ ރައްބުވަންތަކަމާއި ހަމައެކަނި އެއިލާހަށް އަޅުކަން ޙައްޤުވެގެންވާކަން ނަފީކުރުމެވެ.\nމިޘާލު: ﷲ ތަޢާލާއަށް އަޅުކަންކުރާ ފަދައިން ޢީސާގެފާނަށް ނުވަތަ މަލާއިކަތަކަށް އަޅުކަންކުރުމެވެ.\nނުވަތަ ﷲއަށް އަދާކުރަން ޖެހޭ އަޅުކަމެއް ޖިންނިއަކަށް ނުވަތަ މަރުވެފައިވާ މީހަކަށް އަދާކުރުމެވެ. އެއީ ޖިންނިއަކަށްޓަކައި އެއްޗެއް ކަތިލުމެވެ. ނުވަތަ މަރުވެފައިވާ މީހަކަށް ކުއްތަންވުމުގެ ގޮތުން އެއްޗެއް ކަތިލުމެވެ.\nނުވަތަ ﷲ ނޫން ފަރާތަކަށް ނަދުރުބުނުމެވެ. މިޘާލަކަށް ތިމަންނައަށް މިވެނި ކަމެއް ޙާޞިލުވެއްޖެނަމަ އުތީމު ގަނޑުވަރަށް މިވެނިކަމެއް ކޮށްދޭނަމޭ ބުނުމެވެ.\n* އެ މީހަކާ މާތް ﷲ އާ ދެމެދު މެދެވެރިންތަކެއް ލުމުގެ މިޘާލަކީ: މަރުވެފައިވާ މީހުންގެ ކިބައިން ކަންތައްތައް ކޮށްދިނުމަށް އެދި ދުޢާކުރުމާއި ބޮޑެތި ކަންތައްތައް ޖެހުމުން އެބައިމީހުންގެ ގާތުން އެކަންކަން ކޮށްދިނުމަށް އެދުމެވެ. ނުވަތަ މަރުވެފައިވާ މީހުންނަށް ދުޢާކޮށްފައި ﷲ ގެ ޙަޟްރަތުގައި ދުޢާކުރާމީހާ އެދޭ ކަންތައްތައް ދަންނަވާ ދެއްވުމަށް އެދި ބުނުމެވެ. އަދި ﷲ ގެ ޙަޟްރަތުގައި ޝަފާޢަތްތެރިވެ ދިނުމަށާއި މެދުވެރިންތަކެއް ކަމުގައި ވުމަށް، މަރުވެފައިވާ މީހުންގެ ކިބައިން އެދުންވެސް އެކަމުގައި ހިމެނޭނެއެވެ. މިއީ އިސްލާމީ އުންމަތުގައި ވަރަށް ބޮޑަށް ފެތުރިފައިވާ ކަމެކެވެ.\n* މީހަކު މަރުވުމުން އެމީހެއްގެ މައްޗަށް ކަށުނަމާދުކުރަނީ މަރުވެފައިވާ މީހާއަށްޓަކައި ހެޔޮ ދުޢާކޮށްދިނުމަށެވެ. މަރުވެފައިވާ މީހުންނަކީ ދިރި ތިބީންނަށް އެއްވެސް ފައިދާއެއް ކޮށްދެވޭނެ ބައެއް ނޫނެވެ.\nމަރުވެފައިވާ މީހެއްގެ ކިބައިން ކަމަކަށް އެދުމަކީ ބޮޑު ޝިރުކެވެ.\n* މުޝްރިކުން ކާފިރު ނުކޮށް ނުވަތަ އެމީހުންގެ ކާފިރުކަމާމެދު ޝައްކުކޮށް ނުވަތަ އެމީހުންގެ ގޮތަކީ ރަނގަޅު ގޮތްކަމުގައި ޤަބޫލުކުރާ މީހާ ކާފިރުވަނީ އެފަދަ މީހަކު ޤުރުއާނާއި ސުންނަތަށް އިންކާރުކުރާތީއެވެ.\n* އިސްލާމްކަން ގެއްލޭ ކަމަކަށް މީހަކު އަރައިގެންފިނަމަ، އެމީހަކީ ކާފިރެއްކަމަށް ޢިލްމުވެރިން ކަނޑައަޅުއްވަނީ ޝަރުޠުތަކެއް ފުރިހަމަވެ، އެކަން މަނާކުރާ ކަންތައްތައް އެމީހެއްގެ ކިބައިން ފިލައިގެން ދިޔުމުންނެވެ. \n1- އިސްލާމްކަން ގެއްލޭ ކިތައް ކަންތައް ވޭ ހެއްޔެވެ؟\n2- އެ މީހަކާ މާތް ﷲ އާ ދެމެދު މެދެވެރިންތަކެއް ލުމުގެ ޙުކުމަކީ ކޮބާ ހެއްޔެވެ؟\n3- ޝިރުކުކުރާ ޙާލު މަރުވެއްޖެމީހެއްގެ ފާފަ، ﷲ ތަޢާލާ ފުއްސަވާދެއްވާނެ ހެއްޔެވެ؟ އެކަމުގެ ދަލީލު ބަޔާންކުރާށެވެ.\n މިއީ نواقض الإسلام ގެ ނަމުން ނަން ދެވިފައިވާ ރިސާލާގެ ބައިތަކެކެވެ.\n ބައްލަވާ: شرح نواقض الإسلام لعبدالرزاق البدر (ص: 31 – 32).\n مادة التوحيد ގެ މަތީ ގްރޭޑުތަކުގައި މިކަމުގެ ތަފްޞީލުތަކަށް އަލިއަޅުވާލެވޭނެއެވެ. إن شاء الله.


ރައީސް9ވަނަ ދިވެހި ފިލްމު އެވޯޑް ހަފްލާ ޝަރަފުވެރިކޮށްދެއްވައިފި | Mendhuru Online\nރައީސް9ވަނަ ދިވެހި ފިލްމު އެވޯޑް ހަފްލާ ޝަރަފުވެރިކޮށްދެއްވައިފި\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް،9ވަނަ ދިވެހި ފިލްމު އެވޯޑް ޙަފުލާ ޝަރަފުވެރިކޮށްދެއްވައިފިއެވެ.\nރޭ އޮލިމްޕަސް ސިނަމާގައި ބޭއްވި މިޙަފުލާއަކީ މިނިސްޓްރީ އޮފް އާރޓްސް،ކަލްޗަރ އެންޑް ހެރިޓޭޖް އުފެދުމަށްފަހު އެމިނިސްޓްރީގެ ބެލުމުގެ ދަށުން. ނެޝަނަލް ސެންޓަރ ފޯ ދި އާރޓްސްއިން. ދިވެހި ފިލްމު އެވޯޑް ބޭއްވި ފުރަތަމަ ފަހަރެވެ. މިޙަފްލާގައި، ފިލްމީ ދާއިރާއިން ލައިފް ޓައިމް އެވޯޑް ޙާޞިލުކުރެއްވި މުޙައްމަދު ރަޝީދަށް އެވޯޑް ހަވާލުކޮށްދެއްވީ ރައީސުލްޖުމްހޫރިއްޔާއެވެ.\nމި ފަހަރުގެ ދިވެހި ފިލްމު އެވޯޑަށް 2017 އަދި 2018 ވަނަ އަހަރު ނެރެފައިވާ ފިލްމުތައްވެސް ހުށަހަޅާފައިވާއިރު އޭގެ ތެރޭގައި ކުރުފިލްމަކާއި 12 ފީޗާ ފިލްމު ހިމެނެއެވެ.


Trivandrum gai imaraathehge masakkathu ulhunu meehaku dhirihutta...\nޓްރިވެންޑްރަމްގައި އިމާރާތެއްގެ މަސައްކަތު އުޅުނު މީހަކު ދިރިހުއްޓާ ވަޅުލެވިއްޖެ\nޓްރިވެންޑްރަމްގައި ވަޅުލެވުނު މީހާގެ މަރުވެފައިވާ ހަށިގަނޑު ނަގަނީ. ފޮޓޯ: ދަ ހިންދޫ\nއިންޑިއާގެ ކެރެލާ ސްޓޭޓްގެ ވެރިރަށް ތުރިވަނަންތަޕޫރަމްގައި އިމާރާތް ކުރުމުގެ މަސައްކަތް ކުރަމުން ދިޔަ ސަރަހައްދެއްގައި މީހަކު ދިރިހުއްޓައި ވަޅުލެވުމުގެ ސަބަބުން މަރުވެއްޖެ އެވެ.\nތިރުވަނަންތަޕޫރަމްގެ ފުލުހުންނާ ހަވާލާދީ ދަ ހިންދޫ ނޫހުން ބުނީ ގަނޭޝް ކުމާރު އަލިއާ ދިލީޕް ނަމަކަށް ކިޔާ އުމުރުން 46 އަހަރުގެ އެމީހާ ވަޅުލެވުނީ އިމާރާތްކުރާ ސައިޓުގައި އޭނާ ކޮންނަމުންދިޔަ ވަޅުގަނޑެއްގައި ކިސަޑަު ހެދި ބިންގަނޑު ކަނޑައިގެން ދިއުމުން ކަމަށެވެ.\nއިއްޔެގެ މެންދުރުފަހު އެކެއް ޖަހާކަށްހާއިރު އެ ހާދިސާ ހިނގީ އިމާރާތުގެ ބިންގަރާސް ހެދުމަށް ކުރަމުން ދިޔަ މަސައްކަތެއްގައި ގަނޭޝް ކުމާރު އުޅެނިކޮށެވެ. ވަޅު ލެވުނު އިރު އޭނާ ކޮންނަމުން ދިޔަ ވަޅުގަނޑު 10 ފޫޓަށް ފުންކޮށްފައިވާ ކަމަށާއި އޭނާ ވަޅުލެވުނީ އިމާރާތް ކުރުމަށް ބޭނުންކުރާ ދަގަނޑުތަކަކާއި މަސައްކަތް ކުރާ ބައެއް ސާމާނާވެސް އެކުގައެވެ.\nގަނޭޝް ކުމާރު ހުރި ދިމާލުން ބިންގަނޑު ކަނޑައިގެން ދިއުމުން އޭނާ ސަލާމަތް ކުރެވޭތޯ އޭނާއާއެކު އެވަގުތު މަސައްކަތުގައި ތިބި ތިން މީހަކު މަސައްކަތް ކުރިއެވެ. ތިރުވަނަންތަ ޕޫރަމްގެ ފުލުހުން މިހާރު އަންނަނީ އެމައްސަލަ ތަހުގީގު ކުރަމުންނެވެ.


Fonadhoo housing unit thah havaalu kurany\nފޮނަދޫ ހައުސިން ޔުނިޓުތައް ހަވާލުކުރަނީ\nފޮނަދޫ ހައުސިން ޔުނިޓުތައް ހަވާލު ކުރުމުގެ މަސައްކަތް ކައުންސިލުގައި ކުރިއަށްދަނީ - ފޮޓޯ: ހައުސިން\nސަރުކާރުގެ ގެދޮރުވެރިކުރުމުގެ ޕްރޮގްރާމްގެ ދަށުން ލ. ފޮނަދޫގައިި އިމާރާތްކޮށްފައިވާ ހައުސިން ޔުނިޓްތަކުގެ ތެރެއިން މިހާތަނަށް ހަވާލު ނުކުރެވި ހުރި ހައުސިން ޔުނިޓްތައް ހަވާލު ކުރުމުގެ މަސައްކަތް ފަށައިފި އެވެ.\nމި މަޝްރޫއުގެ ދަށުން ފޮނަދޫގައި ވަނީ 50 ހައުސިން ޔުނިޓް އިމާރާތް ކޮށްފަ އެވެ.\nހައުުސިން މިނިސްޓްރީން މިއަދު ބުނީ، ހައުސިން ޔުނިޓުތައް ލިބިފައިވާ ހައްގުވެރި ފަރާތްތަކާއި ގެ ހަވާލުކުރުމުގެ މަސައްކަތް ހައުސިން މިނިސްޓްރީން ކުރަމުން އެބަގެންދާ ކަމަށެވެ. އެގޮތުން ގެ ލިބުނު ފަރާތްތަކާއެކު އެއްބަސްވުމުގައި ސޮއިކުރުމުގެ މަސައްކަތް އިއްޔެ ފަށައިގެން ލ. ފޮނަދޫގައި ކުރިއަށް ގެންދާ ކަމަށެވެ.\nހައުސިންގް ޔުނިޓް ލިބުނު ފަރާތްތަކާ އެކު އެއްބަސްވުމުގައި ސޮއިކުރުމުގެ މަސައްކަތް ކުރިޔަށް ދަނީ ހައްދުންމަތީ ކައުންސިލް އިދާރާގަ އެވެ. މި މަސައްކަތް މިމަހު ބުރާސްފަތި ދުވަހާ ހަމައަށް ކުރިއަށް ގެންދިއުމަށް ވަނީ ހަމަޖެހިފައި ކަމަށް މިނިސްޓްރީން މައުލޫމާތު ދިނެވެ.\nމިނިސްޓްރީން މިދިޔަ މަހު ފަހުކޮޅު ވަނީ ފުވައްމުލަކުގައި އިމާރާތް ކުރި ފްލެޓުތައްވެސް ސޮއިކޮށް ހަވާލު ކޮށްފަ އެވެ.


މިނިސްޓްރީ އޮފް އެންވަޔަރަންމަންޓްގެ ޕާރމަނަންޓް ސެކްރެޓަރީއަކަށް އަޖުވަދު މުޞްޠަފާ ހަމަޖައްސަވައިފި – މިނިސްޓްރީ އޮފް އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޮލޮޖީ މިނިސްޓްރީ އޮފް އެންވަޔަރަންމަންޓްގެ ޕާރމަނަންޓް ސެކްރެޓަރީއަކަށް އަޖުވަދު މުޞްޠަފާ ހަމަޖައްސަވައިފި – މިނިސްޓްރީ އޮފް އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޮލޮޖީ\nމިނިސްޓްރީ އޮފް އެންވަޔަރަންމަންޓްގެ ޕާރމަނަންޓް ސެކްރެޓަރީއަކަށް އަޖުވަދު މުޞްޠަފާ ހަމަޖައްސަވައިފި\n23 ޖަނަވަރީ 2019 ކޯޕޮރޭޓް ޙިއްސާކުރެއްވުމަށް\nސިވިލް ސާރވިސް ކޮމިޝަން (ސީ.އެސް.ސީ) އިން މިނިސްޓްރީ އޮފް އެންވަޔަރަންމަންޓްގެ ޕާރމަނަންޓް ސެކްރެޓަރީއަކަށް އަލްފާޟިލް އަޖުވަދު މުޞްޠަފާ ހަމަޖައްސަވައިފިއެވެ. އެ ބޭފުޅާ އެ މަޤާމަށް ހަމަޖެއްސެވިކަން އިޢުލާންކޮށް މަޤާމުގެ ފަތްކޮޅު ޙަވާލުކޮށްދެއްވީ މިއަދު މިނިސްޓްރީގައި އެކަމަށްޓަކައި ބޭއްވި ޚާއްޞަ ރަސްމިއްޔާތެއްގައެވެ.\nއަޖުވަދު މުޞްޠަފާ ވަނީ ވޭތުވެދިޔަ ފަސް އަހަރުގައި މިނިސްޓްރީ އޮފް އެންވަޔަރަންމަންޓް އެންޑް އެނަރޖީގެ ޕާރމަނަންޓް ސެކްރެޓަރީގެ މަޤާމުވެސް ފުރުއްވާފައެވެ. މި ޙަފްލާގައި ވާހަކަފުޅު ދައްކަވަމުން ސީ.އެސް.ސީގެ ރައީސް ޑރ. ޢަލީ ޝަމީމު ވަނީ އޮފީސް ހިންގުމުގެ ހުރިހާ ކަމެއްވެސް ސިވިލް ސާރވިސްގެ ޤާނޫނާއި ޤަވާޢިދާއި އެއްގޮތަށް ކުރިއަށް ގެންދިއުމަށް އިލްތިމާސްކޮށްފައެވެ. އަދި މި ރަސްމިއްޔާތުގައި ވާހަކަފުޅު ދައްކަވަމުން މިނިސްޓްރީގެ ޕާރމަނަންޓް ސެކްރެޓަރީ އަޖުވަދު މުޞްޠަފާ ވަނީ ކުރިއަށްވުރެވެސް ރަނގަޅަށް އޮފީސް ހިންގުމުގެ ކަންތައްތައް ކުރިއަށްގެންދަވާނެ ކަމުގެ ޔަޤީންކަން އަރުވާފއެވެ. މީގެ އިތުރުންވެސް މިނިސްޓަރ ޑރ. ހުސެއިން ރަޝީދު ހަސަން ވަނީ ޣައިރު ޤާނޫނީ އެއްވެސް ކަމެއްކުރަން ފުރުސަތު ނުދެއްވާނެ ކަމަށާއި އެގޮތުން އެފަދަ އެއްވެސްކަމެއް ކުރަން ވިދާޅުނުވާނެ ކަމުގެ ޔަޤީންކަން ސީ.އެސް.ސީގެ ރައީސަށް އަރުވާފައެވެ.\nޕާރމަނަންޓް ސެކްރެޓަރީގެ މަޤާމަކީ ފަސް އަހަރުގެ މުއްދަތުގެ މަޤާމެކެވެ. އަދި ފަސް އަހަރުގެ ދައުރު ހަމަވުމުން އަނެއްކާވެސް އެ މަޤާމަށް ކުރިމަތިލުމުގެ ފުރުސަތު ލިބިގެންދާނެއެވެ.


Resident visa ge massalaigai Nasheed ah ethah baeh ge faadukiyumaai nuruhun | Mihaaru\nރެސިޑެންޓް ވިސާގެ މައްސަލައިގައި ނަޝީދަށް އެތައް ބައެއްގެ ފާޑުކިޔުމާއި ނުރުހުން\nއެމްޑީޕީން އެންމެ ފަހުން ބޭއްވި ގައުމީ މަޖިލީހުގެ ޖަލްސާގައި ނަޝީދާއި އެ ޕާޓީގެ ބައެއް އިސް ބޭފުޅުން ވޯޓަކަށް އަތް ނަންގަވައިގެން.---ފޮޓޯ: މިހާރު\n17 ޖުލައި 2020 - 22:59\nރާއްޖޭގައި 10 އަހަރަށް ވުރެ ދިގު މުއްދަތަށް ގެއެއް ކުއްޔަށް ހިފާ ބިދޭސީންނަށް ރެޒިޑެންޓް ވިސާ ދޭ ގޮތަށް އިމިގްރޭޝަންގެ ގާނޫނަށް އިސްލާހު ގެންނަން ރައްޔިތުންގެ މަޖިލީހުގެ ރައީސް މުހައްމަދު ނަޝީދު އެދިވަޑައިގެންނެވުމާ އެކު، ގިނަ ބައެއްގެ ފާޑުކިޔުމާއި ނުރުހުން އެ މަނިކުފާނަށް އަމާޒު ވެއްޖެ އެވެ.\nމަޖިލީހުގެ ގައުމީ ސަލާމަތާއި ޚާރިޖީ ގުޅުންތަކާ ބެހޭ ކޮމިޓީގައި ނަޝީދު އެދިވަޑައިގަތީ 10 އަހަރަށް ވުރެ ދިގު މުއްދަތަކަށް ގެއެއް ކުއްޔަށް ހިފާ ބިދޭސީންނަށާއި އެއް ލައްކަ ރުފިޔާ އަށް ވުރެ ބޮޑު އިންވެސްޓްމަންޓެއް ރާއްޖޭގައި ކުރާ ބިދޭސީންނަށް ވެސް ރެސިޑެންޓް ވިސާ ދޭންޖެހޭ ގޮތަށް ވެސް ހަމަޖައްސައި ދިނުމަށެވެ.\nއެ މަނިކުފާނު އެގޮތަށް އެ ކޮމިޓީގައި އެދިވަޑައިގަތީ، އިމިގްރޭޝަން ގާނޫނަށް ސަރުކާރުން ހުށަހެޅި އިސްލާހު ދިރާސާ ކުރުމަށް ފަހު، މަޖިލީހުގެ ތަޅުމުން ގޮތެއް ނިންމައި ދިނުމަށް އެދި ފޮނުވުމުންނެވެ. ނަޝީދު ބޭނުންފުޅުވާ ބައިތައް، އިމިގްރޭޝަންގެ ގާނޫނުގެ އިސްލާހުތަކުގެ ތެރޭގައި ހިމަނުއްވަން ވެގެން ކޮމިޓީން ފޮނުވި މައްސަލަ ވެސް އަނބުރާ ފޮނުވައިލެއްވީ އެވެ.\nNasheed beynunfulhuvanee 10 aharah vure gina dhuvahah ge eh kuyyah hifaa meehunnah resident visa dheyn\nނަޝީދު ބޭނުންފުޅުވާ ގޮތަށް ގާނޫނަށް އިސްލާހު ގެންނަން، މި މައްސަލައިގައި ބުދަ ދުވަހު ބޭއްވި ކޮމިޓީގެ ބައްދަލުވުމުގައި އެމްޑީޕީގެ މެމްބަރުން ވެސް ދެކޮޅު ހެއްދެވި އެވެ. އެ މެމްބަރުންގެ ނަޒަރުގައި ރާއްޖޭގައި ގެއަކަށް ކުލި ދައްކާތާ 10 އަހަރު ވެފައިވާ ބިދޭސީއަކަށް ރެޒިޑެންޓް ވިސާ ދިނުމަކީ، މާބޮޑު ފައިދާއެއް ނެތް އަދި އެއިން ލިބިދާނެ ގެއްލުންތައް ގިނަ ކަމެކެވެ.\nރާއްޖޭގައި 10 އަހަރަށް ވުރެ ދިގު މުއްދަތަކަށް ގެއެއް ކުއްޔަށް ހިފައިގެން އުޅޭ ބިދޭސީއަކަށް ރެޒިޑެންޓް ވިސާ ދިނުމަށް ނަޝީދު ބޭނުންފުޅުވުމުން، ސޯޝަލް މީޑިއާގައި ވެސް ގިނަ ބަޔަކު ވަނީ އެ މަނިކުފާނަށް ފާޑު ކިޔައިފަ އެވެ. "މިހާރު" ގައި ޖެހި އެ ޚަބަރަށް ގިނަ މީހުން ކުރި ކޮމެންޓުތަކުން ވެސް އެނގުނީ މި މައްސަލައިގައި ނަޝީދަށް ދެކެ ގިނަ ބަޔަކު ހިތްހަމަނުޖެހިފައި ތިބި ކަމެވެ.\nގިނަ މީހުން ދެކޭގޮތުގައި ގެއެއް ކުއްޔަށް ހިފައިގެން، އެ ގެ އަށް 10 އަހަރު ވަންދެން ކުލި ދެއްކުމުން ބިދޭސީންނަށް ރަށްވެހިކަން ދިނުމަކީ، އިގްތިސޯދީ ގޮތުންނާއި އިޖުތިމާއީ ގޮތުން ވެސް ގައުމަށް ފޫނުބެއްދޭނެ ފަދަ ގެއްލުންތަކެއް ލިބިދާނެ ކަމެކެވެ.\nޓްވިޓާގައި ހިޔާލުފާޅު ކުރި މީހަކު ބުނިގޮތުގައި ރާއްޖޭގައި ބޯހިޔާވަހިކަމުގެ މައްސަލަ ބޮޑުވެ، ގެދޮރަށް ދިވެހިން ސަލާން ޖަހަޖަހައި ތިއްބައި، ބިދޭސީން ތަންތަން ކުއްޔަށް ހިފައިގެން ވިސާ ހޯދާ ނަމަ، ކުލީގެ އަގު ދާނީ ހައްތަހާ މައްޗަށެވެ.\n"އެއްލައްކަ ރުފިޔާއަކީ ހައެއްކަ ހާސް ޑޮލަރު. މި ވަރު ދައްކަައިގެން ކިހިނެއް ވިސާ ދޭން ހެޔޮވާނީ. މިއީ އެހެން ގައުމުތަކުގައި ކަންކުރާ ގޮތެއް ނޫން." ނަޝީދު މި ފަދަ ކަމަކަށް އެދިވަޑައިގަތުމުގެ ހަގީގީ މަގުސަދު ސާފުވާން ޖެހޭނެ ކަމަށް ބުނެ ޓްވީޓް ކުރި މީހަކު ބުންޏެވެ.\n"10 އަހަރަށް ތަނެއް ކުއްޔަށް ހިފިދާނެ 1،000 ރުފިޔާ އަށް ވެސް."\nކުރީގެ ނައިބު ރައީސް އަދި މިހާރު އިދިކޮޅު ކޯލިޝަންގެ އެޑްވައިޒަރު ޑރ. މުހައްމަދު ޖަމީލް އަހުމަދު ތުހުމަތު ކުރެއްވި ގޮތުގައި މިއީ ދިވެހި ގައުމިއްޔަތު ނައްތައިލުމަށް ރާވާ ރޭވުމެކެވެ. އަދި މިއީ ގައުމުގެ ހުރިހާ ލީޑަރުން އެކުގައި ތެދުވަން ޖެހޭ ކަމެއް ކަމަށާއި މިހާ ފަސޭހައިން މިކަން ދޫކޮށްލައިފި ނަމަ، ދިވެހި ރާއްޖެ ކިޔާތަނެއް މާދަމާ ނޯންނާނެ ކަމަށް އެ މަނިކުފާނު ވިދާޅުވި އެވެ.\nImmigration Qaanoon ge islaah akee Dhivehi Qawmiyyathu nahthaalan ravaa reyvumeh.Miee Qawm ge hurihaa leaderun ekugai thedhuvaan jehey kameh.Mihaa faseykoh mikan dhookohfinama maadhamaa Dhivehi Raajje kiyaane thaneh noannaane. Abadhu Dhivehinnah gehllun dheyn raavanee keeve ba? https://t.co/rQfM5gj5xA\n— Mohamed Jameel Ahmed (@MJameelAhmed) July 17, 2020\nކުރީގެ ނައިބު ރައީސް ޖަމީލްގެ ޓުވީޓް\n"އަބަދު ދިވެހިންނަށް ގެއްލުން ދޭން މި ރާވަނީ ކީއްވެބާ،؟" ޓްވިޓާގައި ޖަމީލް ސުވާލު ކުރެއްވި އެވެ.\nމިކަމާ ގުޅޭގޮތުން "މިހާރު" ގައި ޝާއިއުކުރި ޚަބަރަށް ކޮމެންޓް ކުރި މީހަކު ބުނީ ނަޝީދު ބޭނުންފުޅުވާ ގޮތަށް ރެސިޑެންޓް ވިސާ ދޭ ނަމަ ވަރަށް ފަސޭހައިން ބޭރު މީހުންނަށް ރާއްޖޭގައި އާބާދުވެވިދާނެ ކަމަށާއި އޭރުން ދުވަސްކޮޅަކުން ދެން އެ މީހުން ޑިމާންޑު ކުރާނީ އެ މީހުންގެ ހައްގުތައް ހޯދުމަށް ކަމަށެވެ. އޭގެ ސަބަބުން ދީނީ އެއްބައިވަންތަކަން ގެއްލި އިޖުތިމާއީ ފޭރާން ވީދިދާނެ ކަމަށް އޭނާ ބުންޏެވެ.\nއިދިކޮޅު ޕީއެންސީގެ ނައިބު ރައީސް މުހައްމަދު ހުސައިން ޝަރީފް (މުންދު) ވިދާޅުވީ، ގައުމު ދެކެ ޒައްރެއްގެ މިންވަރަށް ވެސް ލޯބިވާ ނަމަ، މިކަމާ މެދު ވިސްނެވުމަށް އާދޭސް ކުރައްވާ ކަމަށެވެ. މި ފަދަ ގޮތަކަށް ރެޒިޑެންޓް ވިސާ ދީފި ނަމަ ގައުމަށް އިޔާދަނުކުރެވޭ ވަރުގެ ގެއްލުންތައް ލިބޭނެ ކަމަށާއި އެކަން ފަލަސްތީނުން މިހާރު ފެންނަ ކަމަށް އޭނާ ވިދާޅުވި އެވެ.\nމުންދު ވިދާޅުވީ، މިއީ ރައްވެހިކަން ނޫން ކަމަށާއި ރައްޔިތުކަން ހޯދުމަށް ދިން ދައުވަތެއް ކަމަށެވެ.\nނަޝީދުގެ މި ހުށަހެޅުއްވުމާ މެދު އެމްޑީޕީގެ ބައެއް އާންމު މެމްބަރުން ވެސް ތިބީ ރުޅި އައިސްފަ އެވެ.\n"ނައިބުތުއްތު" ގެ ނަމުގައި ޓުވީޓު ކުރި މީހަކު ބުނީ، ނަޝީދު ބޭނުންފުޅުވާ ގޮތަށް އެކަން ކޮށްގެން ނުވާނެ ކަމަށެވެ.\nނޫން.އެއްގޮތަކަށްވެސް މިކަންކޮށްގެންނުވާނެ.ފަހަކަށް އައިސް @MohamedNasheed ބައިކޮޅަށް ގިނަގޯލުއެބަޖަހާ.ދިވެހިންގެ ވިސްނުމާ އާދަކާދަށް ނުބަލާ ބަސްނުބުނުން އެދެން.ހިކުމަތްތެރިކަން ހުންނަންއެބަޖެހޭ. @anedhivehirajje @HassanLatheef @BondeM4 @hisaanhussain @Roxeyna @faya_i https://t.co/b8e39lbOoK\n— ނައިބުތުއްތު (@naibuthuthu3) July 17, 2020\n"ފަހަކަށް އައިސް މުހައްމަދު ނަޝީދު ބައިކޮޅަށް ގިނަ ގޯލް އެބަޖަހާ. ދިވެހިންގެ ވިސްނުމާއި އާދަކާދަ އަށް ނުބަލައި ބަސް ނުބުނުން އެދެން. ހިކުމަތްރެރިކަން ހުންނަން އެބަޖެހޭ،" އިކޮނޮމިކް މިނިސްޓަރު ފައްޔާޒް އިސްމާއީލާއި އެމްޑީޕީގެ ބައެއް އިސްބޭފުޅުން ޓެގް ކުރަމުން "ނައިބުތުއްތު" ގެ ޓުވީޓުގައި ވެ އެވެ.\nHama Dhivehi Raiyathun dheke loabi vaaleh bodukamun baa mikan kuran ves miulhenee? Meena beynun ehchen kiyan noonee beynun gothen hadhaa kah noon raiyathun, majlis memberun nah vote dhinee! Madhu faisaa kolhakah mi gaumuge "isthiqlaal" vikkaa nuleveyne. pic.twitter.com/nJoz9AI6ak\n— Ahmed Saud (@ammadaysaud) July 17, 2020\nޖޭޕީގެ ނައިބު ރައީސް ސައުދުގެ ޓުވީޓް\nޖުމްހޫރީ ޕާޓީގެ ނައިބު ރައީސް އަހުމަދު ސައުދު ކުރެއްވި ޓުވީޓެއްގައި ވިދާޅުވީ، މަޖިލީހުގެ މެމްބަރުންނަށް ރައްޔިތުން ވޯޓު ދިނީ، ނަޝީދު ބޭނުންފުޅުވާ އެއްޗެއް ވިދާޅުވާން، ބޭނުންފުޅުވާ ކަމެއް ކުރައްވަން ނޫން ކަމަށެވެ.\n"މަދު ފައިސާކޮޅަކަށް މި ގައުމުގެ އިސްތިގުލާލު ވިއްކައެއް ނުލެވޭނެ،" ސައުދު ވިދާޅުވި އެވެ.\nއިދިކޮޅު ޕީޕީއެމްގެ ނައިބު ރައީސް އަހުމަދު ޝިޔާމް ވިދާާޅުވީ، ރައްޔިތުން ހޭލަންވެއްޖެ ކަމަށާއި ދިވެހިންގެ އެންމެ އަސާސީ ހައްގުތައް ވެސް ކަށަވަރުކޮށް ނުދީ، ކުރަން އުޅެނީ ނުރައްކާތެރި ކަމެއް ކަމަށެވެ. ނައިފަރު ދާއިރާގެ މެމްބަރުކަން ވެސް ކުރައްވާ ޝިޔާމް ތުހުމަތު ކުރައްވާ ގޮތުގައި، ރާއްޖޭގައި 10 އަހަރަށް ވުރެ ދިގު މުއްދަތަށް ގެއެއް ކުއްޔަށް ހިފާ ބިދޭސީންނަށް ރެޒިޑެންޓް ވިސާ ދިނުމަށް ނަޝީދު މަސައްކަތްޕުޅު ކުރައްވަނީ "އަވަށްޓެރި ގައުމެއްގެ ނުބައި ރޭވުންތެރިކަމެއްގެ" ތެރެއިންނެވެ.\nމެމްބަރު ޝިޔާމްގެ ޓުވީޓް\nރާއްޖޭގައި 10 އަހަރަށް ވުރެ ދިގު މުއްދަތަށް ގެއެއް ކުއްޔަށް ހިފާ ބިދޭސީންނަށް ރެޒިޑެންޓް ވިސާ ދިނުމަށް ގާނޫނަށް އިސްލާހު ގެންނަން ނަޝީދު އެދިވަޑައިގަތުމާ ގުޅިގެން "މިހާރު" ގައި ޖެހި ޚަބަރަށް ކޮމެންޓު ކުރި ބައެއް މީހުން ދެކޭގޮތުގައި އެ މަނިކުފާނު ބޭނުންފުޅުވަނީ އިންޑިއާގެ ގިނަ ބަޔަކު ރާއްޖެ ގެނެސް އެ މީހުންގެ ބާރު ގަދަ ކުރުމަށެވެ.\n"އެންމެ އެއްލައްކަ ރުފިޔާގެ އިންވެސްޓްމެންޓެއް ރާއްޖޭގައި ކުރުމުން އެފަދަ މީހަކަށް ރާއްޖޭގައި ނޮން ރެސިޑެންސް ވިސާ ދޭން އަދި 10 އަހަރު ދުވަހަށް މާލޭން ކޮޓަރި ގަނޑެއް ކުއްޔަށް ހިފުމުން ނޮން ރެސިޑެންސް ވިސާ ދޭން މަޖްލީހުގެ ރައީސް ސަރުކާރުން އިމިގްރޭޝަންގެ ބިލްގައި ނުހިމަނާ އިސްލާހެއް ކުއްލި އަކަށް ހިމަނާނީ މި ސަރަހައްދުގެ ގައުމުގެ ބޮޑަކު ކުރާ ފޯން ކޯލެއް ނުވަތަ ވަޓްސްއެޕް މެސެޖެއްގެ ސަބަބުންނޭ،" އިންޑިއާ އަށް ތުހުމަތުކޮށް ކުރި ކޮމެންޓެއްގައި ވެ އެވެ. ބައެއް މީހުން ބުނެފައިވާ ގޮތުގައި، ސަރުކާރުން ބޭނުން ނުވަނީސް އަދި އެމްޑީޕީގެ ތެރޭގައި ވެސް މަޝްވަރާ ކުރުމެއް ނެތި، މިފަދަ އިސްލާހެއް ގެންނަން ނަޝީދު ބޭނުންފުޅުވުމުގައި ފޮރުވިފައިވާ އެޖެންޑާއެއް އެބައޮތެވެ.\nމި މައްސަލަ ދިރާސާކުރާ ކޮމިޓީން ނިންމާފައި ވަނީ ނަޝީދު ބޭނުންފުޅުވި ގޮތާ މެދު އިކޮނޮމިކް މިނިސްޓަރު ފައްޔާޒް އިސްމާއިލް އެ ކޮމިޓީ އަށް ހާޒިރުކޮށް، އޭނާ ދެކެވައިގަންނަވާ ގޮތް ވެސް ސާފުކުރުމަށެވެ.\nރައީސް މުހައްމަދު ނަޝީދު ރައްޔިތުންގެ މަޖިލިސް ރެޒިޑެންޓް ވީސާ ސޯޝަލް މީޑިއާ ވީސާ އެމްޑީޕީ\n309 ކޮމެންޓް, 284 ރިއެކްޝަންސް\nހަރުދަނާ ކަމެއް ސިކުނޑީގައި ނެތީދޯ\nމިގައުމު ސަލާމަތްކުރަން ރައްޔިތުން ނިކުތުމަށް ގޮވާލަން !\nމިކަހަލަ ހުރިހާ ޚަބަރުތަކަކުން މިފެންނަނީ އެމަނިކުފާނު ވެރިކަމުން އިސްތިއުފާ ދެއްވަން މަޖްބޫރުވި ސަބަބުތައް.\nދެން އަނެއްކާ މަ ފުލެޓު ކިއުގެ ފަހަތައް ދޯ ދާނީ؟ މަގޭ ކުރިއަށް އަންނާނެކަންނޭގެ ވިއްސަކަށް ހާސް މީހުން.\nމަޖުލީހުގައި ތިބި ގިނަމެންބަރުން ކުޑަލާރިކޮޅެއް ނަގައިގެން މިގައުމު ވިކާލަން އެއްވެސް ޖެހިލުމެއް ނުވާނެ..):\nކުރިއަށްއޮތް 10 އަހަރު ބަލާތި... ރާއްޖޭގެ ރައްޔިތުކަންވެސް ތިއުޅޭ ބަންގާޅީންނަށްދޭނެ\nނަށީދަކީ ދިވެހިން ފަހުގެތާރީޚެއްގަދެކޭނެ އެންމެދޯހޮޅި ބޮޑު ވަރިހަމާގެ މީހާ އޭނައެކަނި ގައުމެއްނޫން އޭނަ ބޭނުންހާ ކަމެއް ކުރަން ދޫނުކުރެވޭނެ އޭނަގެ ވިސްނުން ހުރީ ގައުމަށް ކިތަންމެ ބޮޑު ބިކަމެތިކަމެއް ދީފަވިޔަސް އޭނަ ބޭނުންވާ މަންޒިލަކަށް ވާޞިލްވުން މިހާރު އޭނާއަކީ ރައްޔިތުންގެ ދޫދޫ މަތިން އެންމެ ބޮޑަށް ވެއްޓެމުންދާ މީހާއެވެ ހަރުދަނާކަމެއް ނެތެވެ މިކަމުގެ ނަތީޖާ ލޯކަލް ކައުންސިލް އިންތިޚާބުގައި ފެނިގެން ދާނެއެވެ ރައްޔިތުން އަތުގުޅާލާ ކަމާ ދެކޮޅަށް\nރ. ނަޝީދަށް ހީފުޅުކުރެވިގެން ނުވާނެ ރާއްޖެ މިއޮތިީ 2008/2010 ގެ ވިސްނުމާއި ފިކުރުގައިކަމެއް. މިއީ 2020! ލައްކަ ބަދަލު ދިވެހިންގެ ވިސްނުމާއި ވައްޓަފާޅިއަށް އައިސްސި، ރނ.ގެ އެސިފައާއި ތޮބީއަތް މިހާރުގެ ވިސްނުމާވަ ރަށް ބީރައްޓެހި. ރައްޔިތުން މެދުގައި ލިބިފައި ޤަދަރު އިސާހިތަކު ހީވަނީ ނެތެން އުޅޭހެން. ވަރަށް އެތަރި އޮސޭނެކަމަށް ބެލެވޭ!\nހަގީގަތަކީ ބަޔަކު ބޭނުންވަނީ ރައީސް ނަޝީދު އާމެދު މީހުންގެހިތުގަ ނަފުރަތް އުފެއްދުން. ސަބަބަކީ ނަޝީދަށް އޮންނަ ތާއީދު ގެއްލުވާލުން. ގިނަ ކޮމެންޓްތައް ކިޔާލީމަ ވަރަށް ސާފުކޮށް އެބަ ފެނޭ "ސިޔާސީ ހަސަދަވެރިކަން"\nޤަބޫލު ކުރިޔަސް ނުކުރިޔަސް މި ނަޝީދު އަކީ މި ހާރު ދިވެ ހިން އެންމެ ރުޅިއަންނަ މީ ހާ... ބޮޑު ފެއިލް... މިއީ ބަންގާޅީ ކުދިންގެ ހިތްތަކުގެ ރައީސް ...\nއެބުނާހެން، ދުނިޔޭގެ އެހެން ގައުމުތަކަށް ދަރިންނަށް ކިޔަވާދޭން ގިނަ އަހަރުތަކަކަށް ގޮސްތިބޭ ދިވެހިންނަށް އެގައުމުތަކުން ރެސިޑެންސް ވިސާ ދިނަސް، ދިވެހި ރާއްޖެ އަށް އައިސް ތަންތަން ކުއްޔަށް ހިފައިގެން 10 އަހަރުއުޅުނަސް އެ މީހުންންނަށް ރެސިޑެންސް ވިސާ ދީގެންނުވާނެ. މީނު އިންސާފަކީ.\nދިވެހިންނަށް ކޮންތާކުން ރެސިޑެންސް ވިސާ ދިނީ؟ އިންޑިޔާ، ސްރީލަންކާ، ޔޫކޭ، އޮސްޓްރޭލިޔާ މެލޭޝިޔާ. މިއިން ތަނެއްގެ މީހަކާ އިނދެގެން އުޅުމުން އެކަނި ލިބޭއެއްޗެއް ރެސިޓެންޓް ވިސާ އަކީ. ކޮންހާ ދޮގެއް ތިހަދަނީ. އަހަރެމެން 15 އަހަރު ލަންކާގަ އުޅުނު އިރުވެސް ރާއްޖެއަންނަންޖެހޭ ވިސާ ހައްދަން. ނޫނީ އެމްބަސީ ތްރޫވާންޖެހޭ. މިއީ އެންމެ ކައިރި ގައުމު. އަހަރެމެންގެ ދައްތަ އުޅެނީ އިންޑިޔާ މީހަކާ އިނދެގެން. 30 އަހަރުވެއްޖެ. ލިބިއޮތީ ރެސިޓެންޓް ވިސާ.\nރެސިސޑެންޓް ވިސާއަކީ، މުއްދަތު ދިގުވުމުގެ އިތުރަށް އިތުރު ހައްޤުތައް ލިބޭ ވިސާއެއް. މިސާލަކަށް ދާދިފަހުން އޮސްޓްރޭލިޔާގެ ޓައުންއެއްގެ ކައުންސިލަށް ހޮވުނު ދިވެހި އަންހެންކުއްޖާއަކީވެސް އޮސްޓްރޭލިޔާގަ ދިރިއުޅުމުގެ ހުއްދަ އެކަނި/ނުވަތަ ރެސިޑެންސް ވިސާ ލިބިފައިވާ ކުއްޖެ.\nރެސިޑެންޓް ވިސާ އަކީ ރަށްވެހިކަން ތޯ؟\nއަހަންނަށް ހީވާގޮތުގަ ރެސިޑެންސް ވިސާ ދިނީމަ އެހުންނަ މުުއްދަތުގަ އިރުކޮޅުކޮޅުން ވިސާ އާކުރަން ނުޖެހޭނީ.\nރަށްވެހިމަކެއްނޫން. އެއީހަމަ ވިސާއެއް. ވޯކްވިސާއެކޭ އެއެކޭ ތަފާތެއްނެތް، އެވިސާގެ މުއްދަތުދިގީ


އައްޑޫން ކޮވިޑް-19އަށް ފައްސިވި މީހުންގެ އަދަދު 400 އަށްވުރެ މައްޗަށް – Dhen.mv\nއައްޑޫން ކޮވިޑް-19އަށް ފައްސިވި މީހުންގެ އަދަދު 400 އަށްވުރެ މައްޗަށް\nރައުފާ ރަޝީދު June 23, 2021 - 10:44 am\nއައްޑޫން އިތުރު6މީހުން ކޮވިޑް-19އަށް ފައްސިވެއްޖެއެވެ.\nއައްޑޫ އިކުއިޓޯރިއަލް ހޮސްޕިޓަލުން އާންމުކޮށްފައިވާ ތަފާސް ހިސާބުތަކުން ދައްކާ ގޮތުގައި ޖުމްލަ 317 މީހުން ވަނީ ބަލިން ރަނގަޅުވެފައެވެ. އަދި ހޮސްޕިޓަލުގައި މިހާރު ފަރުވާ ދެނީ އެކަކަށެވެ. އައްޑޫން މި ބަލީގައި2މީހަކު ވަނީ ނިޔާވެފައެވެ. އަދި އެ ސިޓީން މިހާތަނަށް ކޮވިޑަށް ފައްސިވި މީހުންގެ ޖުމްލަ އަދަދު ވަނީ 439 އަރައިފައެވެ.\nއައްޑޫ ސިޓީން މިހާތަނަށް ޖުމްލަ 8،768 ސުންކު ވަނީ ނަގައިފައެވެ. އަދި ސީދާކޮށް އެއްތާވި މީހުންގެ ގޮތުގައި 353 މީހުން މިހައިތަނަށް ވަނީ ފާހަގަ ކުރެވިފައެވެ. އިއްޔެ އެ ސިޓީން ނެގުނު ސުންކުތަކުގެ އަދަދަކީ 156އެވެ.\nއައްޑޫ ސިޓީގައި ކޮވިޑު-19 ފެތުރޭތީ ސިޓީ ކައުންސިލް ވަނީ ހާއްސަ ފިޔަވަޅުތަކެއް އަޅައިފައެވެ. މިގޮތުން ހަވީރު 4:00 އިން ފެށިގެން ފަތިހު 4:00އަށް ކާފިއު ހިންގަމުން ދާއިރު އެ ސިޓީގެ އެއް ރަށުން އަނެއް ރަށަށް ޒަރޫރީ ބޭނުމެއް ނެތި ދަތުރުކުރުން ވެސް ވަނީ މަނާކޮށްފައެވެ.\nމީގެ އިތުރުން ޕާޓީތަކާއި، ޙަފްލާތަކާއި، ރަސްމިއްޔާތުތައް ބޭއްވުން ހުއްޓައިލުމަށް އަންގައި އެއްފަހަރާ ތިން މީހުންނަށް ވުރެ ގިނަމީހުން، މަގުމައްޗާއި އާންމު ތަންތާގައި އެއްވެއުޅުން ހުއްޓައިލުމާއި، ސެލޫންތަކާއި، ޖިމްތަކާއި، ބޯކޮށާ ތަންތަން ބަންދުކުރަން ވެސް ވަނީ އަންގައިފައެވެ.\nރާއްޖޭގައި މިފަހަކަށް އައިސް ކޮވިޑް-19އަށް ފައްސިވަމުން އަންނަ އަދަދުތައް ގިނަވަމުން ދިޔުމާ އެކު ފިޔަވަޅުތައް ވެސް ވަނީ އިތުރަށް ވަރުގަދަކޮށްފައެވެ. ފިޔަވަޅުތަކާ އެކު މިހާރު ފައްސިވާ މީހުންގެ އަދަދު ދުވަހެއް ދުވަހަކަށް ދަނީ މަދުވަމުންނެވެ.


ރާއްޖެއިސްލާމް | ޢުމައިރު ބުނު ވަހްބު ރަޟިޔަﷲ ޢަންހު –3ވަނަ ބައި\nއިސްލާމްވެ ވަޑައިގަތިމަށްފަހު ޢުމައިރު ރަޟިޔަﷲ ޢަންހު އިސްލާމީ ޢިލްމުތައް ޙާޞިލްކުރައްވައިިގެން އެކަލޭގެފާނުގެ ހިތްޕުޅު އީމާންކަމުގެ ނޫރުން އަލިކުރައްވަން ފެއްޓެވިއެވެ. އެކަލޭގެފާނުގެ ހަޔާތްޕުޅަށް އައި މިއުފާވެރި ދުވަސްތަކުގެ ސަބަބުން މައްކާ އާއި މައްކާގެ މީހުންގެ މަތިން އެކަލޭގެފާނު ހަނދުމަނެތިގެން ދިޔައެވެ.\nއަނެއްކޮޅުން ޞަފްވާނު ބިން އުމައްޔަތު އެއްވެސް ކެތްތެރިކަމެއްނެތި ޢުމައިރު ބިން ވަހްބުގެ ޚަބަރަކަށް އިންތިޒާރު ކުރަމުން ގެންދިޔައެވެ. އޭނާ ހުރީ [އުފާވެރި] ޚަބަރެއް ލިބޭނޭކަމަށް ވަރަށް އުއްމީދު ކޮށްގެންނެވެ. އެދުވަސްވަރު އޭނާ ޤުރައިޝުންގެ މަޖުލިސްތަކުގެ ކައިރިން ދާންޖެހޭ ކޮންމެ ފަހަރަކު އެއްވެސް ޖެހިލުމެއްނެތި ބުނަމުން ގެންދިޔައެވެ. [ޤުރައިޝުންނޭވެ! އުފާކުރާށެވެ! ދާދި އަވަހަށް ބަދުރުގެ ހުރިހާ ހިތާމައެއް ފިލައިގެންދާފަދަ ޚަބަރެއް ކަލޭމެންނަށް އަޑުއިވޭނެއެވެ.]\nނަމަވެސް އެންމެފަހުން ޞަފުވާނަށްޓަކައި އިންތިޒާރުގެ ގަޑިތައް ދިގުވާންފަށައިފިއެވެ. އޭނާގެހިތަށް މަޑުމަޑުން ނާއުއްމީދު ވެރިވާންފަށައިފިއެވެ. ކަންބޮޑުވެ ހާސްވާންފަށައިފިއެވެ. އޭނާ މަދީނާއިން އަންނަ ކޮންމެ ދަތުރުވެރިއަކާ ސުވާލުކުރަމުން ގެންދިޔައެވެ. [ޢުމައިރު ކޮބައިހެއްޔެވެ؟ އޭނާގެ އެއްވެސް ޚަބަރެއް ކަލެއަށް ލިބިފައިވޭ ހެއްޔެވެ؟….] ނަމަވެސް އެއްވެސް މީހެއްގެ ފަރާތުން އޭނާ ހިތްހަމަޖެހޭފަދަ ޖަވާބެއް ނުލިބެއެވެ. މިފަދަ ޙާލެއްގައި އުޅެނިކޮށް އެއްދުވަހަކު ދިމާވި ދަތުރުވެރިއެއް ޢުމައިރު އިސްލާމްވެއްޖެ ކަމަށް ބުނެފިއެވެ. ޞަފްވާނަށް ހީވީ އޭނާގެ ގަޔަށް ހޮނު އެޅިހެންނެވެ. އެހެނީ މުޅި ދުނިޔޭގެ އެންމެން އިސްލާމްވިޔަސް ޢުމައިރު ބިން ޥަހްބު އިސްލާމްނުވާނެ ކަމަށް އޭނާ ހުރީ ވަރަށް ބޮޑަށް ކަށަވަރު ކޮށްގެންނެވެ.\nޢުމައިރު ރަޟިޔަﷲ ޢަންހު މަދީނާގައި ހުންނަވައިގެން ވަރަށް ހިތްމަތާއެކު ދީނީތަޢުލީމް ޙާޞިލްކުރައްވަމުން ގެންދެވިއެވެ. އަދި ކީރިތިޤުރުއާނުގެ ބައެއް ސޫރަތްތައް ވެސް ހިތްޕުޅުން ދަސްކުރެއްވިއެވެ. އެއްދުވަހަކު އެކަލޭގެފާނު މާތް ނަބިއްޔާ ޞައްލަﷲ ޢަލައިހި ވަސައްލަމްގެ އަރިހަށް ޙާޟިރުވެ ދެންނެވިއެވެ. [އޭ ﷲ ތަޢާލާގެ ރަސޫލާއެވެ. އަޅުގަނޑަކީ އަޅުގަނޑުގެ ޙަޔާތުގެ އެންމެ އަގުހުރި ދުވަސްތައް އިސްލާމްދީން ބިންމަތީން ފުހެލުމަށް މަސައްކަތްކުރުމުގައި ބޭކާރުކޮށްލާފައިވާ މީހަކީމެވެ. އެދުވަސްވަރު މީހަކު އިސްލާމްވެއްޖެކަން އެނގިއްޖެނަމަ އެމީހަކަށް ވައްތަރު ވައްތަރުގެ އުނދަގޫތައް އަޅުގަނޑު ކުރީމެވެ. މިހާރު އަޅުގަނޑުގެ އުއްމީދަކީ ކަލޭގެފާނު އަޅުގަނޑަށް މައްކާއަށް އެނބުރި ދިއުމުގެ ހުއްދަ ދެއްވުމެވެ. އެެއީ އަޅުގަނޑު ގޮސް ޤުރައިޝުންނަށް އިސްލާމްދީނަށް ދަޢުވަތު ދިނުމަށެވެ. އެމީހުން އަޅުގަނޑުގެ ބަސް ޤަބޫލުކޮށްފިނަމަ ރަގަޅެވެ. އެހެންނޫނީ މީގެ ކުރިން ކަލޭގެފާނުގެ އަޞްޙާބުންނަށް އުނދަގޫކުރިހެން އަޅުގަނޑު އެބައިމީހުންނަށް އުނދަގޫ ކުރާނަމެވެ.] މާތް ނަބިއްޔާ ޞައްލަﷲ ޢަލައިހި ވަސައްލަމް، ޢުމައިރު ރަޟިޔަﷲ ޢަންހަށް މައްކާއަށް އެނބުރި ދިއުމުގެ ހުއްދަ ދެއްވިއެވެ.\nނަބަވީ ދަރުބާރުގެ ހުއްދަ ލިބުމާއެކު އެކަލޭގެފާނު މައްކާއަށް އެނބުރި ވަޑައިގެން ސީދާ ޞަފްވާން ބިން އުމައްޔާ އާ ބައްދަލުކުރައްވައި ވިދާޅުވިއެވެ. [އޭ ޞަފްޥާނެވެ! ތިބާ އަކީ މިރަށުގެ ބުއްދިވެރި ސަރުދާރެކެވެ. ނިކަން ބުނެބަލާށެވެ! ތިޔަބައިމީހުން އެތަކެއްޗަކަށް އަޅުކަންކޮށް އެތަކެތީގެ ނަންމަތީގައި ޤުރުބާންކޮށް ތިޔަ ހަދާ ހިލައިގެ ބުދުތަކަކީ ތިޔަބައިމީހުންނަށް ފައިދާއެއް ނުވަތަ ގެއްލުމެއްވެސް ދެވިދާނެ އެއްޗެހިތަކެއް ކަމަށް ތިބާގެ ބުއްދި ޤަބޫލުކުރޭ ހެއްޔެވެ؟ އަޑު އަހާށެވެ!! ﷲ ފިޔަވައި ޙައްޤު ގޮތުގައި އަޅުކަމެއްވެވޭ އިލާހަކު ނުވާކަމަށާއި މުޙައްމަދު ޞައްލަﷲ ޢަލައިހި ވަސައްލަމަ އަކީ އެކަލާނގެ ރަސޫލާކަމަށް އަހުރެން ހެކިވަމެވެ.]\nޢުމައިރު ބުނު ވަހްބު ރަޟިޔަﷲ ޢަންހު، ނުހަނު ހިތްވަރާއި ޢަޒުމާއެކު މައްކާގެ އަހުލުވެރީންނަށް އިސްލާމްދީނުގެ ދަޢުވަތު ދެއްވުމަށްޓަކައި ދުވާލާއި ރޭގަނޑު މަސައްކަތްކުރައްވަން ފެއްޓެވިއެވެ. އަދި އެތައްބަޔަކު އެކަލޭގެފާނުގެ މަސައްކަތްޕުޅުގެ ސަބަބުން އިސްލާމްވިއެވެ.\nﷲ ސުބުޙާނަހޫވަތަޢާލާ، ޢުމައިރު ބިން ވަހްބު ރަޟިޔަﷲ ޢަންހު އަށް ހެޔޮ ޖަޒާ ދެއްވާށިއެވެ! އަދި އެކަލޭގެފާނުގެ ޤަބުރުފުޅަށް އަބަދަށްޓަކައި ރަޙުމަތް ބާވައިލައްވާށިއެވެ! – ނިމުނީ –\n( مراجع: حياة الصّحابة لمحمد يوسف كاندهلوى ، سيرت ابن هشام ، الإصابة في تميز الصّحابة لإبن حجر العسقلاني ، طبقات ابن سعد)\nމަޞްދަރު: ޙަޔާތެ ޞަޙާބާ ކޭ ދަރަޚްޝާން ޕެހްލޫ / ޝައިޚް މަޙްމޫދު އަޙުމަދު ޣަޟަންފަރު، ރަޙިމަހުﷲ


Huriha rayyithun ah vaccine hoadhaanan: Ministry | Jazeera\tހުރިހާ ރައްޔިތުންނަށް ވެކްސިން ހޯދާނަން: މިނިސްޓްރީ - Jazeera\nހުރިހާ ރައްޔިތުންނަށް ވެކްސިން ހޯދާނަން: މިނިސްޓްރީ\nނާޒިމް ހަސަން December 3, 2020 145 views0\nސަރުކާރުގެ ފަރާތުން ރާއްޖޭގެ ހުރިހާ ރައްޔިތުންނަށް ދެވޭ މިންވަރަށް ކޮވިޑް-19ގެ ވެކްސިން ހޯދާނެ ކަމަށް ހެލްތު މިނިސްޓްރީއިން ބުނެފިއެވެ.\nހެލުތް މިނިސްޓްރީގެ ސްޓޭޓް މިނިސްޓަރު ޑރ. ޝާހު އަބްދުﷲ މާހިރު، ރޭ ރާއްޖެޓީވީގެ ޕްރޮގްރާމެއްގައި ވިދާޅުވީ މިހާރު އެންމެ ބާރަށް ކުރިއަށްދާ މަސައްކަތަކީ ވެކްސިން ހޯދުމާއި އެ ރައްޔިތުންނަށް ދިނުމުގެ ތައްޔާރީތައްވުން ކަމަށެވެ. ހުރިހާ ދިވެހިންނަށް ވެސް ވެކްސިން ލިބޭނެ ކަމަށާއި ދުނިޔެއަށް ވެކްސިން ނުކުތުމާއެކު ރާއްޖެއަށް ވެސް އެ ލިބޭނެ ކަމަށެވެ.\nޝާހު ވިދާޅުވި ގޮތުގައި ރާއްޖެއިން ހޯދުމަށް މަސައްކަތް ކުރަމުންދަނީ އޮކްސްފަޑް ޔުނިވަސިޓީ އާއި އެސްޓްރަޒެނިކާގެ ވެކްސިނާއި މޮޑާނާގެ ވެކްސިނެވެ. އެއީ ރާއްޖެއަށް އެންމެ އެކަށީގެންވާ ވެކްސިންކަން އޭނާ ފާހަގަ ކުރެއްވިއެވެ.\nވެކްސިން ރާއްޖެ ލިބުނުހާ އަވަހަކަށް އެ ރައްޔިތުންނަށް ދިނުމުގެ މަސައްކަތް ފަށާއިރު ވެކްސިން ދޭނީ އިސްކަންދޭ ތަރުތީބުން، ޑަބްލިއުއެޗްއޯއިން އެކުލަވާލާފައިވާ އުސޫލުގެ ތެރެއިން ކަމަށެވެ. ކޮވިޑްގެ އެންމެ ރިސްކު ބޮޑު މީހުންނަކީ އުމުރުން ދުވަސްވީ މީހުންނެވެ. އެހެންކަމުން ވެކްސިން އެންމެ ފުރަތަމަ ދޭން ފަށާނީ އުމުރުން ދުވަސްވީ މީހުންނަށް ކަމަށް ބެލެވެއެވެ.


Covid safety ge Gold Certificate Kaimoo resort thakah! | Jazeera\tކޮވިޑް ސޭފްޓީގެ ގޮލްޑް ސެޓްފިކެޓް ކައިމޫ ރިސޯޓްތަކަށް! - Jazeera\nކޮވިޑް ސޭފްޓީގެ ގޮލްޑް ސެޓްފިކެޓް ކައިމޫ ރިސޯޓްތަކަށް!\nމުޙައްމަދު އަފްޒަލް January 6, 2021 292 views0\nކޮވިޑް ސޭފްޓީގެ ގޮލްޑް ސެޓްފިކެޓް، ކައިމޫ ރިސޯޓްސް އެންޑް ހޮޓެލްސް އިން ހިންގާ ތިން ރިސޯޓަކަށް ލިބިއްޖެއެވެ.\nކައިމޫ ޓްރެވަލްސް އެންޑް ސަރވިސަސް އިން މައުލޫމާތު ދީފައިވާ ގޮތުގައި، މި ސެޓްފިކެޓް ލިބިފައިވަނީ ސަމަރ އައިލެންޑް މޯލްޑިވްސް، އެނބޫދޫ ވިލެޖް، އަދި އީކުއޭޓަރ ވިލެޖްއަށެވެ. މިއީ ކޮވިޑް-19 ފެތުރުން ހުއްޓުވުމުގެ ގޮތުން މި ތިން ރިސޯޓުންވެސް އަޅާފައިވާ ފިޔަވަޅުތައް ބަލައިގަނެ ހޮޓެލް ރެސިލިއެންޓްގެ ފަރާތުން ދީފައިވާ ސެޓްފިކެޓެކެވެ.\nމި ސެޓްފިކެޓް ދިނުމުގައި ކޮވިޑް-19 ފެތުރުން ހުއްޓުވުމަށްޓަކައި ކޮންމެ ރިސޯޓަކުންވެސް އަޅާފައިވާ ފިޔަވަޅުތައް ހޮޓެލް ރެސިލިއެންޓްގެ މިންގަނޑަށް ފެތޭތޯ ބަލައެވެ. އެގޮތުން، ވަކިން ހާއްސަ ސަމާލުކަމެއް ދީގެން، މުވައްޒިފުންނާއި ފަތުރުވެރިންގެ ރައްކާތެރިކަމަށް އަޅާފައިވާ ފިޔަވަޅުތަކާއި، ރިސޯޓްތައް ސާފުކޮށް ބެހެއްޓުމަށް މެނޭޖްމެންޓުން ކުރާ މަސައްކަތްތަކާއި، ޖިސްމާނީ ގައިދުރުކަން ގާއިމްކުރެވިފައިވާ މިންވަރާއި، ކޮވިޑް-19 ޖެހިއްޖެ ފަރާތަކަށް ފަރުވާދިނުމުގައި ރިސޯޓުން ގެންގުޅޭ އުސޫލުތައް ބަލުމަށް ވަނީ ހަމަޖެހިފައެވެ.\nގޮލްޑް ސެޓްފިކެޓަކީ ހޮޓެލް ރެސިލިއެންޓްގެ ފަރާތުން އަރުވާ އެންމެ މަތީ ސެޓްފިކެޓެވެ. މި ސެޓްފިކެޓް ލިބުމާއި ގުޅިގެން ކައިމޫގެ މެނޭޖިންގ ޑިރެކްޓަރ މާނިހް އަހްމަދު ވިދާޅުވީ، މިކަމުން ރިސޯޓްތަކުގެ ރައްކާތެރިކަން ދައްކުވައިދޭކަމަށާއި، އަލުން ރިސޯޓް ހުޅުވިއިރު އަޅާފައިވާ ފިޔަވަޅުތަކުގެ ހަރުދަނާކަންވެސް ދައްކުވައިދޭކަމަށެވެ. އަދި، ފަތުރުވެރިންނަށް ރައްކާތެރިކަމާއެކު ވަގުތު ހޭދަކޮށްލެވޭނެ މާހައުލެއް ގާއިމް ކުރެވިފައިވާކަން ހޮޓެލް ރެސިލިއެންޓްއިން ބަލައިގަނެފައިވާތީ އެކަމާ އުފާ ކުރައްވާކަމަށްވެސް މާނިހް ވިދާޅުވިއެވެ.\nކޮވިޑް-19ގެ ސަބަބުން ބަންދުކުރުމަށްފަހު ސަމަރ އައިލެންޑް މޯލްޑިވްސް، އެނބޫދޫ ވިލެޖް، އަދި އީކުއޭޓަރ ވިލެޖް ހުޅުވާފައިވަނީ މިދިޔަ އަހަރުގެ ސެޕްޓެމްބަރު މަހުގެ ތެރޭގައެވެ.